Dhivehi Latha, Angsana badhigeygai lavakiyamun kakkanee\nފިރިހެން ލަތާ އަންސާނާ ބަދިގޭގައި ލަވަކިޔަމުން ކައްކަނީ\nބައެއް ހުނަރުވެރިންނަކީ ގެއްލިފައި ތިބޭ މީހުނެވެ. އަނެއްބައި މީހުންނަށް ހުނަރު ދައްކާލާނެ ފުރުސަތެއް ނުލިބެ އެވެ. އަދި ބައެއް ފަހަރަށް އެމީހުންގެ ބަދުނަސީބަކަށްވަނީ އެމީހުންގެ ސިފަ އެވެ.\nމިސާލަކަށް ފިލްމީ ބަތަލް، ކޮޕީ އިސްމާއީލް ރަޝީދު ފިލްމެއް ކުޅޭ ހިތުން ޕްރޮޑިއުސަރެއްގެ ގާތަށް ދިޔައީމަ އޭނާ އަށް ފުރުސަތެއް ނުދިނީ އޭނާ މާ "ކަޅު" ކަމަށް ބުނެ އެވެ. ނިއުސް އެންކަރު، އަލީ ސުލައިމާނު ބުނާ ގޮތުން އޭނާގެ މަސައްކަތަށް ތަޖުރިބާކާރުން ތައުރީފު އޮއްސި ނަމަވެސް ޓީވީއެމްގައި ޚަބަރު ކިޔަން އޭނާ އަށް ފުރުސަތު ނުދިނީ އޭނާ "އަންހެންދުޅާ" ވެފައި އޭނާގެ އަޑު ހުތުރުކަމުންނެވެ.\nއަބްދުﷲ ހަސަން ނުވަތަ އާންމު ނަމުން ނަމަ، އަބުޅޯގެ ވާހަކައިގައި ވެސް ޖެހިފައި ވަނީ ހަމަ މި ކުލަ އެވެ. އުފެދުމުގައި އޭނާގެ ދެ ލޮލުގައި ތަފާތެއް ހުރުމުން ބައެއް މީހުންގެ ކުރިމަތީގައި އަބުޅޯ އެއް ވެސް މީހަކަށް ނުވަނީ އެވެ. ސިފައަށް ބަލައިގެން އޭނާ ކުށްވެރިކޮށް ނިކަމެތިކޮށްލީ އެވެ.\n"ހިތްދަތި ދަތުރެއް މިއީ. ވަރަށް ހިތްދަތި. ރުޅި އައިއެސްގެން ނުބައި އެއްޗެހި ކިޔޭހާ ވެސް ހިތްދަތި،" އަބުޅޯ ބުނީ މިހެންނެވެ.\nއޭނާގެ ހުވަފެނަކީ މޮޅު ލަވަކިޔުންތެރިޔަކަށް ވުމެވެ. އޭނާ އެނގުމުން އެއީ ލަވަކިޔަން ނުދަންނަ، އަދި އެ ފަންނުގައި ހުނަރެއް ނެތް މީހެކޭ އެކަކު ވެސް ނުބުނާނެ އެވެ.\n"އެކަމަކު އެއް ފަހަރަކު ހަފުތާ ނިންމާ ޝޯއަކުން ފުރުސަތު ހޯދައިގެން އަޅުގަނޑު ލަވައެއް ކިޔަން ދިޔައީމަ ބުނީ އަޅުގަނޑު ނުވެޔޭ ފަންނާނަކަށް. މިއީ ދިވެހި ފަންނާނުންގެ ޝޯއެކޭ. އެހެން ކިޔާފައި ފުރުސަތެއް ނުދިން."\nއަބުޅޯ އިއްޔެ އަވަސްގެ ނިއުސްރޫމުގައި އިނދެ ލަވައެއް ލިޔެލަނީ. --ފޮޓޯ: ހުސެއިން ސިނާން\nއޭގެ ފަހުން ލަވަކިޔުމުގެ ހުނަރު ދައްކާލުމަށް ފާޑުފާޑުގެ އެކި މުބާރާތްތަކުގައި ބައިވެރިވެގެން ވެސް ނަސީބެއް އޭނާގެ އަތަކު ނުހިފި އެވެ. އަމާޒުވީ ފުރައްސާރަ އާއި މަލާމާތެވެ.\nނަމަވެސް އޭނާއާ އެކުގައި އުޅޭ އޭނާގެ އެކުވެރިން މިއަދު އޭނާ ސިފަކުރަނީ ބޮލީވުޑްގެ މަޝްހޫރު ލަވަކިޔުންތެރިޔާ ލަތާ މަންގޭޝްކަރުގެ ގޮތުގަ އެވެ.\nއަންސާނާ އިހުރު ރިސޯޓްގެ ބަދިގޭގައި ކައްކާއެއްގެ ވަޒީފާ އަދާކުރަމުން އަންނަ 36 އަހަރުގެ އަބްދުﷲ ހަސަނަށް އެންމެން ވެސް ލޯބިން ކިޔައި އުޅެނީ "ލަތާ" އެއެވެ. އެއީ ލަތާގެ އަޑުން ލަވަކިޔަން އޭނާ އަށް އެނގޭތީ އެވެ.\nބޮލީވުޑުން ލަތާ އަދި މި ރާއްޖެއިން މަންޑޭއެއް ނެގިޔަސް މިއީ އެ ފަންނާނުންނަށް ދޫކުރާވަރުގެ ހުނަރުވެރިއެއް ނޫނެވެ. މޮޅު ކަމަކީ ދެ އަޑުން ވެސް ފަސޭހަ ކަމާއެކު ލަވަކިޔާތީ އެވެ.\nދިވެހި ލަތާގެ ހަޔާތުގެ 30 އަހަރު ފަހަތަށް ޖެހިލާށެވެ.\nއަބުޅޯ އަށް ހަ އަހަރެވެ. އޭރު ވެސް ހިންދީ ލަވައަށް ހަމަ މަރެކެވެ. މަކުތަބުން ނިމިގެން ގެއަށް ދާ މަގުމަތީގައި ވެސް ލަވައެއް އަޑުއަހާ ނުލައި އޭނާ ގެއަކަށް ނުވަދެ އެވެ.\n"އޭރު ރަށުގައި ހުންނަ މަކުތަބަށް ދާނީ ތައުލީމު ދިޔާނާ ފޮތަކާއި ލިޔާނެ ފަންސުރެއް ހިފައިގެން އެކަނި. ދެން ކޮންމެ ދުވަހަކު ވެސް މަކުތަކަށް ދިއުމުގެ ކުރިން މަންމަ ދޭނެ ރުފިޔާއެއް،" އެންމެ ކުޑައިރު ލަވަ އާއި މިއުޒިކަށް އުފެދިފައި ހުރި ޝައުގުވެރިކަމުގެ ވާހަކަ ކިޔައިދެމުން އަބުޅޯ ބުންޏެވެ.\n"މަކުތަބުން ނިންމާލާފައި ގެއަށް ދާ މަގުމަތީގައި ދިމާ ވާނީ ހޮޅިގަނޑަކުން ލަވަޖަހަން ހުންނަ މީހަކާ. ދެން އަތުގައި އޮންނަ އެއް ރުފިޔާ އޭނާ އަށް ދީފައި 10 ވަރަކަށް ލަވަ އަޑު އަހާލައިގެން ގެއަށް ދާނީ."\nދެން ދުވަމުން ފުމެމުން ނަށަމުން ގޮސް ގެއަށް ވަދެ އުނދޯޏަށް އަރައި އޭތިގަނޑު ހެއްލަމުން އަޑުގެ ކޮޅަށް ލަވަކިޔަން ފަށަނީ އެވެ. ފުރާވަރަށް އެރިއިރު ވެސް ހަމަ މި ތަރުތީބެވެ.\n"އޭރު ނިކަން ގަދަ އަށް ލަވަ ކިޔަން. އުނދޯލި ނިކަން ބާރަށް ދެކޮޅަށް ހެއްލަމުން އަޑުން އަޑު ނަގައި ލަވަކިޔުން އޮންނާނީ. ދެން ހިސާބުގަނޑުގެ ކުދިންތައް ވެސް އައިސް ތިބޭނެ އަޑު އަހަން އުނދޯންޏަށް އަރައި. ބައެއް ކުދިން ތިބޭނީ ލަވަ އަޑުއަހައިގެން ނިދިގެން ވެއްޓިފައި،" އަބުޅޯ ކިޔައިދިނެވެ.\n"އެހެން އުޅެނިކޮށް އުނދޯލީގައި ކުދިންތައް ގިނަވެގެން ގޮސް އުނދޯލި ކަނޑައިގެން ވެއްޓޭ ދުވަސްތައް ވެސް ދޭ."\nމިފަދަ ދުވަސްތަކެއްގައި އުޅެނިކޮށް އަނދިރިކަމެއްގެ ތެރެއަށް އަބުޅޯ ވެއްޓުނީ އެވެ.\nއޭނާގެ ރަށަށް އައި މާލޭ މީހެއްގެ ލޮލުގައި އޭނާ އަޅައިގަތީ އެވެ. އެ މީހާ އަކީ އާއިލާގެ ރައްޓެއްސެކެވެ. އަބުޅޯގެ އާއިލާ އަށް ވުރެ ތަނަވަސް އާއިލާއަކަށް އަދި މާލޭގެ އާއިލާއަކަށް ނިސްބަތްވި މީހެކެވެ.\nއޭރު، އަބުޅޯގެ އާއިލާގައި ފަގީރުކަމުގެ ހާލަތު އޮތް ހިސާބަކީ މާލެއިން އަންނަ މި އަންހެން މީހާގެ ދަރިން ލައި ބާވެފައި ހުންނަ ހެދުންތަކާއި ފައިވާން ނޫން އެއްޗެއް ނުލިބުމެވެ. މާލެ އިން ދިޔަ މި އަންހެން މީހާ އަބުޅޯ ގޮވައިގެން މާލެ ދާން ބޭނުންވީމަ އެކަމަށް ހުރަސް އެޅި މީހެއް ވެސް ނެތެވެ. މާލެ ގެންދިޔައީ ކިޔަވައިދޭނެ ކަމަށް ބުނެ އެވެ.\n"ކިޔަވައިދޭށޭ ކިޔާފައި އަހަރެން މާލެ ގެންދިޔައީ. އެކަމަކު އަސްލު އަހަރެން މާލެ ގެންދިޔައީ އަހަރެން ލައްވައި މަސައްކަތްކުރުވަން. މާލެއަށް އައި ގޮތަށް ދެން އާއިލާގެ މާ ބޮޑު އެއްބާރުލުމެއް ވެސް ނުލިބުނު،" އަބުޅޯ ކިޔައިދިނެވެ.\n"ދެން އޮންނާނީ އެގޭ ތެރޭގައި ކުރަން ޖެހުނު ހުރިހާ ކަމެއް ކުރުން. އެއްޗެހި ދޮވުމާއި ކެއްކުމާއި ފެންބަލާ ދިއުމާއި މިހެން ގޮސް ހުރިހާ ކަމެއް." އޭރު އަބުޅޯ އަށް ގާތްގަނޑަކަށް 15 އަހަރެވެ.\nމާލޭގައި އެ ދުވަސްވަރު ގޭގެ އަށް ގޮސް ލަވަކިޔައި މުނިފޫހިފިލުވަން އުޅުނު މިއުޒިކް ގްރޫޕަކަށް އޭނާގެ ލަވަކިޔުމުގެ ހުނަރު ކޮންމެވެސް ގޮތަކަށް އެދުވަސްވަރު އެނގުނެވެ. އެހިސާބުން އެ ގްރޫޕާ ގުޅިގެން ލަވަކިޔަމުން ފޯރި ހިއްޕަމުން މާލެ އިން އައްޑުއަށް، އައްޑުއިން ފުވައްމުލަކަށް އަދި އެހެން ރަށްރަށަށް ވެސް ގޮސް ފޯރި ނެގީ އެވެ.\nނަމަވެސް އަބުޅޯ ހާސިލުކުރަން ބޭނުންވި އުސްމިންތަކަށް ނުދެވި އެ ބޮކި ވެސް ތަޅައިގެން ދިޔައީ އެވެ. ގްރޫޕުގެ މެމްބަރުންނަށް ލިބޭ ލާރިތަކުން އޭނާ އަށްވާ ބަޔަށް ގްރޫޕުގެ ބޮޑު މީހާ ހެދީ ވެސް ހިތަށް އެރި ގޮތެކެވެ.\nއެހެންވީމަ އެންމެފަހުން އަބްދުﷲ ހަސަން ބަދަލުވީ ކައްކާ އަކަށެވެ. ކައްކާ މީހެއްގެ ވަޒީފާ އަންސާނާ ރިސޯޓްގެ ބަދިގޭގައި މީގެ ހައެއްކަ އަހަރު ކުރިން އަދާކުރަން ފެށުމުގެ ކުރިން ވެސް އޭނާ ހާލެއްގައި އުޅުނެވެ.\n"ހަމަ އެތަން މިތަނުގައި ތެޅި ބޭލީ. ތިމަރަފުށީ ޕޮލިސް ސްޓޭޝަނުގައި ވެސް ކައްކަން އުޅުނިން. ރިސޯޓްތައް ތަރައްގީ ކުރާ ގްރޫޕްތަކުގައި ވެސް ކައްކާ މީހަކަށް އުޅުނިން. ކުނިކަހައި ތަންތަންފޮޅައި ސާފުކުރާ މީހެއްގެ ވަޒީފާގައި ވެސް އުޅުނިން އެތައް ދުވަހަކު،" އަބުޅޯ ކިޔައިދިނެވެ.\nއޭނާ ބުނަނީ ދިރިއުޅުމުގެ މި ހިތްދަތި ދަތުރުގައި ދަސްކުރި އެއްޗެއް ދަސްކުރީ އަމިއްލަ އަށް ކަމަށާއި ދިޔަ ސްކޫލެއް އަދި ކިޔެވި ފޮތެއް ވެސް ނެތް ކަމަށެވެ.\n"ސްކޫލަށް އަރައިގެން ދާނެ ބޫޓުގަނޑަކާއި ޔުނީފޯމެއް ނެތް ހިސާބަށް ގޮސް ސްކޫލަށް ދިއުން ހުއްޓާލިއިރު އަޅުގަނޑަކަށް ރަނގަޅަށް ލިޔަން ކިޔާކަށް ވެސް ނޭނގޭ،" އަބުޅޯ ކިޔައިދިނެވެ.\n"ދިވެހި ލިޔަން ވެސް މިހާރު އެނގެނީ ރިސޯޓަށް ގޮސް ލިބޭ ހުސް ވަގުތުތަކުގައި ލަވަތައް ދަސްކުރުމަށް ފޮތްފޮތުގައި ލަވަ ލިޔެ ލިޔެ. ހުސް ވަގުތެއް ލިބިއްޖެ ނަމަ އަޅުގަނޑު އިންނާނީ އަބަދުވެސް ކޮންމެވެސް ލަވައެއް ލިޔެލަ ލިޔެލަ. އެހެންވީމަ މިހާރު ސްކޫލަކަށް ގޮސް ކިޔަވައިގެން ނުކުންނަ ކުއްޖަކަށް ވުރެ ރީއްޗަށް ލިޔެވޭނެ."\nއަބުޅޯ ބުނަނީ އޭނާގެ ކިބައިގައި ލަވަކިޔުމުގެ ޝައުގުވެރިކަން ކިތަންމެ ބޮޑަސް އަދި ހުނަރު ހުއްޓަސް ލަވަކިޔުމަށް ރަނގަޅު ފުރުސަތެއް ނުލިބެނީ އޭނާ، އޭނާ އަށް ވީމަ ކަމަށެވެ.\n"އަޅުގަނޑު ބުނާނީ ހަމަ ފުރުސަތު ނުދެނީޔޭ. ލަވަކިޔާކަށް ދެރައެއް ނުވާނެ އަހަރެން ވަކި އެހެން މީހަކަށް ވުރެ. އަދި ވޮއިސް ޓްރެއިނިން ނެހެދިޔަސް ވޮއިސް ޓްރެއިނިން ހެދި މީހެއްގެ ފެންވަރު ހުންނާނެ އަޅުގަނޑުގެ ކިބައިގައި،" އަބުޅޯ ބުންޏެވެ.\n"އެއީ އެ ފެންވަރު އަޅުގަނޑު ހޯދީ އަޅުގަނޑު މިކަމަށް ހުރި ޝައުގުވެރިކަމެއްގެ ބޮޑުކަމުން އަމިއްލަ އަށް ކުރި މަސައްކަތުން. އަތިރި މައްޗަށް ގޮސް އަޑުގެ ކޮޅަށް ހަޅޭ ލަވައިގެންނާއި އެކަނި ހުންނަ ވަގުތުތަކުގައި ވެސް ލަވަކިޔައި އަމިއްލަ އަށް ތަމްރީން ހަދައިގެން"\n"މާފަންނުގައި އުޅުނުއިރު އަތިރި މައްޗަށް ވެސް ދަން ހަމަ ކޮންމެ ދުވަހެއްގެ ފަތިހުހެން. އެއީ ކިޔަން އުދަނގޫވާ ތަންތަންކޮޅު ހަނދާންކޮށްގެން އިތުރަށް ޕްރެކްޓިސް ކުރުމަށް. އެގޮތަށް ލަވަކިޔަން ހުންނައިރު މީހުން ވެސް އެތަނަށް އެއްވެ ބުނާނެ ހާދަހާ ރީއްޗަށޭ ތިޔަ ލަވަކިޔަނީ."\nއަބުޅޯ ބުނީ ދިވެހިންގެ މެދުގައި މަގްބޫލުކަން ހޯދާފައިވާ އެހަނދާނުގައި ފަދަ ޝޯއަކަށް ލަވައެއް ރިކޯޑްކުރުމަށް ފުރުސަތު ލިބިއްޖެ ނަމަ ވަރަށް ވެސް އުފާވާނެ ކަމަށާއި އެހެން ނަމަވެސް ލަވަކިޔަން ހުސްވުމުގެ ހިޔާލެއް މިހާރަކު ނެތް ކަމަށެވެ.\n"ކެއްކުމުގެ ވަޒީފާ ދޫކޮށްލާފައި ލަވަކިޔާކަށް ގަސްދެއް ނުކުރަން މިހާރަކު. ލިބޭ އެންމެ ބޮޑު ހިތްހަމަޖެހުމަކީ މަސައްކަތެއް ކޮށްގެން ލިބޭ އަގެއް ނޫން. އަޅުގަނޑަށް މުހިންމު ވަނީ ހިތްހެޔޮކަމާއި އޯގާތެރިކަން. އެހެން އެއްވެސް އެއްޗެއް ބޭނުމެއް ނޫން. މީހުން އަޅުގަނޑާ މެދު ދެކޭ ގޮތް އަޅުގަނޑަށް މުހިންމީ."


Luthufee aa gulhey gothun maadhamaa Imran aa suvaalu kuranee\nލުތުފީއާ ގުޅޭ ގޮތުން މާދަމާ އިމްރާންއާ ސުވާލު ކުރަނީ\nމިނިސްޓަރު އިމްރާން އަބްދުﷲ: ލުތުފީ މައްސަލާގައި ސުވާލު ކުރަން މާދަމާ މަޖިލީހަށް ހާޒިރު ކުރާނެ - މުހައްމަދު އަފްރާހު | އަވަސް\nނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގައި އިސްކޮށް ހުރި، ހ. ހާޖަރާގޭ އަބްދުﷲ ލުތުފީ އަނބުރާ ރާއްޖެ ގެނައުމާ ގުޅޭ ގޮތުން ހޯމް މިނިސްޓަރު އިމްރާން އަބްދުﷲ އާ ސުވާލު ކުރުމަށް ރައްޔިތުންގެ މަޖިލީހުގައި މާދަމާއަށް ތާވަލުކޮށްފި އެވެ.\nލުތުފީއާ ގުޅޭ ގޮތުން އިމްރާންއާ ސުވާލު ކުރުމަށް މަޖިލީހަށް ހުށަހެޅީ ނޮޅިވަރަމް ދާއިރާގެ މެންބަރު މުހައްމަދު ނަޝީދެވެ. އޭނާ ހުށަހެޅުއްވި ސުވާލުގައި ވަނީ ސްރީލަންކާގައި ފިލައިގެން އުޅެ، މިދިޔަ މެއި މަހު އެމްބަސީއަށް އަމިއްލައަށް ހަވާލުވި ލުތުފީ އަނބުރާ ރާއްޖެ ގެނައުމުގެ މަސައްކަތް މިހާރު އޮތް ހިސާބެއް ސާފު ކުރުމަށެވެ.\nމަޖިލިސް އިން މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އަމީންއާމް ފާތިމަތު ނިއުޝާ ވިދާޅުވީ ލުތުފީއާ ގުޅޭ ގޮތުން އިމްރާންއާ ސުވާލު ކުރުމުގެ މައްސަލަ މާދަމާގެ ޖަލްސާގައި ތާވަލުކޮށްފައިވާ ކަމަށެވެ.\nލުތުފީ މައްސަލައިގެ އިތުރުން ފެބްރުއަރީ 7، 2012 އާއި ފެބްރުއަރީ 8، 2012 ގައި ހިނގި ފަދަ ކަމެއް ތަކުރާރުވިޔަ ނުދިނުމަށް އަޅާފައިވާ ފިޔަވަޅުތަކާ ގުޅޭ ގޮތުން އިމްރާންއާ ސުވާލު ކުރުމަށް ވެސް މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރު ވަނީ ހުށަހަޅައިފަ އެވެ. ނިއުޝާ ވިދާޅުވީ އެ މައްސަލައިގެ ނޯޓިސް މިނިސްޓަރަށް ފޮނުވުމުގެ މަސައްކަތް ކުރަމުން އަންނަ ކަމަށެވެ.\nމަޖިލީހުގެ ގަވައިދުގައިވާ ގޮތުން މިނިސްޓަރަކަށް ސުވާލެއް ކުރަން ނޯޓިސް ފޮނުވާ ދުވަހުން ފެށިގެން 14 ދުވަސް ތެރޭގައި މަޖިލީހަށް ޖަވާބު ދާރީވާން ޖެހެ އެވެ.\nރައްޔިތުންގެ މަޖިލިސް އަބްދުﷲ ލުތުފީ އިމްރާން އަބްދުﷲ


SunOnline: Pavitra Rishta2ge Teaser eh\nއައިމިނަތު ލުބާ 29 Aug 2021, 08:52\nޕަވިތްރަ ރިޝްތާ2ގެ މަންޒަރެއް---\nދެހާސް ނުވަ ވަނަ އަހަރު ޒީ ޓީވީ އިން ގެނެސްދިން މަގްބޫލު ޑްރާމާ "ޕަވިތްރަ ރިޝްތާ"ގެ ސީކުއަލް ގެ ޓީޒާ އާންމުކޮށްފިއެވެ.\nއާންމުންގެ މެދުގައި މަގްބޫލުވި މި ޑްރާމާގެ ސީކުއަލް އުފަައްދަން ނިންމީ މިދިޔަ އަހަރު މަރުވި ބޮލީވުޑްގެ އެކްޓަރު ސުޝާންތު ސިންހް ރާޖްޕުތު އަށް ދޭ ޓްރިބިއުޓެއްގެ ގޮތުންނެވެ. މި ފަހަރު މި ޑްރާމާގައި ސުޝާންތު ކުޅުނު ކެރެކްޓާ ކުޅޭނީ ޝަހީރު ޝެއިހެވެ. ޝަހީރަކީ ސްޓާޕްލަސްއިން ގެނެސްދިން ޑްރާމާ "ޔޭ ރިޝްތޭހޭ ޕިޔާރު ކޭ" ގެ ލީޑު އެކްޓަރެކެވެ.\nޕަވިތުރަ ރިޝްތާގެ ލީޑު ރޯލު ކުޅުނީ ސުޝާންތު އާ އޭނާގެ ކުރީގެ ލޯބިވެރިޔާ އަންކިތާ ލޯކަންޑޭއެވެ. ސީކުއަލްގައިވެސް އަންހެން ލީޑު ކެރެކްޓަރ "އަރްޗަނާ"ގެ ރޯލު ކުޅޭނީ އަންކިތާއެވެ.\nމި ޑްރާމާގެ ޓީޒާ ދައްކާލިއިރު މި ޓީޒާ އަށް ބޮޑު ތަރުހީބެއް ލިބިގެން ދިޔައިރު 2009 ވަނަ އަހަރު މި ޑްރާމާގެ ޓީޒާގައި އަރްޗަނާ ފެނިގެންދިޔަ ގޮތާ ދާދި އެއްގޮތަކަށް މި ފަހަރުގެ ޓީޒާގައި ވެސް އަރްޗަނާ ވަނީ ދައްކާލާފައެވެ.\nޕަވިތުރަ ރިޝްތާއަކީ ސުޝާންތު އެންމެ ފުރަތަމަ ލީޑު ރޯލު ކުޅުނު ޓީވީ ޑްރާމާއެވެ. ޓީވީ ޑްރާމާތަކުން ބޮލީވުޑަށް ނުކުތް ސުޝާންތު ކުޅުނު އެންމެ ފުރަތަމަ ޑްރާމާއަކީ ސްޓާ ޕްލަސްގެ "ކިސް ދޭޝް މޭހޭ މޭރާ ދިލް" އެވެ.\nދެހާސް ތޭރަވަނަ އަހަރު ސުޝާންތަށް ބޮލީވުޑްގެ ފިލްމު "ކައި ޕޯ ޗޭ"އިން ޖާގަ ލިބުމުން ވަނީ އެ ޑްރާމާ ދޫކޮށްލާފަ އެވެ. ޕަވިތްރަ ރިޝްތާގެ ސެޓުން އަންކިތާ އާ ސުޝާންތުގެ އެކުވެރިކަން ލޯތްބަށް ބަދަލުވެގެން ދިޔައިރު އެ ގުޅުން ދެމިގެން ދިޔައީ 2016 ވަނަ އަހަރާ ހަމައަށެވެ. މި ޑްރާމާ އާންމުންނާ ހަމައަށް އައީ 2009 އިން 2014 ވަނަ އަހަރުގެ ނިޔަލަށެވެ.


Saudi Arabia Ah Hamalaadheyn Ulhunu Drone Thakeh Vahtaalaifi - Vaguthu\nސައުދީ އަރަބިއްޔާ އަށް ހަމަލާދޭން އުޅުނު ދެ ޑްރޯން ވައްޓާލައިފި\nސައުދީ އަރަބިއްޔާ އަށް ހަމަލާ ދޭން އުޅުނު ހޫތީ ހަނގުރާމަވެރިންގެ ދެ ޑްރޯން ވައްޓާލައިފިއެވެ.\nސައުދީ އަރަބިއްޔާގެ އަވައްޓެރި ޔަމަނުގައި ހަރަކާތްތެރިވާ ހަނގުރާމަވެރިންނަށް ހަމަލާ ދިނުމަށް ސައުދީ އަރަބިއްޔާ އިން އިސްވެ އުފައްދާފައި އޮންނަ ލަޝްކަރުގެ ތަރުޖަމާން ކާނަލް ތުރުކީ އަލް-މާލިކީ މީޑިއާ އަށް މައުލޫމާތު ދެއްވަމުން ވިދާޅުވީ ހޫތީންގެ ދެ ޑްރޯން ވައްޓާލީ ސައުދީ އަރަބިއްޔާގެ އެއާ ޑިފެންސް ސިސްޓަމުން ކަމަށެވެ.\nސައުދީ އަރަބިއްޔާގެ ދައުލަތުގެ މީޑިއާ އިން ބުނީ ޑްރޯން ބޭނުން ކޮށްގެން ހަމަލާދޭން ހަނގުރާމަވެރިން މަސައްކަތް ކުރީ ސައުދީ އަރަބިއްޔާގެ ދެކުނުގައި އޮންނަ ޚާމިސް މުޝައިތު ސަރަހައްދަށް ކަމަށެވެ. ހަމަލާ ދިނުމުގެ ކުރިން ޑްރޯންތައް ވައްޓާލުމުން އެއްވެސް މީހަކަށް އަދި ތަނަކަށް ވެސް ގެއްލުމެއް ލިބިފައެއް ނުވެއެވެ.\nހޫތީން ސައުދީ އަރަބިއްޔާ އަށް ހަމަލާ ދޭން މިމަސައްކަތް ކުރީ ޔަމަންގެ އުތުރުގައި އޮންނަ ހައްޖާ ޕްރޮވިންސްގައި ތިބި ހޫތީ ހަނގުރާމަވެރިންނަށް އަމާޒުކޮށް ސައުދީ ކޯލިޝަން ލަޝްކަރުން ހަމަލާތަކެއް ދިންތާ މަދު ގަޑިއިރުތަކެއް ފަހުންނެވެ.\nމިދިޔަ މަހު ވެސް ސައުދީ އަރަބިއްޔާ އިން ވަނީ ހޫތީ ހަނގުރާމަވެރިންގެ ޑްރޯނެއް ވައްޓާލާފައެވެ. އެޑްރޯންގައި ބޮން ވެސް ހަރުކޮށްފައި ހުއްޓެވެ. އެފަހަރު ހޫތީން މަސައްކަތް ކުރީ ސައުދީ އަރަބިއްޔާގެ އެއާޕޯޓަކަށް ހަމަލާ ދޭށެވެ.\nޔަމަންގެ ދާހިލީ ހަނގުރާމަ ފެށި، ހޫތީންގެ ބާރު ޔަމަންގައި ގަދަވި ފަހުން ސައުދީ އަރަބިއްޔާ އަށް ހޫތީން ވަނީ މިސައިލް ހަމަލާތައް ވެސް ދީފައެވެ.


Vote ge massalaigai court ah nudhaan MDP in ninmaifi\nވޯޓުގެ މައްސަލާގައި ކޯޓަށް ނުދާން އެމްޑީޕީން ނިންމައިފި\nއެެމްޑީޕީގެ ގައުމީ މަޖިލީހުގެ ޖަލްސާގައި ނިންމުމަކަށް މެންބަރުން ވޯޓް ދެނީ --\nލޯކަލް ކައުންސިލް އިންތިހާބާއި ގުޅިގެން ޝަކުވާތަކާއި ކަންބޮޑުވުންތައް ހުރި ނަމަވެސް ވޯޓުގެ މައްސަލާގައި ކޯޓަށް ނުދާން އެމްޑީޕީން ނިންމައިިފި އެވެ.\nހަ ފޮއްޓެއް އަލުން ގުނައިދިނުމަށް އެމްޑީޕީން ވަނީ ހުށައަޅާފައެވެ. އެއީ އާދަޔާ ހިލާފަށް ބާތިލް ވޯޓު ގިނަވެފައިވާތީ އެވެ.\nނަމަވެސް އިލެކްޝަންސް ކޮމިޝަނުން ވަނީ އެމްޑީޕީންގެ އެ ހުށައެޅުން ބަލައިނުގަތުމަށް ނިންމާފައެވެ. އިލެކްޝަންސް ކޮމިޝަންގެ ރައީސް އަހްމަދު ޝަރީފް އާދަމް ވިދާޅުވީ އެމްޑީޕީން ހުށައެޅި ހަ ޝަކުވާއަކީ ވެސް ކެންޑިޑޭޓުންގެ މެދުގައިވާ ވޯޓްގެ ފަރަގަށް ވުރެ ބާތިލް ވޯޓް ގިނަވުމުގެ ޝަކުވާ ކަމަށެވެ. ނަމަވެސް އެއީ ވޯޓް ފޮށްޓެއް އަލުން ގުނަން ޖެހޭ ސަބަބެއް ކަމަށް އިލެކްޝަންސް ކޮމިޝަނުން ގަބޫލު ނުކުރާ ކަމަށެވެ.\nޝަރީފް ވިދާޅުވީ ދެ ކެންޑިޑޭޓުންގެ މެދުގައި ފަރަގު ކުޑަވެ ބާތިލް ވޯޓް ގިނަ ވެގެން ވޯޓް ފޮށިތައް އަލުން ގުނަން ނިންމައިފިނަމަ 300 އާ 400އާ ދެމެދުގެ އަދަދެއްގެ ވޯޓް ފޮށި ގުނަން ޖެހޭނެ ކަމަށެވެ. އޭނާ ވިދާޅުވީ ވޯޓް ފޮށްޓެއް ގުނަން ހުށަހަޅާއިރު ސައްހަ ވޯޓެއް ބާތިލް ވޯޓް ގޮތުގައި ގުނާފައިވާ ކަމުގެ ނުވަތަ ބާތިލް ވޯޓެއް ސައްހަ ވޯޓެއްގެ ގޮތުގައި ގުނި ކަމުގެ ހެއްކެއް ދައްކަންވާނެ ކަމަށެވެ.\nއެ މައްސަލާގައި މިރޭ އޮތް އެމްޑީޕީގެ ގައުމީ މަޖިލީހުގެ ބައްދަލްވުމުގައި މަޝްވަރާ ކުރިއެވެ. އަދި ގޮތެއް ނިންމަން ހުށައެޅުމުން މެންބަރުންނަށް ފެނުނީ އިންތިހާބުގެ މައްސަލަތައް ހިފައިގެން ކޯޓަށް ނުދާށެވެ. އެމްޑީޕީން އަބަދުވެސް ވަކާލާތު ކުރަނީ އިންތިހާބުގެ މައްސަލަތައް ކޯޓަށް ހުށައަޅައިގެން ރައްޔިތުންގެ ނިންމުން ބަދަލު ކުރުމުން ރަނގަޅު ނޫން ކަމަށެވެ.\nމީގެ ކުރިން ބޭއްވި އިންތިހާބުތަކުގެ ބައެއް މައްސަލަތައް ކޯޓަށް ހުށައެޅުމުންވެސް އެމްޑީޕީން ވަރަށް ބޮޑަށް ފާޑުކިޔެވެ. އަދި އިންތިހާބުތަކާއި ގުޅިގެން ކޯޓުން ނިންމާ ނިންމުންތަކަށްވެސް ފާޑުކިޔާފައިވެއެވެ.\nއެމްޑީޕީ ރައީސް މުހައްމަދު ނަޝީދު ރައީސް އިބްރާހިމް މުހައްމަދު ސޯލިހު + އިލެކްޝަންސް ކޮމިޝަން ލޯކަލް ކައުންސިލްތަކުގެ އިންތިހާބު


#eleyis19 bodyboarding champion kan Viam ah - 247.mv\n07:23 PM, Saturday 17, April 2021\nއެލައިސް 2019 ބޮޑީބޯޑިންގެ ޗެމްޕިއަންކަން ވިއާމްއަށް\nސީސްޕޯޓްސްއިން ސްޕޮންސަރ ކޮށްގެން، ރާއްޖެ ބޮޑީބޯޑިންގ އިންތިޒާމްކޮށްގެން ފުވައްމުލަކުގައި ބޭއްވި ބޮޑީބޯޑިންގ މުބާރާތުގެ ތެރޭން-- ފޮޓޯ: އެމްބީބީއޭ\nEelam 00:00 AM, Tuesday 09, April 2019\nސީސްޕޯޓްސްއިން ސްޕޮންސަރ ކޮށްގެން،18 އަހަރުން ދަށުގެ ކުދިންނަށް އަމާޒުކޮށްގެ ރާއްޖެ ބޮޑީބޯޑިން އިން ފުވައްމުލަކުގައި ބޭއްވި އެލައިސް ބޮޑީބޯޑިންގ މުބާރާތުގެ ޗެމްޕިއަންކަން މުޙައްމަދު ވިއާމް ހޯދައިފިއެވެ.\nވިއާމް މި މުބާރާތް ކާމިޔާބުކުރީ، ފައިނަލުގައި އެންމެ ފަހުގެ ޗެމްޕިއަން ޢަބްދުﷲ ޝިމާލް ޝަމީމް ބަލިކޮށްގެންނެވެ. މުބާރާތުގެ ތިންވަނަ ހޯދީ، މިދިޔަ އަހަރުގެ މުބާރާތުގެ ރީ ކޮލިފައިނުން ކެޓި ޝިނާޒް މުޙައްމަދެވެ.\nރާއްޖެ ބޮޑީބޯޑިން އަކީ ރާއްޖޭގައި ޒުވާން ބޮޑީބޯޑަރުން އުފެއްދުމަށް ގިނަ މަސައްކަތްތަކެއް ކުރަމުން އަންނަ ޖަމްޢިއްޔާއެކެވެ. އެގޮތުން ސީސްޕޯޓްސްގެ ސްޕޮންސާޝިޕްގެ ދަށުން މިއަހަރު، ރާއްޖޭގެ އިތުރު ދެ ސަރަހައްދެއްގައި، ބޮޑީބޯޑިން މުބާރާތް ބޭއްވުމަށް އަންނަނީ ތައްޔާރުވަމުންނެވެ.\nބޮޑީބޯޑިންގ ކުޅިވަރު އެލައިސް 2019 ފުވައްމުލައް ސިޓީ


Ep. 13 — Karunaige Therein | Safuhaa\nހަޤީޤީ ވާހަކަ ބިރުވެރި ވާހަކަ ކުރުވާހަކަ އިބުރަތްތެރި ވާހަކަ މަޖާ ވާހަކަ ލޯބީގެ ވާހަކަ ދީނީ ވާހަކަ ދިގު ވާހަކަ ހިތާމަވެރި\nހަޤީޤީ ވާހަކަ ބިރުވެރި ވާހަކަ ކުރުވާހަކަ އިބުރަތްތެރި ވާހަކަ\nލޯބީގެ ވާހަކަ ދީނީ ވާހަކަ ދިގު ވާހަކަ ހިތާމަވެރި\n"މެހްވިޝްވިލާ"ގެ ގޭގެ ފަހަތުގައި އޮންނަ ބައިގާ ފެންޑާހަދާފައިވަނީ ވަރަށް ހިތްގައިމުކޮށެވެ. ޕޮޓްތަކުގައި ކުލަކުލައިގެ މާ ފޮޅިފައިވާއިރު ދޫލައެއްހެން ފެތުރިފައިވާ ވިނަގަނޑުގެ ސަބަބުން އިނގިރޭސި ކޮޓެޖެއް ފެންނަ ފަދައެވެ. އެހިސާބުގައި ބޮޑު ގަހެއް ހުރިއިރު ގަހުގެ ހިޔަލުގައި ދިގު ގޮނޑިތައް ބަހައްޓާފައިވެއެވެ. އުޑުމަތީގައި ކަޅުވިލާތައް އުފެދި ވާރޭ ވެހިދާނެކަމުގެ އިއުލާން ކުރަމުންދިޔައެވެ. މިހިތްފަސޭހަ ގަޑީގައި ޖިބްރީންގެ ދެމަފިރިން އެތާގައި ރާޒުވާ ކުޅެންތިބިއިރު ޅަދުވަސް އައިސްގެން އުޅޭފަދައެވެ. ބައެއްފަހަރު ޖިބްރީން ކޮންމެވެސް މަކަރެއް ހަދާލާފައި ހިނިގަނޑު ޖަހާލުމުން މެހްވިޝް އޭނަގެ ގައިގާ ތަޅައިގަނެއެވެ. ދައްކަމުން ދިޔަ ވާހަކައިގެ ތެރޭގައި ލޫކަސްގެ ވާހަކަ ފެށުނެވެ.\n"ދަރިފުޅު ބޭނުންވަނީ އަދި ކިޔަވަން ދާންކަމަށްވަނީ، މެރީކުރާކަށް ޚިޔާލެއް ނުކުރަމޯ، ޖިބްރީން ނިކަން ދަރިފުޅާއި ވާހަކަދައްކަބަލަ، އަހާ އަހާ ވެގެން އުޅޭގޮތެއް ނުބުނޭ، ކޮންމެވެސް ކަމެއް ސިއްރުކުރާހެން ހީވޭ، ކުރިއަށްވުރެވެސް މަޑުމަޑުން އެއިންނަނީ، ލޫކް ރައްޓެހިވެގެން ގެއަށް ގެންނަ ކުދިންނަކީ ހަޔާތުގެ ބައިވެރިޔަކަށްވުމަށް ލާއިގު ބަޔެއްނޫން، ޖޭޑްގެ އަންހެނުން ކަހަލަ މަޑުމައިތިރި ލަދުރަކި ކުއްޖެއް ލޫކްއަށްވެސް ލިބޭނެނަމަ........" މެހްވިޝް ބުނެލައިފިއެވެ.\n"އަހަރެންގެ ލޫކަސް ބޭނުންނުވާކަމެއް ކުރުވަން އެއްގޮތަކަށްވެސް މަޖްބޫރު ނުކުރާނަން، އެހެޔޮ އެކުވެރިޔާއާއި ގުޅުން ކަނޑާލާން ޖެހުނަސް، މަގޭ ފުރާނަފަދަ ދަރިފުޅުގެ އުފާތައް އެންމެ މުހިއްމުވާނީ، އަހަރެން ނެތުމަށްފަހު މި މުދަލުގެ ވާރިސަކީ އެއީ، ފައިސާއިން ބޭނުންހާ އެއްޗެއް ގަނެވޭނެ އިރާދަކުރެއްވިއްޔާ، ލޫކް ލޯބިވާކުއްޖެއް ހަޔާތަށް އަންނަން ދެން އޭނަ ހުރިޔަދީ، ލޫކް ޅަކަމުން އެހެން އުޅުނަސް އަދި ހަރުދަނާކުއްޖަކަށްވާނެކަން ޔަގީން............" ޖިބްރީންގެ ވާހަކައިން މެހްވިޝްގެ ތުންފަތުގައިވި ހިނިތުންވެގެން ފުންވިއެވެ. ޖިބްރީން އެހެން ބައްޕައިންނާއި ތަފާތެވެ. މުއްސަދިވެފައި ނުފޫޒުގަދަ މީހަކަށްވިޔަސް އޭނަ ލޫކަސްދެކެ ވާ ލޯބީގެ ސަބަބުން ލޫކަސްގެ އުފަލާއިމެދު ވަރަށް ވިސްނައެވެ. ދަރިފުޅުދެކެ އެހާ ލޯބިވުން ރަމްޒުކޮށްދެނީ ކުއްޖާގެ މައިމީހާދެކެވެސް ޖިބްރީންވާ ލޯތްބެވެ.\nމީފާ ރުޅިގަދަވެގެންގޮސް ނުރޮވުނީ ކިރިޔާއެވެ. ޖައިދަން ހަދިޔާއެއް ގެނެސްދޭނަމޭ ކިޔާފައި ގެނައި ޑެއިރީ މިލްކް ޗޮކްލެޓަކީ އޭނަގެ މޫނުމަތީގައި ޖެހި އެތިފަހަރަށްވިއެވެ. ޖައިދަން އޭނައާއި ދޭތެރޭގައި ކަންތައް ކުރަނީ ކުޑަކުއްޖަކާއިމެދު ކަންތައްކުރާ އުސޫލުންނެވެ. ބޮޑު އަންހެންކުއްޖު ބޭނުންވާނީ ކޮންކަހަލަ ހަދިޔާއެއްކަން ޖައިދަންއަށް ނޭގުނީހެއްޔެވެ؟ ޖައިދަންގެ މިޒާޖު ހުންނަގޮތުން ޝަކުވާކުރާކަށް ނުކެރުނެވެ. ކަމަކު ކިޔަންވެގެން ނޫނީ މީފާއާއި ވާހަކަ ދައްކާކަށް އޭނަ ނޫޅޭނެއެވެ. ގޭތެރެއިން ދިމާވެއްޖެއްޔާ ނިތް އަރުވާލާފައި ހިނގައިދާއިރު މީފާ ކަޅިވިދިފައި ބަލަން ހުރެއެވެ. މީފާ އާއްމުކޮށް އުޅެނީ ފިލައިގެންނެވެ. ޖައިދަންއަށް ފެންނަން އޭނަ ބޭނުންވަނީ އެންމެ ފުރިހަމަ މޭކަޕްގައި ރީތިވެލައިގެން ހުރެއެވެ. ކައްކަން ހުރެފައިވެސް ދޭތެރެއަކުން ވަދެލާ މޫނު ދޮވެލާ ހަދައިލާނެއެވެ. އިސްކޮޅުން ދިގުވާންވެގެން ސްޓްރެޗްކުރުމުގެ ހައްދެއްނެތެވެ. މީފާގެ ހިތަށް ހާދަ ތަދުވެއެވެ. ޖައިދަންއާއި ދޭތެރޭގައި އޭނަ މިވަރަށް ވިސްނާއިރު ޖައިދަންގެ ހިތަށް އެއްޗެއް ނާރަނީހެއްޔެވެ؟ މީފާ ހިތްއެދޭގޮތަށް ކަންތައް ނުވާތީ ހިތުގައިވާ ހަސަދައިގެ އަލިފާންކޮޅު ރޯވެ އަނދަން ފެށިގޮތަށް މައިތިރި ނުކުރެވޭ ހިސާބަށް ދާން ފެށިއެވެ. ކަމީލާއަށް ބޮނޑިއެއް ދޭން ބޭނުންވާން ފެށީ އެހިސާބުންނެވެ. މިކުރެވެން އުޅެނީ ގޯސްކަމެއްކަން އެނގޭއިރުވެސް ހުއްޓައެއް ނުލެވުނެވެ. ކަމީލާ ކައްކާފައި އެއްފަރާތަކަށް ޖެހިލާއިރަށް އޭނަ ސިއްރުންވަދެ ކާއެއްޗިއްސަށް ގިނައިން ލޮނު އެޅުންފަދަ ކޮންމެވެސް ކަމެއްކޮށްލާނެއެވެ. ދެމީހުން އެއްކޮށް ކައްކާއިރުވެސް މީފާ ހަނި ދޭތެރެއަކުންވެސް ގޮތެއް ހަދާނުލާ ދުވަހެއް ނުދާނެއެވެ. މޭޒުމައްޗަށް އަރުވާ ގިނަ އެއްޗެހި ޖެހެނީ އުކާލާށެވެ. މީފާ ހައިރާންވަނީ އެކަކުވެސް ރަހަ ނުބައިވެގެން ޝަކުވާ ނުކުރާތީއެވެ. ޖައިދަން ކޮޓަރިއަށް ގޮސް ކަމީލާއަށް އެކަމުގެ ރޯޅިބާލާކަމެއް އޭރަކު މީފާއަކަށް ނޭގެއެވެ.\nދުވަސްތައް މާޒީއާއި އެކުވަމުން ދާއިރު ގަޑީގެ ކަށި އެންމެ ސިކުންތުކޮޅަކަށްވެސް މަޑު ޖަހައިލުމެއް ނެތެވެ. ސައުވީސްގަޑިއިރުން ނުފުދި ދުވާލެއްގައި ހަތްދިހަ ދެގަޑިއިރު ހުންނާނެނަމައޭ ހިތަށް އަރާ މަދުބަޔަކުވެސް އުޅެއެވެ. އެއީ މުނިފޫހިފިލުވަން ކުރާނެ ގިނަކަންތައް ތިބެ ވަގުތު ނުވާމީހުންނެވެ. ކަމީލާ އޭގެ ދިމާ އިދިކޮޅެވެ. އެންމެ ދުވަހެއްވެފައިވަނީ ގަރުނަކަށެވެ. ކަމީލާގެ އާއިލާ މާލެ އައުމުންވެސް އުފަލެއް ނުވިއެވެ. ލިއަމް މާލެއައީ އަންހެނުންނާއި އެކު މަންމަ އަދި ކޮއްކޮވެސް ގޮވައިގެންނެވެ. ލިއަމްމެން ތިބެނީ ހުޅުމާލޭގައިކަމުން އެހާ ގިނައިން މާލެއަކަށް ނާދެވެއެވެ. ބައްޕަ އެހެން މީހަކާއި ކާވެނި ކުރުމަށްފަހު މަންމަ ވަރިކުރި ޚަބަރު އީކާގެ ފަރާތުން ލިބުމުން ބައްޕަދެކެ ފޫހިވާގޮތްވިއެވެ. ބައްޕަގެ އާއިލާއާއި ދުރަށް އާދެވުނީމަ އީކާ އުފާކުރިއެވެ. ކަމީލާގެ ހިތާމައަކީ ލޯބިވާ މާމަ ވަކިވުމެވެ. އެހެންވެ ދޭތެރެއަކުން މާމައަށް ގުޅާލައި ހާލު ބަލައިލުމަކީ ކަމީލާގެ ވާޖިބެއްކަމުގައި ދެކެއެވެ. އަތަރަފުޅިއެއް، ފޮތިގަނޑެއް ނޫނީ މީރު ކާއެއްޗެއްފަދަ ހަދިޔާއެއް ފޮނުވުމުން މާމަ އެކަމާއި ވަރަށް އުފާވާކަން ކަމީލާ ދަނެއެވެ. މާމަދަރިފުޅަށް އެމާމަ އަބަދުވެސް ހެޔޮ ދުޢާކުރާވާހަކަ ބުނެއެވެ.\nކަމީލާގެ ބަނޑަށް ތިންމަސްވީއިރުވެސް ބަނޑު ތުނިކަމުން ޖައިދަންއަށް ރޭކާލިކަމަކަށް ނުވިއެވެ. ހައިޝަމް ބުނެފައިވަނީ ފުރަތަމަ ތިންމަހު ގަވާއިދުން ފޯލިކް އެސިޑްގުޅަ ކެއުމަށެވެ. ބަލިވެ އިނުމުގެ ކުރިންނާއި، ބަލިވެ އިނދެގެން ފުރަތަމަ ތިންމަސް ދުވަހު ފޯލިކް އެސިޑް ކެއުމުން އުފެދުމުގައި އުނިކަން ހުންނަ ކުދިން ލިބުމުގެ ފުރުސަތުކުޑަވުން އަދި ބައިގެން ނުދިޔުން ފަދަ ކިތަންމެ ފައިދާއެއް ލިބިގެން ދާނެއެވެ. ކަމީލާ އެންމެ ދުވަހެއްވެސް ވައްޓާނުލައި އެ ގުޅަ ކާލައެވެ. ވަރުބަލިވެގެން ތެދުވާނެ ވަރެއް ނެތްއިރުވެސް ކަމީލާ ނިކަން ހިތްވަރުގަދައެވެ. އޭނަފަދަ ކަންނެތްކޮށް އުޅެ ބޮޑުވެފައިވާ ކުއްޖަކާއި ބަލާއިރު ކަމީލާ ކެތްތެރިއެވެ. ޖައިދަން ހީވަނީ ކަމީލާއާއި ޖައްސާލާފައި ހުންނަހެންނެވެ. ކަމީލާ އެ ހާލުގައި އުޅެމުންވެސް ޖައިދަންގެ ހުރިހާ ކަމެއް ފުރިހަމަކޮށްދޭއިރުވެސް ޖައިދަން ކަމީލާގެ ކުށެއް ދައްކާފައި އެއްޗެހި ކިޔާނެއެވެ. ކަމީލާއަށް އެންމެ އުނދަގޫ ބޮޑުވާނެހެން ހީވާ ގަޑި ބަލާލާފައި އުދަގޫކުރާނެއެވެ. ކަމީލާ ހުންނަނީ ވާނުވާ ނޭގިފައެވެ. އޭނަ ރަގަޅަށް ޚިދުމަތްކޮށްދޭއިރުވެސް ޖައިދަން އޭނަދެކެ ނަފްރަތުކުރާ ސަބަބަކީ ކޮބާހެއްޔެވެ؟ ވަޒީފާއަށް ދާ ފިރިހެނެއް ނޫނެވެ. ދުވާލު ހަތަރުދަމު ނިދާފައި ކޮންމެވެސް ކުޅިވަރެއްގައި އުޅެފައި ބައްޕަ ދިނީމަ ކައިގެން ހުންނަނީއެވެ. މިދުވަސްކޮޅު ޔާސިރުވެސް ފެންނަނީ އަބަދު ޚިޔާލެއްގައި އިންނަތަނެވެ. ހީވަނީ ބޮޑުކަމެއް ދިމާވެގެން އުޅޭހެނެވެ. ގޭގެ ޚަރަދުތައްވެސް މިހާރަކަށް އައިސް ތަންކޮޅެއް މަދުކުރަން ޔާސިރު ބޭނުންވާހެން ހީވެއެވެ. އޭސީތައް ގިނަފަހަރު ހުންނަނީ ކަނޑާލާފައެވެ. އެހެން އެޕާޓްމެންޓަކަށް ބަދަލުވެ މިގެ ކުއްޔަށް ދޫކުރާކަހަލަ ވާހަކައެއްވެސް ދެކެވުނެވެ. އެހާ މުއްސަދި މީހަކު އެހެން އުޅުނީމަ ދެން އަޖައިބެކެވެ. ގިނައިން ފައިސާ ލިބޭވަރަކަށް އިތުރަށް ބޭނުންވަނީ ނޫންކަމެއްވެސް ނޭގެއެވެ.\nކެއުމުގެ ގަޑީގައި ޔާސިރު ދެއްކި ވާހަކަތަކުން ޖައިދަން ގެ މޫނަށް އެތައް ކުލަތަކެއް ވެރިވެގެން ދިޔައެވެ. ޔާސިރު ދައްކާންފެށީ ވިޔަފާރި ބަގުރޫޓްވާ ވާހަކައާއި އެހެން އެޕާޓްމެންޓެއް ހޯދައިގެން ތަން ދޫކޮށްލާފައި ދާ ވާހަކައެވެ. ގެ ނީލަމުގައި ވިއްކާލަން ޖެހިދާނެއޭވެސް ކިޔަންފެށިއެވެ.\n"ދެކޮޓަރީގެ އެޕާޓްމެންޓެއްގައި އުޅެން ފަސޭހައެއް ނުވާނެ...." ޖައިދަން ވަގުތުން ދެކޮޅުހެދިއެވެ.\n"ވީއިރު ދަރިފުޅު މަންމަ ގާތަށް ދާންވީނު، އެގެ ބޮޑުވެފައި އުޅެން ފަސޭހަވާނެ......" ޔާސިރު އެވަރުގެ ބަހެއް ބުނެލާނީ ގޮތްހުސްވީމައެވެ. ޖައިދަން އެފަހުން އެއްޗެކޭ ނުބުނެ ހިމޭނުން އިނދެ ކައިގެން ކޮޓަރިއަށް އައިއިރު ކަމީލާވެސް އެތަނަށް ވަނީއެވެ. ޖައިދަން ރުޅިގަދަވެފައި ހުއްޓަސް ބައްޕަގެ ކުރިމަތީގައި އެކަން ފާޅުނުކޮށް ގޮށްމުށްކަވާފައި ފާރަށް އެތިފަހަރެއް ބޭލީ ކޮޓަރިއަށް ވަދެފައެވެ. ނަސީބަކުން ކަމީލާއަށް އުދަގުލެއްނުކޮށް ފާޚާނާއަށް ވަނެވެ. ރަގަޅެވެ. ބޮލަށް ފެންއެޅީމަ ބޮލަށް އަރާފައި އިންނަ ޝައިތާނާ ފައިބާނެއެވެ. ޖައިދަން ރުޅިއަންނަވަރުގެ ވާހަކައެއް ބުނީ ކާކުހެއްޔެވެ؟ ރުޅިއަންނަވަރުގެ ކަމެއް މީހަކު ކުރީއެއް ނޫނެވެ. މަންމަގެ ގެއަށް ދާށޭ ބުނީމަހެއްޔެވެ؟ މަންމަވެސް އެންމެ ދުވަހަކު އައިގޮތަށް ޚަބަރެއްނުވިއެވެ. އެއީ ކޮންކަހަލަ މަންމައެއް ހެއްޔެވެ؟ މާލޭގައި އުޅޭއިރުވެސް އަމިއްލަ ދަރިން ގާތަށް ނާންނަނީހެއްޔެވެ؟ މައިމީހާ ދަރިންދެކެ ވާ މަތިވެރި ލޯބީގެ ވާހަކަ އޭނަ އަޑުއަހައެވެ. ކަމީލާ ވިސްނުމެއްގެ ތެރޭގައި ހުރެ ކްލާހަށް ދާން ތައްޔާރުވާންފެށިއެވެ.\nކަމީލާ ލޮލުގައި އަނދުން އަޅާފައި ލިޕްގްލޮސްއިން ތުންފަތް ތެތްކޮށްލިއެވެ. ކުޑަގޮތަކަށް ޒީނަތްތެރިވެލުމުންވެސް އެދޮންމޫނުގެ ރީތިކަމާއި ފުރިހަމަކަމުން ވިދާލިއެވެ. ޖައިދަން ފާޚާނާއިން ނުކުތްއިރު އެމޫނުމަތިން ހިތްހަމަނުޖެހުމުގެ ކުލަވަރު ފެނެއެވެ. އައިބާރުމިނުގައި ރީތިވާ މޭޒުމަތީގައި ވާހާ އެއްޗެއްގައި އަތުން ޖަހާ ބުރުއްސާލިއެވެ. އަޑުފަށްގަނޑަކާއިއެކު ހުރިހާ އެއްޗެއް ތެޅުމުން ކަންފަތާއި ދިމާލަށް ކަމީލާ އަތް އުފުލައިލިއެވެ. އެތަން ފެނިފައި ޖައިދަން ކަންފަތުގައި ހިފާ ދަމައިގަތުމުން ތަދުވިވަރުން ޖައިދަންގެ އަތުގައި ހިފާ ބާރުކޮށްލެވުނެވެ.\n"ކޮންމެ ރެއަކު ރީތިވެގެން ތިދަނީ ކޮންމެހެން ކިޔަވާކަށް ނޫނޭ، އަހަންނަކީ ގަމާރެއްނޫން، ނިކަން އެގެއަށް ދާހިތްވޭތަ؟" ޖައިދަން އެމާނަކުރީ ކޮން ގެއެއްކަން ކަމީލާއަކަށް ރޭކާނުލިއެވެ. ކިތަންމެވަރަށް ކެތްކުރަން ހުއްޓަސް އިންސާނަކަށް ކެތްކުރެވޭނީ ވަކިވަރަކަށެވެ. ޖައިދަން މިހާ އަނިޔާވެރިކަމާއިއެކު ހިތަށް އެރިފަހަރެއްގައި ހިތަށް އެރިގޮތަށް ކަމީލާއާއި ބެހެން ވެއްޖެއްޔާ ފިރިމީހާއަށްވިޔަސް ކެތެއްނުކުރެވޭނެއެވެ. ކޮންމެ ފަހަރަކު ވޭން އަޅަނީ އެކަނި ހަށިގަނޑު ގައެއް ނޫނެވެ. ލިބޭ ވޭނާއި ކެކުޅުމުގައި ހިތްވެސް ހަލާކުވެގެން ދަނީއެވެ.\n"މާ މައްޗަށް ތިދަނީ، އަހަރެން ދެން ބޭނުމެއްނޫން މިގޭގައި އެންމެ ހިނދުކޮޅަކަށްވެސް ހުންނަން...." ކަމީލާގެ ލޮލުގައި ބޮޑެތިކަރުނަ ތިކިތައް ވިދަންފެށިއެވެ.\n"ތިހާ ހިތްވަރެއް ހުރިއްޔާ ދާންވީނު، ވަންނާނެ ތަނެއް އެބަހުރިތަ؟ " ޖައިދަން ބާލީސް ބިމަށްޖެހިއެވެ.\n"އަހަރެން ކޮންމެ ތާކަށް ދިޔަސް ބެހޭކަމެއް ނޫން..." ކަމީލާ ދަތްތަކަށް ބާރުލާފައި ކިޔާލިއެވެ.\n"އަހަރެން ހަނދާންނެތުނީ، ރެސްކިއުއަށް އަންނާނެ މީހުން އެބަތިބި، ޔޫ ނޯ ވަޓް، ތިބުނާ ފެމިލީ މީހުން މާލޭގައި ތިއްބަސް މިގެއަށް ވަންނާކަށް ނުކެރޭނެ، އަހަރެން މައިދައިތައޭ ކިޔާ މީހާ އައީމަވެސް ބުނިން މިގެއަށް ވަދެގެން ނުވާނެއޭ........." ޖައިދަން ފާޑަކަށް ހީލައިފާ ބުނެލިއެވެ. ކަމީލާ ދެލޯ ބޮޑުކޮށްލަމުން މޭގައި އަތްއަޅާލިއެވެ. މަންމަ ފެރީގައި ދަތުރުކުރަން ބިރުގަންނަކަމުގެ ބަހަނާ ދައްކާ ސަބަބުއެނގުނީއެވެ. މި ނުލަފާ ހަންޑި އޭނަގެ މަންމަ މިގެއަށް ވަނުން މަނާކުރީއެވެ. މިއީ ކޮންކަހަލަ ލަދުކުޑަ އިންސާނެއްހެއްޔެވެ؟ ކަމީލާ ބޭނުންވީ ޖައިދަންގެ މޫނުމަތި ނޮޅައިގަތްގަތީނުން އެ ބޮޑާކަން ފިލުވައިލާށެވެ. ހާދަ ނުބައި ނުލަފާ ފިރިހެނެކެވެ. ކިބުރުވެރިކަމުގެ އިންތިހާއެވެ.\n"މަންމައަށް ނުވަދެވޭތަނެއްގައި އަހަރެން ހުންނާނެހެން ހީވޭތަ؟ މަޖުބޫރުވެގެން ނޫންނަމަ ތި މީހާއާއިއެކީގައި އެންމެ ފަޅި ސިކުންތުކޮޅަކަށްވެސް ނުހުންނާނަން، ހީކުރަނީ މިގޭގައި މިއުޅެނީ ލިބޭ ފަސޭހަތަކެއްގެ ބޮޑުކަމުންތަ؟ އަހަރެން ތިހާ ފޫހިވާ މީހެއް މިދުނިޔެއަކުނެތް، ހިތަށް އަރާ އެކްސިޑެންޓެއްވެފައި މަރުވާނެނަމައޭވެސް، އަހަރެން ނޫޅޭނަން ތި މީހާގަނޑާއިއެކު، އަތްލިޔަސް އަހަންނަށް ވަނީ އުދަގޫ، އަހަރެން ދެން ނުހުންނާނަން މިގެއަކު............."ކަމީލާ ރުޅިގަދަވެގެން ގޮސް ކިޔޭ ނުކިޔޭ އެއްޗެއްވެސް ނޭގުނެވެ. މިހުރިހާ ދުވަހު ރީތިކޮށް ވާހަކަދައްކައިގެންވެސް ޖައިދަން އޭނައަށް ހަދަނީ ހިތުހުރިގޮތެކެވެ. ޖައިދަން ތެދުވެގެން އައިގޮތަށް ކަމީލާގެ މޫނުގައި ދެއަތުން ހިފަހައްޓާފައި ކާރިކޮށްލިއިރު ދެ ނޭފަތް ޖެހުނެވެ. ދެމީހުންގެ ހަތަރުކަޅިހަމަވިއެވެ.\n"އައި ޕްލީޑް ޔޫ، ނުދޭ ޕްލީސް ޕްލީސް އާދޭސްކޮށްފައި މިބުނަނީ، އަހަރެން މަރުވެދާނެ އަހަރެން އެކަނިކޮށްލާފައި ދިޔައީމަ، އޭރުން މަށަށް އަންހެނަކުވެސް ނުވާނެ، ފައިގާ ހިފާ އާދޭސް މިކުރަނީ....." ޖައިދަން ފިލްމީ ޑައިލޮގެއްހެން ކިޔާލުމުން ކަމީލާ ހުރީ އަނގަޔަށް ގޮތެއް ހަދާލައިގެންނެވެ. ބޮލަށް އުދަގޫވީވަރުން ކަމީލާ ދުރަށް ހިނގައިގަންނަން އުޅެނިކޮށް ފަހަތުން އައިސް ކޮނޑުގައި ހިފާލިގޮތަށް އަނބުރާލިއެވެ.\n"އަހަންނަށް ތްރެޓްކުރާއިރު ތިމާގެ ހާލު ނޭގޭ؟ އަހަރެން ނަގާފައިވާ ވީޑިއޯތައް ލީކްވެއްޖެއްޔާ ލަދުންގޮސް ދުނިޔޭގައި އުޅެން ކެރޭނެތަ؟ ކަޅުހެދުންލައިގެން އުޅޭ މީހެއްގެ ވީމަ އަދި ވަރަށް ނަން ވާނެ......." ޖައިދަން ކަމީލާގެ އިސްތަށިގަނޑުގައި ހިފާފައި މޫނަށް ކުޅުޖެހިއެވެ. އެތައް ޒަމާނެއްވާންދެން އެއާދަ ދޫކޮށްލާފައި ހުރެފައި ޖައިދަންގެ ގާތުގައި ކަމީލާގެ އެއްވެސް އަގެއްނެތްކަމާއި ހިތުގައި ކުޑަނަމަވެސް މަގާމެއް ނުވާކަން ހާމަކޮށްދޭން ބޭނުންވީއެވެ. ޖައިދަން ހެއްކެއްގެ ގޮތުން އޭނަގެ ފޯނަށް ލާފައި ހުރި ވީޑިއޯއެއް ޖައްސައިލުމުން ކަމީލާ ގަނޑުވެފައި ހުރީއެވެ. އޭނަ ނިދާފައި އޮތްވާ ޖައިދަން އުދަގޫކުރާކަން އޭނަ ދަނެއެވެ. ނޭގުނީ ޖައިދަން މިހާ ނުބައިވެދާނެ ކަމުގައެވެ. ރީތި ސިފައެއްގައިހުރި ޝައިތާނެކެވެ.\n"އަހަރެންދެކެ ތިހާ ރުޅިއަންނަ ސަބަބު ބުނެބަލަ، އަހަރެންގެ ކުށަކީ ކޮބާތަ؟ " ކަމީލާ ހިންދިރުވާލިއެވެ. ބަލި ގަބޫލުނުކޮށް ކުރާނެކަމެއް ނެތެވެ.\n"ކޮންއިރަކު މަ އެހެން ބުނީ؟ ނުބުނަމެއްނު ރުޅިއާދެއޭ، ކަޅުހެދުން ލާ މީހުން ކުށެއްނުކުރާނެ، އިނޮސެންޓް ލައިކް އެ ބޭބީ، އެހެންވެގެން މަ މި ޗީކް ފިތާހިތްވަނީ....." ޖައިދަން ކަމީލާގެ ކޮލުގައި ހިފާ ފިތައިގަތެވެ. އެއީވެސް ޖައިދަންގެ އާދައެކެވެ.\n"އިރާދަކުރެއްވިއްޔާ އަދި ތިދެލޮލުންވެސް ކަރުނަ އޮހޭނެ، އަހަރެން ރޮއްވާލިވަރަށް ރޯނެ..." ކަމީލާ ދުޢާކުރިއެވެ.\n"ޔޫ އާރ ކިޑިން މީ ރައިޓް؟ މިވީހާތަނަށް މީހަކަށް ނުކުރެވިފައިވާކަމެއް ތިއީ، އަތްލާއިރަށްވެސް މަށަށްވިއްޔަ ރޮވެނީ........ކްރައިބޭބީ......" ޖައިދަން ކަމީލާ އެނދާއި ދިމާލަށް ގެންދަން ފެށުމުން ކަމީލާ ގަދަދެއްކިއެވެ. މިފަހަރުވެސް ޖައިދަންގެ ހިތަށް ކުޑަނަމަވެސް އަސަރެއް ނުކުރިއެވެ. ކަމީލާގެ ބާރެއްނެތްކަމާއި ވެރިއަކީ ކާކުކަން އެންގިއެވެ. ކަމީލާގެ ގައިގާ ތެދުވާނެވަރެއްވެސް ނެތެވެ. ވަރުބަލިވެގެންގޮސް ނޭވާލާނެ ވަރެއްނެތި ދެލޯ މަރާލައިގެން އޮތްއިރު ބާލީސް ތެމެމުން ދިޔައީ ވޭނީ ކަރުނަތަކުންނެވެ. ކަމީލާގެ ރުއިމުން ޖައިދަން ވަކިން ބޮޑަށް ފޫހިވެފައި ކޮށްޕާލާފައި ކަމީލާ ދޫލަމައްޗަށް ގަންނަވާލައިފިއެވެ. ކަމީލާ ޖެހުނުގޮތަށް ނުތެދުވެ އޮތްއިރު ގިސްލާފައި ރުޔެވެ. މިފަދަ ސަޒާއެއް ލިބުނީ އޭނަ ގޯސްކޮށް އުޅުނީމަހެއްޔެވެ؟ މިފަދަ އަނިޔާވެރި ފިރިޔަކު އެހެން އަންހެންކުއްޖަކަށް ނުލިބުނިއްޔާ ރަގަޅެވެ. ދޫލަމަތީގައި އޮތުމުން ގައިގާ އަޅާ ވޭންބޮޑުވިއެވެ. ކުރާނީ ކީއްހެއްޔެވެ؟ އޭނައަކީ އަނިޔާލިބެމުންދާ މަޖުބޫރީ އަންހެންކުއްޖެކެވެ.\nފެންނަ ކޮންމެ ފަހަރަކު ކަމީލާގެ ބޮލުގައި ޖައިދަން ފުއްޓަކި ޖަހާލާނެއެވެ. ނޫނީ ކަންފަތުގައި ހިފާ ތަދުކުރާނެއެވެ. މުށް ހުޅުވާލާފައި އިނގިލިތަކުން މޫނުމަތީގައި ޖަހާލާގޮތުންވެސް ކަމީލާއަށް ތަދުފަށެއްވެއެވެ. ކުދިކުދި އަނިޔާތަކަކީ ދުވާލަކު އެތައްފަހަރު ތަހައްމަލު ކުރަން ޖެހިފައިވާ ވޭނެކެވެ. އެހާލުގައި އުޅޭއިރު ކަމީލާ ދަރިފުޅަށްޓަކައި ވިސްނާލައެވެ. ހަގީގަތް އެނގިއްޖެއްޔާ ޖައިދަން ކިހާވަރެއް ވާނެބާވައެވެ. ކަމަކާއިނުލައި އޭނަގެ ދިރިއުޅުން ނަރަކައަކަށް ހަދާލި މީހަކަށް އަދި ބަހަނާއެއް ލިބުނީމަ ވާނީ ކިހާވަރެއްހެއްޔެވެ؟\nޖިބްރީންގެ ދެމަފިރިން ބޭރު ގައުމެއްގެ ވިޔަފާރިވެރިންތަކެއް ގޮވައިގެން ރިޒޯޓަށް ގޮސްފައިވާތީ ލޫކަސްއަށް ގެވަނީ ހިތަކަށް ލިބިފައެވެ. އެކަނި ހުރި ދަރިފުޅަށް ވުމުން ބޭނުންވަރަށް އެކުވެރިން ގެނައުމުގެ ހުއްދަ ޖިބްރީންވަނީ ދީފައެވެ. އެކަމަކު މިހުރިހާ އަހަރުތަކެއްވާން ދެން ލޫކަސް އުޅުނީ ސިއްރުވެރިކޮށެވެ. އޭނައަކީ މިހާ މުއްސަންޖެއްގެ ދަރިއެއްކަން އެކުވެރިންނަށްވެސް ރޭކާނުލާނެއެވެ. އެކަނިވުމުން ކޮންމެވެސް ކުޅިވަރެއް ކުޅެން ލިއަމްއާއި ހައިޝަމްއަށް ދައުވަތުދޭން އުޅެފައިވެސް އޭނަ ޚިޔާލު ބަދަލުކޮށްލާފައި ރެސްޓޯރެންޓަކަށް ދާން ނިންމިއެވެ. ތިން އެކުވެރިން ކޮފީއަށް އޯޑަރުކޮށްގެން މޭޒެއްގައި ޖައްސާލިއިރު އެތާތިބިހާ ބަޔެއްގެ ނަޒަރުވަނީ އެ ރީތި ޒުވާނުންނަށް ހުއްޓިފައެވެ.\n"ކޮބާތަ ފެމިލީ ކުދިން؟ "ހައިޝަމް ސީދާ ކަމީލާގެ ނަން ނުކިޔަންވެގެން ދުރުދުރުން އަހާލައިފިއެވެ.\n"ހޫމް ތި ވާހަކަ ފެށީމަ މިހަނދާންވީ، ކައްމި ކުރީ ދުވަހު ތިތަނަށް ދިޔައީ ކީއްކުރަންތަ؟ ކޮންމެވެސް މީހަކު ބުނި ކައްމި ތި ކްލިނިކަށް ވަންނަނިކޮށް ފެނުނު ވާހަކަ...." ލިއަމް ކަމީލާގެ ވާހަކަ ފަށާއިރަށް ލޫކަސްގެ މޫނުގެ ކުލަ ބަދަލުވެ އިސްޖަހާލައިފިއެވެ. ލިއަމްއަށް އެކަން ފާހަގަކުރެވުނެވެ. އެކުވެރިންނާއިއެކު އުޅޭއިރު އަބަދުވެސް ލޫކަސްގެ ސިއްރުވެރިގޮތެއް ހުރެއެވެ. އެއީ ލިއަމް އަބަދު ވިސްނާކަމެކެވެ. ލޫކަސްގެ މާޒީގައި ކަމެއް ހިނގާފައިވަނީހެއްޔެވެ؟ މިހާރު ލޫކަސް ނަމާދުކޮށް އުޅޭހެއްޔެވެ؟ އޭނައަކީ ދިވެއްސެއްހެއްޔެވެ؟ މުޅިންވެސް ސުވާލުތަކެވެ.\n"އޯނޯ ކާކުބުނީ؟ ހީވަނީ ހުރިހާ ދިމާލެއްގައި ކެމެރާ ހަރުކޮށްފައިހެން ހުންނަނީ، ސިއްރުން ކަމެއް ނުކުރެވޭނެ، އޯކޭ، ކައްމި އައީ ސްކޭނެއް ހައްދަން، ނުބުނޭތަ؟ "ހައިޝަމް ހަމަޖެހިލާފައި ބުނެލި ވާހަކައަކުން ލިއަމްގެ އިތުރުން ލޫކަސްވެސް ސިހުނެވެ. ލޫކަސް ބަލައިލިގޮތުން ހީވީ ބިރެއްފެނުނުހެނެވެ. ނަމަވެސް ސިކުންތުކޮޅެއްގެ ތެރޭގައި އޭނަ އެ ޖަޒުބާތުތައް ފޮރުވާލާފައި އެސްފިޔަތައް ތިރިކޮށްލައިފިއެވެ.\n'ވަޓް؟" ލިއަމް ގެ މޫނުން އުފާވެރިކަމުގެ ކުލަވަރު ފެނުނެވެ.\n"އަންކަލްއަކަށް ވާން އުޅޭތީ ދެން ފޮނިވާނެކަން އެނގޭ، އެކަމަކު ކައްމި ނުބުނަނީސް އެނގޭކަމަކަށް ނަހަދާތި، އަސްލު ދެން ސިއްރުކުރާކަހަލަ ވާހަކައެއްވެސް ނޫނެއްނު ދޯ، އެކަމަކު ކައްމި ބޭނުންވަނީކަން ނޭގޭ ސަރޕްރައިޒެއް ދޭން...." ހައިޝަމް ހިނިތުންވެލައިގެން އިނދެ ވާހަކަދެއްކިއެވެ.ލޫކަސްގެ ހިތަށް އެތައް ހާސްތީރުތަކެއް އެއްފަހަރާ ހެރުނުހެން ހީވިއެވެ. މެޔަށް ވީ ތޫނު ތަދެއްގެ ސަބަބުން މޭގައި ފިރުމާލަން ބޭނުންވިއެވެ. އޭނަގެ ކަމީލާ އޭނަދޫކޮށްލާފައި އެހެން މީހެއްގެ އަތުތެރޭގައި އުފާކުރާކަން އެނގުމުން އެ ހިތަށް ކުރިއަސަރު ބަޔާންކޮށެއް ނުދެވޭނެއެވެ. މިހާރު އެމީހާގެ ދަރިއަކަށް ބަލިވެ އިނީއެވެ. ހިތް ހަމަ ހަލާކުވެއްޖެއެވެ. ހައިޝަމްއާއި ލިއަމްއަށް ލޫކަސްގެ ހިތުގެ ހާލަތު ރޭކާނުލައި އެދެމީހުން އުފާކުރަމުން ދިޔައެވެ. ހައިޝަމް އެދުނީ އެކަމުގެ އުފަލުގައި އެމީހުންނަށް ކާންދިނުމަށެވެ.\n"ޓޫ މަންތްސް މިހާރު ވީ..." ހައިޝަމް ލިއަމްއަށްވެސް ސިއްރުކުރީ ކަމީލާގެ ބަނޑަށް ވީ ތިންމަސްކަމެވެ. ކަމީލާ ހަގީގަތުގައި ސިއްރުކުރަން ބޭނުންވާނީ އެކަމެވެ.\n"ލޫކް ކޮބާ ނިންމާލީތަ؟ " ލޫކަސް ކޮފީތަށިން އެކަނި ފުއްދާލާފައި މާ މަޑުން އިނުމުން ހައިޝަމް އަހާލައިފިއެވެ.\nލޫކަސް ގޭގެ މައި ދޮރު ހުޅުވާލިއިރު އެ ރީތި މޫނުމަތިން ފެނުނީ ހިތްހަލާކުވާ ފަދަ އަސަރުތަކެވެ. މާޔޫސީވިވަރުން ކޮޓަރިއާއި ހަމަޔަށް ދާނެ ހިތްވަރުވެސް ނުލިބިފައި ހުރެ ސޯފާއަށް ތިރިވީއެވެ. ފިރިހެނުން ހިތްވަރުގަދަވާނެއޭ ބުނެއުޅެއެވެ. ބޭވަފާތެރި އަންހެންކުއްޖަކަށް ޓަކައި ރުއިމަކީ ހުރެގެންވާނެ ސިފައެއް ނޫނެވެ. ނަމަވެސް އެ ލޮލުގައި ގިނަވެގަތް ކަރުނަތައް ހުއްޓުވުމަކީ ލޫކަސްއަށް ކުރެވުނުކަމަކަށް ނުވިއެވެ. ބަންޑުންވެގެން އޮތްގޮތަށް ތެދުވާހިތް ނުވެފައި އޮތީ މުޅިން މާޔޫސްވެފައެވެ. ގޭގައި ނޯކަރުން ތިބުމުން ގަޑިއަށް ކާން ހަދާނެއެވެ. މަންމަ ހުންނާނީ އިރުއިރުކޮޅާ ލޫކަސްއަށް ގުޅައިގެން ޚަބަރު ބަލަ ބަލައެވެ. ލޫކަސް ފޯނު ނުނަގައިފިއްޔާ ގޭގައި އުޅޭ ނޯކަރުން ލައްވާވެސް ޚަބަރު އޮޅުން ފިލުވާނެއެވެ. މިރަށުގައި އެންމެ ހިނދުކޮޅަކަށްވެސް މަޑުކޮށްލާކަށް ލޫކަސް ބޭނުމެއްނުވިއެވެ. ކަމީލާ އެހާ އުފަލުގައި އުޅެނިކޮށް އެދޭތެރެއަށް ވަދެގެން އާއިލާއެއް ރޫޅާލާކަށް ނުވާނެއެވެ. އެކި ޚިޔާލުތަކުގެ ސަބަބުން އެންމެފަހުން ލޫކަސްގެ ބޮލުގައި ރިހެންފެށިއެވެ. ދެންވެސް އޮތްގޮތަށް އޮތީއެވެ.\n"ދަރިފުޅާ، ކިހިނެއްވެފައި ތިއޮތީ، ބަލިވީތަ؟ " އަނދިރިކޮށްފައިވާ ސިޓިންރޫމްގެ ބޮކި ދިއްލައިލަމުން މެހްވިޝް އައިސް ލޫކަސްގެ އިސްތަށިގަނޑުގައި ފިރުމާލިއެވެ.\nދެންއޮތް އަދަދު ކުރީގެ އަދަދު\nސަންއަށް ވާހަކަ ލިޔުމަށް ޝައުގުވެރިވޭތަ؟\nވާހަކަ ލިޔުމަށް ޕްރައިވެސީ ޕޮލިސީ


ވަޒީފާގެ ފުރުޞަތު - މަސައްކަތު - R. Fainu Council\nފައިނު ކައުންސިލް އިދާރާ 1:38 AM އިޢުލާން\nމި މަގާމަށް މީހަކު ހޮވުމަށް ބާއްވާ އިންޓަވިއު އޮންނާނީ، 25 އޭޕްރިލް 2017 ވާ އަންގާރަ ދުވަހުއެވެ. އިންޓަވިއުއަށް ކިޔާނީ، ވަޒީފާއަށް ކުރިމަތިލާ ފަރާތްތައް ޝޯޓްލިސްޓް ކުރުމަށްފަހު ހޮވޭ ފަރާތްތަކަށް އެކަންޏެވެ.\n- މި ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅާނީ، ރަސްމީ ދުވަސްތަކުގެ ހެނދުނު 8:00 އިން 13:30 އަށް ފައިނު ކައުންސިލްގެ އިދާރާއަށެވެ.\nތަކެތި ހުށަހެޅުމުގެ ސުންގަޑިއަކީ، 23 އޭޕްރިލް 2017 ވާ އާދިއްތަ ދުވަހުގެ 13:30 އެވެ.\nވަޒީފާގެ ފުރުޞަތު - މަސައްކަތު Reviewed by ފައިނު ކައުންސިލް އިދާރާ on 1:38 AM Rating: 5


އެނަރޖީ ސޭވިން ބޮކީގެ ނުރައްކާތެރިކަން އެނގޭނަމަ ބޭނުމެއް ނުކުރާނެ! | Landhooinfo\nއެނަރޖީ ސޭވިން ބޮކީގެ ނުރައްކާތެރިކަން އެނގޭނަމަ ބޭނުމެއް ނުކުރާނެ!\nދުނިޔޭގެ ގިނަބަޔަކު އެނަރޖީ ސޭވިން ބޮކި ބޭނުންކުރާތާ ދުވަސްކޮޅެއް ވެދާނެއެވެ. ދުނިޔޭގެ ކުރިއަރާފައިވާ ޤައުމުތަކާއި، ތަރައްޤީވަމުން އަންނަޤައުމުތަކާއި، އަދި ފަޤީރު ބައެއް ޤައުމުތަކުގައިވެސް އެނަރޖީސޭވިން ބޮކި ބޭނުންކުރާމީހުންގެ ޢަދަދު އެއްދުވަހުން އަނެއްދުވަހަށް އަންނަނީ އިތުރުވަމުންނެވެ.\nޓެކްނޯލޮޖީގެ ގޮތުން ދުނިޔެ ކުރިއަރަމުން މިދާ ދުވަސްވަރުގައި އެންމެ ޚަރަދުކުޑަ އެނަރޖީ ސޭވިން ބޮކި ބޭނުންކުރާމީހުން އިތުރުވަމުންދަނީ ހަމައެކަނި ކަރަންޓް ޚަރަދު ކުޑަކުރާކަށްނޫނެވެ. ގިނަދުވަހު އެބޮކި ބޭނުންކުރެވުމާއި، ބައެއް ޙާލަތްތަކުގައި އަގުގެ ގޮތުންވެސް އެވައްތަރު ބޮކި ގަތުން މާބޮޑަށްވެސް ރަގަޅުވުމުންނެވެ.\nއަދި މީގެ އިތުރުން ދުނިޔޭގައި އަލަށް އީޖާދުކުރި މި ބޮތްކަކީ ތިމާވެއްޓާވެސް ރައްޓެހި ސިފަތަކެއް އެކުލެވިގެން އުފައްދާފައިވާ ރަގަޅު ބޮތްކެކެވެ. ނަމަވެސް ސިއްޙީ އެތައް ދިރާސާތަކެއް ހަދާފައިވާ ސައިންޓިސްޓުން ބުނަނީ ތިމާވެއްޓާ ރައްޓެހި ނުވަތަ އީކޯ ފްރެންޑްލީ ބަލްބަކީ އިންސާނުންގެ ސިއްޙަތަށް ނުރައްކާވާ ކެމިކަލެއް ކަމުގައިވާ ޓޮކްސިކް ގިނަޢަދަދަކަށް އެކުލެވިގެން ފަރުމާކޮށްފައިވާ ބޮއްތްކެކެވެ.\nއެމެރިކާގެ އެންވައިރަމެންޓަލް ޕްރޮޓެކްޝަން އެޖެންސީ އިން ދާދިފަހަކުން ނެރުނު ރިޕޯޓެއްގައިވެސް ބުނެފައިވަނީ ބޮކި ކުއްލިއަކަށް ގޮވަނީ ބޮކީގައި އުފައްދާ ނުރައްކާތެރި ގޭހެއްގެ ސަބަބުންކަމުގައެވެ. އަދި އެގޭހަކަކީ އިންސާނާގެ ސިއްޙަތަށް ނުރައްކާ ކުރުވާފަދަ ގޭހެއްކަމުގައި ކަމަށްވެސް އެރިޕޯޓްގައިވެއެވެ.\nއަދި އެނަރޖީ ސޭވިން ބޮކީގައި ގިނަޢަދަދަކަށް މާކިޔުރީ އެކުލެވިފައި ވުމަކީވެސް މިފަދަ ދިރާސާތައް ކުރާ ފަރާތްތަކުން ދެކޭގޮތުގައި މި ބޮކި ބޭނުންކުރުމުގައި ކުޑަކުދިންނާއި، މާބަނޑު އަންހެނުންނަށް ގެއްލުންތަކެއް ލިބިދާނެކަމެކެވެ. އެގޮތުން ސިނކުޑިއަށް އަސަރުކުރުމާއި، ނާރުތަކުގެ ސިސްޓަމަށް ގެއްލުންދިނުމާއި، ލިވަރ އަދި ކިޑްނީއަށްވެސް އޭގެ ސަބަބުން ނުރައްކާވެދާނެކަމަށް މާހިރުން ދަނީ ބުނަމުންނެވެ. އަދި އެނަރޖީ ސޭވީންބޮކި ބޭނުންކުރާނަމަ ކެންސަރަށް މަގުފަހިވުމާއި، ހަނދާންނެތޭ ބަލި ޖެހުމުގެ ފުރުޞަތު ބޮޑުކަމަށްވެސް ވެއެވެ.\nމިފަދަ ދިރާސާތަކުން ދައްކާގޮތުގައި އެނަރޖީ ސޭވިން ގެ ބަދަލުގައި ކުރިން ބޭނުންކުރަމުންއައި އޯޑިނަރީ ބަލްބް ސިއްޙީ ގޮތުން ބަލާނަމަ މާރަގަޅެވެ. އަދި އެންމެ ރަގަޅީ އެންމެފަހުގެ ޓެކްނޯލޮޖީ ކަމުގައިވާ ލެޑް ބޮތްކެވެ. އޭގައި މިފަދަ ވިހަ އެއްވެސް މާއްދާއެއް ނެތުމާއި އަދި ގިނަދުވަހު ބޭނުންކުރެވުމާއި، ކަރަންޓް ޚަރަދު މާބޮޑަށްވެސް ކުޑައެވެ.


Adaa Khan single koh huhnany keehve?\n11 ޖެނުއަރީ 2021 - 18:56:49\nހިންދީ އެކި ސީރީޒްތަކުން ގިނަ ބައެއްގެ މަގުބޫލު ކަމާއި ލޯބި ހޯދައިފައިވާ އަދާ ހާން އަދިވެސް ހުސްކޮށް ހުންނަ ވާހަކައަކީ ގިނަ ބަޔަކު ދައްކާ ވާހައެކެވެ. އެހާ ރީތި ކުއްޖެއް ލޯވިބެރިޔަކު ނެތި ހުންނަނީ ކީއްވެތޯ އެއީ ވެސް ގިނަ ބަޔަކު އުފައްދާ ސުވާލެކެވެ.\nމީހުންގެ މި ވާހަކަތަކަށް އަދާ ވަނީ ވަރުގަދަ ރައްދެއް ދީފައެވެ. އޭނާގެ ލޯބީގެ ފަލްސަފާގެ ހިތި ތަޖުރިބާ އޭނާ ކިޔައިދިނެވެ.\nޒީ ޓީވީން ގެންނަ ޕްރޮގްރާމެއްގައި އަދާ ބުނި ގޮތުގައި އޭނާ ވަނީ ލޯބީގެ ދުނިޔޭގައި ކެހިވެރިކަމާ ކުރިމަތިލާން ޖެހިފައެވެ. ދުވަހަކުވެސް އިތުބާރު ގެއްލުވާ ނުލާނަމޭ ބުނި ބައިވެރިޔާ އޭނާގެ ހިތް ކުދިކުދި ކޮށްލި ކަމަށް އަދާ ބުންޏެވެ.\nއަދާ ކިޔައިދިން ގޮތުގައި އޭނާގެ މަންމަ ކެންސަރުގެ ބަލީގައި އެންމެ ފަހު ދުވަސްތައް ގުނަމުން ދަނިކޮށް ދެން އޭނާއަށް އިވުނު އަޑަކީ އޭނާގެ ލޯބިވެރިޔާ ބޭވަފާތެރިވާ ވާހަކަތަކެވެ. ނަމަވެސް އޭނާ އެ ވާހަކަތަކަށް ބީރު ކަންފަތެއް ދިން ކަމަށް އަދާ ބުންޏެވެ.\nދުވަސްތަކެއް ފަހުން އޭނާގެ މަންމަ ދުނިޔެއާ ވަކިވެ އަދާ އޭނާގެ ލޯބިވެރިޔާއަށް އެންމެ ބޭނުންވި ވަގުތު އެ ފިރިހެން ކުއްޖާ އަދާގެ ހިތުގައި ފައިން ޖަހައިފައި ދިޔައީ އެހެން އަންހެން ކުއްޖެއް ކައިރިއަށް ކަމަށް ވެސް އޭނާ ބުންޏެވެ.\nއޭގެ ފަހުން ލޯތްބަށް އޭނާ ކުރި އިތުބާރު ގެއްލިގެން ދިޔައެވެ. އެތައް އަހަރުތަކެއް ވަންދެން އޭނާ ހުސްކޮށް ހުރުމަށް ފަހު އަނެއްކާވެސް ލޯބީގެ ގުޅުމަކަށް ދިޔަކަމަށް އޭނާ ބުންޏެވެ. ނަމަވެސް އެ ގުޅުމުން ވެސް އޭނާއަށް ލިބުނީ ކެއްސެވެ.\nއެހެންކަމުން އޭގެ ފަހުން އޭނާ އަދި ކުއްޖަކާ ލޯބީގެ ގޮތުން ގުޅެން ނުވިސްނާ ކަމަށާއި މިހާރު އޭނާގެ އަމާޒަކީ އޭނާގެ އެކްޓިން ކެރިޔާ ކުރިއެރުވުން ކަމަށް އަދާ ބުންޏެވެ.\nލޯބީގެ ގުޅުންތަކަށް އިތުބާރު ގެއްލިފައި ވީނަމަވެސް އެއް ދުވަހަކުން ލޯބިވާ މީހަކާ އެއްކޮށް އުފަލުގައި އުޅެވޭނެ ކަމަށް އޭނާ އުންމީދު ކުރާކަމަށް ވެސް އަދާ ބުންޏެވެ.\nއަދާ ހާން އަކީ މަޝްހޫރު ސީރީޒްއެއް ކަމަށްވާ ނާގިން އަދި އެހެން އެތައް ސީރީޒްތަކުން ބެލުންތެރިންގެ ހިތްތައް އަތުލައިފައިވާ މޮޅު ބަތޮލާއެކެވެ.\nއަދާ ހާން ވަނީ ވަރަށް ފަހުން ރާއްޖެއަށް ވެސް އައިސްފައެވެ.


AG Anil ge ithubaaru nei mahsala majileehah hushahalhaifi\nއޭޖީ އަނިލްގެ އިތުބާރު ނެތް މައްސަލަ މަޖިލީހަށް ހުށަހަޅައިފި\nއޭޖީ އަނިލް -- އަވަސް ފޮޓޯ: އަހުމަދު ޝުރާއު\nއިދިކޮޅު ޕާޓީތަކުން ގުޅިގެން އެޓާނީ ޖެނަރަލް މުހައްމަދު އަނިލްގެ އިތުބާރު ނެތް މައްސަލަ ރައްޔިތުން މަޖިލީހަށް ހުށަހަޅައިފި އެވެ. ބަންޑާރަ ނައިބުގެ އިތުބާރު ނެތް މައްސަލަ ހުށަހަޅާފައިވާ ކަން އިދިކޮޅު އިއްތިހާދުގެ އިސް އޮފިޝަލަކު "އަވަސް"އަށް ވަނީ ކަށަވަރުކޮށްދީފަ އެވެ.\nމަޖިލީހުގެ ގަވައިދުގައިވާ ގޮތުން ބަންޑާރަނައިބުގެ އިތުބާރު ނެތް މައްސަލަ ހުށަހެޅުމަށް މަޖިލީހުގެ 15 މެންބަރުންގެ ސޮއި ބޭނުންވާނެ އެވެ. ނަމަވެސް އެ މައްސަލަ އިދިކޮޅު ފަރާތްތަކުން ހުށަހަޅާފައި ވަނީ 25 މެންބަރުންގެ ސޮޔާއެކުގަ އެވެ. މިކަމާ ގުޅިގެން މަޖިލީހުގެ ބަހެއް ލިބޭގޮތް ވަނީ ނުވެފަ އެވެ.\nއަނިލްގެ އިތުބާރު ނެތް މައްސަލަ ހުށަހަޅާފައިވާ އިރު ރައްޔިތުން މަޖިލީހުގެ މެންބަރުން އިންތިހާބުވާ ޕާޓީ ބަދަލުކޮށްފި ނަމަ ނުވަތަ އެ ޕާޓީން ވަކިކޮށްފި ނަމަ ނޫނީ ވަކިވެއްޖެ ނަމަ އެ މެންބަރެއްގެ ގޮނޑި ގެއްލޭ ގޮތަށް ކަނޑައަޅައިދިނުމަށް ސުޕްރީމް ކޯޓަށް ހުށަހެޅީ އެމަނިކްފާނެވެ. އަދި އެ ހުކުމާ ގުޅިގެން އިދިކޮޅު ފަރާތްތަކާ ގުޅި ވަޑައިގަތް ޕީޕިއެމްގެ ހަތަރު މެންބަރުންގެ ގޮނޑި ގެއްލިފައިވާ ކަމަށް އިލެކްޝަން ކޮމިޝަނުން ވަނީ ކަނޑައަޅާ ބައި އިލެކްޝަން އިއުލާންކޮށްފަ އެވެ. އޭގެ ސަބަބުން ގިނަ ގާނޫނީ ބޭފުޅުންނާއި އިދިކޮޅު ސިޔާސީ ފަރާތްތަކުގެ ފާޑުކިޔުންތައް ވަރަށް ބޮޑަށް އަނިލްއަށް އަމާޒުވި އެވެ.\nއޭގެ އިތުރުން މިދިޔަ މޭ މަހުގެ 14 ވަނަ ދުވަހު އަނިލް ވަނީ މަޖިލީހަށް ވައްދާ އިތުބާރު ނެތް މައްސަލަތައް ފާސްކުރި ނަމަވެސް އެންމެ ފަހު ގޮތް ނިންމާނީ ސުޕްރީމް ކޯޓުން ކަމަށް ކަނޑައަޅާދޭން އެދިފަ އެވެ. އެކަމާ ގުޅިގެން ސުޕްރީމް ކޯޓުން ކުރި ހުކުމުގައި ބުނެފައި ވަނީ\nރައީސުލްޖުމްހޫރިއްޔާ އާއި އެމަނިކްފާނުގެ ނައިބާއި މިނިސްޓަރުންނާއި މިނިވަން މުއައްސަސާތަކުގެ ވެރިންނާއި ފަނޑިޔާރުންގެ އިތުބާރު ނެތް މައްސަލަތަކުގައި ފަހު ގޮތް ނިންމާނީ ސުޕްރީމް ކޮޓުން ކަމަށެވެ. އެހެންކަމުން އަނިލްގެ އިތުބާރު ނެތް މައްސަލަ މަޖިލީހުން ފާސް ކުރިނަމަވެސް ފަހު ގޮތް ނިންމާނީ އެ ކޯޓުންނެވެ.\nމުހައްމަދު އަނިލް އިތުބާރު ނެތް ކަމުގެ މައްސަލަ\nއަނިލްގެ މައްސަލަ ކުރިޔަށް ގެންދެވޭނީ ގަވާއިދު އިސްލާހުކޮށްގެން\n"ވަޒީރުން ވަކިކުރުމުގެ ކުރިން މަޝްވަރާކުރަން ޖެހޭ"


Mi Thakethi Himeney Kaa Ehchehi Keun Madhu Kurey! - Vaguthu\nކޮވިޑް-19: ރާއްޖޭގައި ފައްސިވާ މީހުންގެ އަދަދު މަދު، ޓެސްޓް ހެދުން ވެސް މަދު -7ގަޑިއިރު ކުރިން\nމި ތަކެތި ހިމެނޭ ކާއެއްޗެހި ކެއުން މަދުކުރޭ!\nބާޒާރު ކުރުމަށް ގޮސް އުޅޭއިރު، ތަފާތު ވައްތަރުތަކުގެ ކާއެއްޗެހި ފެންނާނެއެވެ. އުރައިގައި ލިޔެފައި ހުންނަ ލިޔުންކޮޅު ކިޔާފައި، ކާ ހިތްވެސް ވެދާނެއެވެ. މީރު އެއްޗެއް ކަމަށް އާންމުންގެ މެދުގައި މަޤްބޫލުވެ، އަޑު ފެތުރިފައިވެސް އޮވެދާނެއެވެ. އެކަމަކު އެ އެއްޗެހި ތައްޔާރު ކުރުމަށް ބޭނުން ކުރެވޭ ސާމާނު ތަކުގެ ސަބަބުން، ހަށިގަނޑަށް ކުރާ ނޭދެވޭ އަސަރުތަކުގެ މަތިން ހަނދާން ނައްތާނުލާށެވެ. މި ފަދަ ބައެއް ތަކެތި ތިރީގައި މި ވަނީއެވެ.\nމިއީ އަގުހެޔޮ ތެލަކަށް ވުމުން، ވަރަށް ގިނަ ކާ އެއްޗެހީގައި މި ތެޔޮ ހިމެނެއެވެ. އެހެންނަމަވެސް، ޔުނިވާރސިޓީ އޮފް މޮންޓްރިއަލްގެ ފަރާތުން ކުރި ދިރާސާއެއްގެ ނަތީޖާއިން ދައްކާ ގޮތުގައި، މިއީ ހަށިގަނޑުގައި ސަރުބީ ޖެހުމުގައި ވަރަށް ބޮޑު ދައުރެއް އަދާ ކުރާ އެއްޗެކެވެ. އަދި މި މާ ގިނައިން ބޭނުން ކުރެވިއްޖެނަމަ، "އޮބޭސިޓީ" ފަދަ ނުރައްކާތެރި ބަލަތައް ޖެހުމުގެ ފުރުސަތު ބޮޑުވާނެއެވެ.\nމިއީ މީހުންގެ ހިތްދަމައިގަތުމަށް، ކާ އެއްޗެހި އުފައްދާ ފަރާތްތަކުން ބޭނުން ކުރާއެއް އުކުޅެވެ. އަސްލު ހަޤީޤީ ކުލައިގެ މައްޗަށް 'އާޓިފިޝަލް' ކުލަ އަޅައިގެން ކާ އެއްޗެހީގެ ކުލަ ރީތިކޮށް މީހުން ގަންނަ ހިތް ކުރުވައެވެ. ކުޑަކުދިންގެ ބައެއް ބޭސްތަކުގައި ވެސް މި ފަދަ 'އާޓިފިޝަލް' ކުލަ އަޅާފައި ހުރެއެވެ. ކޮންމެއަކަސް، ދިރާސާ ކުރާ ފަރާތްތަކުން ބުނާގޮތުގައި، މި ފަދަ 'އާޓިފިޝަލް ކަލާސް' އެންމެ ގިނައިން އެކުލެވިގެން ވަނީ 'ސޮފްޓް ޑްރިންކްސް' ތަކުގައެވެ.\nމިއީ ލޮނުގައި ހިމެނޭ އެސިޑްގެ ބާވަތެކެވެ. އާންމުގޮތެއްގައި ޓޭކްއަވޭ ތަކުގައި ހިމެނޭ މި ބާވަތުގެ ސަބަބުން ބޮލުގައި ރިއްސުމަށް މެދުވެރިވެއެވެ. ވަކިން ހާއްސަކޮށް މައިގްރޭން ހުންނަ މީހުންނަށް މިކަމުގެ ވޭން ބޮޑުކަމަށް ވެއެވެ.\nމިއީ އާންމުގޮތެއްގައި ޗިކެން ނަގެޓްސް ފަދަ މަހުގެ ބާވަތްތަކުގައި ހިމެނޭ އެސިޑްގެ ބާވަތެކެވެ. މިކަމަށް އޮތް އެންމެ ރަނގަޅު ހައްލަކީ، ތާޒާ މަސްކޮޅެއްގައި އަމިއްލައަށް މި ފަދަ އެއްޗެއް ގޭގައި ތައްޔާރު ކުރުމެވެ.\nހައި ފްރޮކްޓޮސް ކޯން ސިރަޕް\nމިއީ އާންމު ގޮތެއްގައި ފޮނި އެއްޗެހީގައި ބޭނުންކުރެވޭ ސިރަޕެކެވެ. ދިރާސާކުރައްވާ ފަރާތްތަކުން ބުނާ ގޮތުން މި ފަދަ ސިރަޕް އެކުލެވޭ ކާ އެއްޗެހި ކާ ނަމަ، އާދަޔާ ޚިލާފަށް ބަރުދަން އިތުރުވެ، 'ލޮކި' މަސް ޖެހުން ގާތެވެ.\nވީމާ ކެއުމުގެ ކުރިން، ތިމާއަށް ތި ކެވެނީ ހަށިގަނޑަށް ކިހާ ގެއްލުން ހުރި އެއްޗެއްތޯ ބަލާލުން މުހިންމެވެ.


Us Farubadhaehgge Matheegai Indhaa Nagaafaivaa Video Eh, Ethah Bayaku Birun - Vaguthu\nއުސް ފަރުބަދައެއްގެ މަތީގައި އިންދާ ނަގާފައިވާ ވީޑިއޯއެއް، އެތައް ބަޔަކު ބިރުން\nއުސް ފަރުބަދައަށް އެރުމަކީ އެންމެންނަށް ކުރެވޭނެ ކަމެއް ނޫނެވެ. އުސްތަނެއްގެ މަތީގައި ހުރެފައި ބިން މައްޗަށް ބަލާލިޔަސް ހޭނެތޭ މީހުން އުޅެއެވެ. އެހެންކަމުން ތިއީ އެފަދަ ހާލަތްތަކުގައި ބިރުން އުޅޭ މީހަަކަށް ވެއްޖެނަމަ، ޔަގީނުންވެސް މި ވީޑިއޯ ބަލާފައި ބިރު ގަންނާނެއެވެ.\nމިހާރު މީސް މީޑިއާގައި ދައުރުވަމުން އަންނަ ވީޑިއޯއަކުން ފެންނަނީ، އަންހެން ފަތުރުވެރިއަކު އުސް ފަރުބަދައެއްގައި މަތީގައި އިށިންދެ އިންނަ މަންޒަރެވެ. 3000 ފޫޓު އުސްމިނުގައި ހުންނަ އެ ފަރުބަދައަކީ ބްރެޒިލްގެ ރިއޯ ޑެ ޖެނެއިރޯ ކައިރީ އޮންނަ ފަރުބަދައެކެވެ.\nއެ ވީޑިއޯއިން އެ އަންހެން މީހާގެ އިށީންދެގެން އިންނަ ދިމާލުން އެއް ފަރާތުން ކަނޑު ފެންނައިރު، ކުރިމަތިވެސް އެ ވީޑިއޯގައި ނަގާފައި ވެއެވެ. އަދި އެ އަންހެން މިހާ އުފާ ފާޅު ކުރުމުގެ ގޮތުން އަތް މައްޗަށް ހޫރާލައެވެ.\n15 ސިކުންތުގެ އެ ވީޑިއޯ ޓްވިޓާގައި މިދިޔަ އާދީއްތަ ދުވަހު ހިއްސާކުރިއިރު، އެ 13 މިލިއަން ފަހަރު މިހާރު އެ ވީޑިއޯ ބަލާފައި ވެއެވެ. އަދި އެތައް ސަތޭކަ ކޮމެންޓެއް އެ ވީޑިއޯއަށް ލިބިފައި ވެއެވެ.\nނަން ހިއްސާކޮށްފައި ނުވާ އެ ފަތުރުވެރިޔާ ހުރީ ޕިކްން ކުލައިގެ ޓޮޕެއް ލައިގެންނެވެ.އެ ފަރުބަދައިގެ މަތީގައި އޭނާ އިށީންދެގެން އެ އިނީ އެއްވެސް ހާސްކަމެއްވެސް ނެތިއެވެ.\nއެ ވީޑިއޯ މިހާރު އިންސްޓަގްރާމްގައިވެސް ދަނީ ދައުރުވަމުންނެވެ. އެ ވީޑިއޯ ބަލާފައިގިނަ ބަޔަކު ބިރުން ކޮމެންޓް ކުރަމުން ދެއެވެ. އަދި އެ ވީޑިއޯއިން ފެންނަ އަންހެން މީހާ ބިރު ގަންނާނެ ކަމަށްވެސް ބުނެފައި ވެއެވެ.\nފުރަތަމަ ފަހަރަށް ބުޅަލެއް ގައިން ކޮވިޑް-19 ފެނިއްޖެ\nފެބުރުއަރީ 22, 2020 13:16\nޕިންކު ކުލަޔަށް ކިޔާ ދިވެހި ނަމެއް ވެސް އޮވޭ


ނިލަންދޫން މީހަކު މަސްތުވާތަކެއްޗާއެކު ހައްޔަރުކޮށްފި\nބުރާސްފަތި ،20 ފެބުރުއަރީ 2020 / 9:43\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ފ. ނިލަންދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، ނިލަންދޫން މީހަކު މަސްތުވާތަކެއްޗާއެކު ހައްޔަރުކޮށްފިއެވެ.\nނިލަންދޫގައި މަސްތުވާތަކެތި ގެންގުޅޭ ކަމަށް ފުލުހުންގެ އިންޓެލިޖެންސަށް ލިބުނު މަޢުލުމާތަކާ ގުޅިގެން ހިންގި މި އޮޕަރޭޝަންގައި ހައްޔަރުކޮށްފައިވަނީ 39 އަހަރުގެ ފިރިހެނެކެވެ. މި ހިނގާ ފެބްރުއަރީ މަހުގެ 17 ވަނަ ދުވަހު ހިންގި އޮޕަރޭޝަންގައި އޭނާ ހައްޔަރުކޮށް ބަލައި ފާސްކުރިއިރު، މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ހަތް ހޮޅިކޮޅު ފެނިފައިވެއެވެ.\nމި މައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ފ. ނިލަންދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް ހަތް ދުވަހުގެ މުއްދަތު ދީފައިވެއެވެ.\nމި މައްސަލަ ނިލަންދޫ ޕޮލިސް ސްޓޭޝަނުންދަނީ ތަހުގީގު ކުރަމުންނެވެ.\nއައްޑޫސިޓީ މަރަދޫފޭދޫން މަސްތުވާތަކެއްޗާއެކު މީހަކު ހައްޔަރުކޮށްފި ބުރާސްފަތި ،9 އޭޕްރިލް 2020\nގާފަރުން މަސްތުވާތަކެއްޗާއެކު ދެ މީހަކު ހައްޔަރުކޮށްފި ބުރާސްފަތި ،9 އޭޕްރިލް 2020\nމުލަކުން މަސްތުވާތަކެއްޗާއެކު މީހަކު ހައްޔަރުކޮށްފި ބުރާސްފަތި ،9 އޭޕްރިލް 2020


SunOnline: #VAAHAKA: #Thafaathuloaibeh - ep30\nތަފާތު ލޯތްބެއް (30)\nއައިޝާ ނަސީމް 16 Aug 2018, 15:46\nއާދައިގެ މަތިން ކެމީލާ މާމަގެއަށް ދިޔުމާއިއެކު މާކަސް ޖޫލް ގޮވައިގެން އައެވެ. ޖޫލްގެ އުޅުން ބަދަލުވާތީ މާކަސް ކެމީލާއަށް ޝުކުރުއަދާކުރިއެވެ. ޖޫލް "އިސްލާމިކް" ގޮތަށް ވާހަކަދައްކާތީ މާކަސް އުފާވާކަމުގައި ބުނެލިއެވެ. ކެމީލާ ދަސްކޮށްދޭ ދުޢާތާއް ޖޫލް ކައިރިން ދަސްކޮށްގެން އޭނަ ކިޔާކަމަށް ބުނީ ހިނިތުންވެލާފައެވެ. ކެމީލާ ހުރީ އުފަލުންނެވެ. ގެއަށް އާދެވުމުން މުޅިން އެހެން ކުއްޖަކަށް އޭނަ ބަދަލުވެއެވެ. ޖޫލްއާއިއެކު ސަކަރާތްޖެހުމާއި ސްނޯބޯޅަ ކުޅެ މަޖާކޮށްލާ އުޅުމުން ތަބީއަތު މުޅިން ހަމެޖެހުނެވެ. ހަތަރެއްޖަހަން އުޅެނިކޮށް ބެލް އެޅުމުން ކެމީލާ ޖޫލް ބޫޓު ލައްވާ ސްކާފް އޮޅާލާފައި ދުވެފައިގޮސް ދޮރު ހުޅުވައިލިއެވެ. އެއާއިއެކު ހިތް ތެޅިގަތްލެއް ބާރުކަމުން މޭ ފަޅާފައި ނުކުމެދާހެން ހީވިއެވެ. ދޮރުމަތީގައި ހުރީ ކައިޒާން ފިޔަވާ ދެވަނަ މީހެއް ނޫނެވެ.\nއިރުކޮޅެއްވާންދެން ދެމީހުންނަށް އެކަކު އަނެކަކަށް ބަލަހައްޓައިގެން ތިބެވުނެވެ. ނަމަވެސް ބަހެއް ނުބުނެވިފައެވެ. ހިތާމައާއި ކެކުޅުމުގައި ދެހިތް ގެނބުނުއިރު ކެމީލާގެ ލޮލުން ކަރުނަ ނިރާލައިފިއެވެ.\n"އިހަށް ޖޫލް ބަހައްޓަބަލަ. ވީ ނީޑް ޓު ޓޯކް...." ކައިޒާން ހިންދިރުވައިލިއެވެ.\n"ހޫމް....." އިތުރަށް އެންމެ ލަފުޒެއް ބުނަންވެސް ނުކުޅެދުނެވެ.\nކައިޒާން ކުރިއަށް ޖެހިލާފައި ކެމީލާގެ އަތުގައި ހިފާ ދަމަމުން ކަހަލަގޮތަކަށް ގޮސް ހުއްޓުނީ ގޭގައި ހުންނަ މީހަކަށް ނުފެންނާނެހެން ގަސްތަކުގެ އަނެއް ފަރާތުގައެވެ. ސްނޯ މަޑުކަމުން އެހިސާބުން އަޅާ ކޮންމެ ފިޔަވަޅަކާއިއެކު ފައިގެ ތަބިކަށްޓާއި ހަމަޔަށް ގެނބެއެވެ. އެތާ ހުރި މާބްލްއިން ހަދާފައިވާ ބެންޗުމަތީވެސް ސްނޯ ހަރުލާފައެވެ. ކެމީލާ ބެންޗުގައި ބޭންދިގޮތަށް ކުޑަކަކޫ ޖައްސާލައިގެން ކައިޒާން ސްނޯގަނޑު މައްޗަށް ތިރިވިއެވެ. ކެމިލާގެ ދެއަތުގައި ހިފަހައްޓައިލިއެވެ. ކެހެރި އަންގިލައްވާފައި ހުރުމުން އަންގި ހުރަހަކަށްވިއެވެ. އޭރު ކައިޒާންގެ މޫނުމަތިން ފެންނަނީ ހިތާމައިގެ ކުލަވަރެވެ. އަޅިފެހި ދެލޯވަނީ ތެތްވެފައެވެ. ކެމިލާ އިނީ ބަސްހުއްޓިފައެވެ. ކައިޒާންގެ އަތް ދުރަށް ލާންވެސް ނޭގިފައެވެ.\n"ކެމީ..ބުނެބަލަ އަހަރެންގެ މަތިން އެހާ ފަސޭހައިން ހަދާން ނައްތާލީތަ؟ އަހަންނެއް ހަނދާނެއް ނުނެތޭ. ނާޔަލްއަކީ ބޭބެއަކަށް ވާތީ އަހަރެން ވަރަށް މަސައްކަތްކުރިން ކެމީއާއި ދުރުވާން، ހަނދާން ނައްތާލަން. ނަފުސާނީ މައްސަލައެއް ހުރުމުން ކެމްއަށް ނޭގި އަނިޔާއެއް ދެވިދާނެތީ ބިރުންވެސް ބޭނުންވީ ދުރުވާން. ނާޔަލްއަށްޓަކާވެސް ބޭނުންވީ ވަކިވާން. ނަމަވެސް އަހަންނަށް އެއްގޮތަކަށްވެސް އެކަމެއް ނުކުރެވުނު. އަހަންނަށް ކެމްގެ ހަނދާންތަކާއި ދުރަކަށް ނުދެވުނު. ރެއާއި ދުވާލު ހުރެވެނީ އެ ފިކުރުގައި. އެންމެ ފުރަތަމަ ވެވުނު ލޯބި ކޮންމެވެސް ދުވަހަކުން ލިބޭނެ ކަމަށް އުއްމީދުކޮށްގެން ހުރީ. ނާޔަލްއާއިއެކު ސްލީޕްކުރިޔަސް ކުދިން ލިބުނަސް ހެޔޮ. ކިތަންމެ ދަރިންނެއް ލިބުނަސް ފަރުވާލެއްނެތް. ދުވަހެއްގެ ކޮޅުންވެސް ނާޔަލް ދޫކޮށްލައިފިއްޔާ ކެމް އާއި އިންނަން ކަމަށް ވައުދުކޮށްގެން ހުރީ. އަމިއްލަ ނަފުސަށް ވި ވައުދަކީ އެއީ. އެހެން އެއްވެސް މީހެއްދެކެ ދެނެއް ލޯތްބެއް ނުވެވޭނެ ކެމް. އެހާ ދުވަހަކަށް ދެން ކެތެއްވެސް ނުކުރެވޭނެ. އަހަންނަށް ކެމްގެ ލޮލުންވެސް ފެންނަނީ ހިތާމަ. ނާޔަލް އަހަރެމެންގެ އުފާތައް ފޭރިގަތީ. އިޓްސް ނޮޓް ފެއާ. އަހަރެންގެ ކައިރިއަށް އާދޭ. ޕްލީޒް ލަވް. އައި ކާންޓް ވެއިޓް ނޯ މޯ......" ކައިޒާންގެ އަޅިފެހި ދެލޯ ކަރުނުން ފުރުނެވެ. ކޯތަފަތްމައްޗަށް ކަރުނަ ފައިބަންފެށިއެވެ. އެމަންޒަރުން ކެމީލާގެ ހިތް ހަލާކުވެއްޖެއެވެ. އެއީ ކޮންފަދަ ހިތަށް އުދަގޫވި މަންޒަރެއް ހެއްޔެވެ. ކެމީލާގެ ލޮލުންވެސް ކަރުނަތައް އޮހިގަތީ އިޚުތިޔާރަކާއި ނުލައެވެ.\nކެމީލާއަށް ކައިޒާންގެ ކޯތާފަތުގައިވާ ކަރުނަތައް ފޮހެލަދޭން އުޅެފައި އިނގިލިތަކަށް ހުއްޓުމެއް އައީ އޭނައަކީ ނާޔަލްގެ އަންހެނުންކަން ހަނދާން ވުމުންނެވެ. ދެކޭ މީހަކަށް ހީވާނީ ކެމީލާ ކައިޒާންގެ މޫނުގައި އަތް ޖެއްސިހެންނެވެ. އެދެމީހުންގެ ހިތް އެކަކު އަނެކަކަށްޓަކާ ރޮނީއެވެ.\n"އަހަރެމެން މިތަނުން ދުރަށް ދާނީ ވީހާވެސް ދުރަށް ދާނީ. ނޫނީ އަހަރެމެންގެ ހިތަށް ހަމަޖެހުމެއް ނުލިބޭނެ. ކެމް ސަފާ ކުރާއިރު ދެކެން ހުންނާކަށް ހިތަށް ކުޅަދާނައެއްނޫން........."\nކައިޒާން ކެމީލާގެ އުނގުގައި ބޯ އަޅައިލުމުން ކެމީލާ ސިހުނެވެ. ނޫނެކެވެ. މިހެން ވެގެން ނުވާނެއެވެ. ކައިޒާން އެއްވެސް ވަރަކަށް ކައިރިވިޔަދީގެން ނުވާނެއެވެ.\n"ބޭނުމެއްނޫން މިގޮތަށް މީޓްކުރަން. ނާޔަލް ވަރިކުރަންދެން އޭނަގެ އަންހެނުންގެ ގޮތުގައި ހުންނަން ޖެހޭ. އެކަން ހަނދާން ނައްތާލައިފިއްޔާ ފާފަވެރިވާނެ......"ކެމީލާ މަޑުމަޑުން ކައިޒާންގެ ބޯ ދުރުކޮށްލާފައި ކޮޅަށް ތެދުވުނެވެ. ޖަޒުބާތުގެ އޮއިވަރުގައި ޖެހިގެން ކައިޒާންގެ މޫނުގައި އަތްނުލެވުނީ ހަމަ ކިރިޔާއެވެ. އެކަމަކު ކައިޒާން އޭނަގެ އުނގުގައި ބޯ އަޅާލަން ދިނުމަކީ އެންމެ ގޯސް އެއް ކަންތަކެވެ. ސިކުންތުކޮޅަކަށް ނަމަވެސް ހެވެވެ. އެފުރުސަތު ދެވޭނީ ކައިޒާން އޭނަގެ މީހަކަށް ވީ ދުވަހަކުންނެވެ. ކައިޒާންއަށްވެސް އެކަން ގަބޫލުކުރެވުނެވެ. ކައިޒާން އެދުނީ ވީހާވެސް އަވަހަކަށް ނާޔަލްގެ ކައިރިން ވަރިވުމަށެވެ. އޭނަވެސް ނާޔަލް ކައިރިން އެދޭނެ ކަމުގައެވެ. ޖޯންދެކެ މިހާރު ކައިޒާން ބިރެއް ނުގަނެއެވެ. އޭނަ އަމިއްލަ ނަފުސް ކޮންޓްރޯލް ކުރަން ދަސްކޮށްފިއްޔާ ޖޯންއަކަށް ވުޖޫދަކަށް ނާދެވޭނެއެވެ. ކެމީލާ އެދުނީ އޭނައަށް ވަގުތު ދިނުމަށެވެ. ފާފައަށް އަރަން ފުރުސަތު ނުދިނުމަށެވެ. ނުގުޅާ މެސެޖްނުކޮށް ހުރުމަށެވެ. މިކަހަލަ ބޭކާރު ކައިވެންޏަކުން ސަލާމަތްވެ ރަގަޅު ދިރިއުޅުމެއް ހޯދަން ކެމީލާވެސް ބޭނުމެވެ. ލޯތްބެއް ނެތް މަޖުބޫރު ކައިވެންޏެއްގައި ހުރުމުން ތިންފަރާތަށްވެސް ހިތާމަ ދެވުން ނޫންކަމެއް އެބަވޭހެއްޔެވެ. އޭނައަކީ ކައިޒާންގެ ލޯތްބެވެ. އޭނަގެ ހިތުގައިވެސް ވަނީ ހަމައެކަނި ކައިޒާންއެވެ.\nއެވަގުތު ޖޫލް ކެމީލާއަށް ގޮވަމުން ދުވަމުން އަންނަތަން ފެނިފާ ކެމީލާވެސް އެދިމާލަށް ހިނގައިގަތެވެ. ކައިޒާންވެސް ތެދުވެއްޖެއެވެ. ކައިޒާންއާއި ކެމީލާ ފެނުމުން ޖޫލް އުފަލުން އައިގޮތަށް ދެމީހުންގެ އަތް ގުޅުވައިލިއެވެ.\nއެހުރިހާ މަންޒަރުތަކެއް ދެކެން ތަންކޮޅެއް ދުރުގައި ކާރުގައި އިނީ ނާޔަލްއެވެ. އެދެމީހުން ދެއްކި ވާހަކަތައް ނީވުނަސް އެ ހަރަކާތްތައް އޭނައަށް ފެނުނެވެ. ނާޔަލްގެ ހިތްވެސް ހަލާކުވެއްޖެއެވެ. ކެމީލާ މާމަގެ ގެއަށް އަންނަނީ ކައިޒާންއާއި ބައްދަލުކުރަންކަން މިއަދު ނާޔަލްއަށް ޔަގީންވެއްޖެއެވެ. އެދެމީހުންގެ ދޭތެރޭ އޮތް ގުޅުން މިފެނުނީ ލޮލުންނެވެ. ހައިރާންވީ އަމިއްލައަތަށް ކަރުނަ ތިއްކެއް ވެއްޓުމުންނެވެ.\nނާޔަލް ކެމީލާ ބަލަން އާއްމުކޮށް އަންނަ ގަޑިއަށްވުރެ އަވަހަށް އާދެވުމުން މިއޮތީ ބޭޒާރުވެފައެވެ. ނާޔަލް ކާރު ދުއްވާލީ އެ މަންޒަރު ދެކެން ހިތަށް ކެތްނުވެގެންނެވެ. ގެއަށް ދިޔުމަށްފަހު އަނބުރާ ދާނެ ހިތްވަރެއް ނާޔަލްއަކަށް ނުލިބުނެވެ. ގޭތެރޭގައި ހަމަޖެހުމެއްނެތި ހިނގާލަ ހިނގާލާ ހުރެފައި ކްލޯޒެޓްވެސް ހުޅުވާ ބެލިއެވެ. އަދިވެސް އޭނަދިން ޕާރުސަލް ހުރީ ނުކަނޑައެވެ.\n"އަހަރެން ހަދަންވީ ކިހިނެއް؟ ކިތަންމެ ވަރަށް ލޯބިވެވުނަސް ކެމްގެ ހިތުގައި އަހަންނަށްޓަކާ އެއްވެސް އެއްޗެއް ނެތިއްޔާ ވަކި ކުރާނީ ކީއްތަ؟ މިހާ ސެލްފިޝް ވާކަށް ނުވާނެ. އަހަންނާއިއެކު ކެމްއަކަށް ފިއުޗާއެއް ނެތް. ކެންސަރ ޕޭޝަންޓަކާއިއެކު އަންހެންކުއްޖަކަށް އޮންނާނީވެސް ކޮން އުއްމީދެއް. ކައިގެ ބަލި ރަގަޅުކޮށްފައި އަހަރެން ކެމްއާއި ކައި ގުޅުވާނީ. އޭރުން ކަން ނޭގޭ އަހަންނަށް ހަމަޖެހުމެއް ލިބޭނީ.....ހޫމް...ލޯބީގެ ދެވަނަ ނަމަކީ ގުރުބާނީ. އަހަންނަށް ކެމްއަށް މުސްތަގުބަލް ހޯދަދެވެން ނެތިއްޖެއްޔާ އެކަން ކުރެވޭވަރުގެ ފަރާތަކާ ހަވާލުކުރަންޖެހޭ. އެމީހަކީ ކައި. އެކަމަކު އަހަންނާއެކު އުޅޭ ދުވަސްކޮޅު އައި ވިލް ޕްރޮޓެކްޓް ހާ. އައި ވިލް ޓޭކް ކެއާ އޮފް ހާ ޓިލް ދަ އެންޑް........." ނާޔަލްގެ ޚިޔާލު އެކިގޮތްގޮތަށް އެނބުރެމުން ދިޔައެވެ. ކެމީލާ ބަލާ ނައިސްގެން ގުޅާ ގުޅާ ފޯނު ނުނަގާ ނާޔަލް އޮތީއެވެ.\nއެރޭ ކެމީލާ ނިދަން ޖެހުނީ މާމައާއި އުލާ ކައިރީ އެކޮޓަރީގައެވެ. ނާޔަލް އޭނަ ބަލާ ނައީ ކީއްވެކަމާއިމެދު ސުވާލު އުފެދުނެވެ. ޒޯއީ އެގެއަށް އައުމުން އޭނަ މަތިން ހަދާން ނައްތާލީކަން ޔަގީނެވެ. ކެމީލާ އޮތީ ނުނިދިފައެވެ. ކައިޒާން ދެއްކި ވާހަކަތަކާއިމެދު ވެސް ވިސްނުނެވެ. ނާޔަލް ކައިރިން ވަރިއަށް އެދެންވީ ހެއްޔެވެ؟ ނާޔަލްގެ މަންމަވެސް އެދެނީ އެގޮތަށް ކަންތައް ވުމެވެ. ކައިޒާންވެސް ބޭނުމީ އޭނަ ނާޔަލްއާއި ވަކިވުމަށެވެ. ކައިޒާން އެހެރީ އާއިލާ ދޫކޮށް ފިލައިގެން ދާން ތައްޔާރަށެވެ. އެކިގޮތްގޮތަށް ވިސްނާފައި ކެމީލާ ނިންމީ ނާޔަލްއާއި ވާހަކަދެއްކުމަށެވެ. ނާޔަލް ހިތުން ރުހުމުން އޭނަ ދޫކޮށްލަދޭން އޭނަ އެދޭނެއެވެ. ދެމީހުންނަށްވެސް އެންމެ ރަގަޅުގޮތަކީ ވަކިވުމެވެ. އޭނަބޭނުމީ ރާއްޖެއަށް ގޮސް ރާއްޖޭގައި ވަޒަންވެރިވުމެވެ. އެހެން ހިތަށް އަރާއިރަށް އަރީންގެ ސަބަބުންޖެހުނު އުދަގޫތައް ހަދާންވިއެވެ. އަރީންއަށް ބިރުންނޭ ކިޔާފައި އަމިއްލަ ވަޒަން ދޫކޮށްލާކަށް ނުޖެހޭނެއެވެ. ގާނޫނު އޮންނަނީ ރައްޔިތުން ގެ ރައްކާތެރިކަމަށްޓަކައެވެ. އޭނަ އުދަގޫކުރަންޏާ ފިޔަވަޅު އެޅޭނެއެވެ. ލޮލު ފިޔަޖަހާނުލާ އޮތްއިރު ފިނިވާގޮތްވެސްވިއެވެ. އޭނަ ނިދާއިރު ނާޔަލް ބައްދާލައިގެން އޮތުމުން ހީފިލައެވެ. އެހެން ތާކު ނިދަން އޮންނަން ޖެހުމުން އޭނަ ނިދާ އެނދުމަތިން ހަދާންވިއެވެ. ނޫނެކެވެ. މިއަދު ކައިޒާންއާއި ދިމާވީމަ ވެގެން އުޅޭގޮތެއް ކަމަށްވެސް ވެދާނެއެވެ.\nހެނދުނު ތެދުވެގެން ކެމީލާ ނާސްތާ ތައްޔާރުކުރިއިރު އޮޅިގެން ނާޔަލް އާއްމުކޮށް ކާ އެއްޗެހި ތައްޔާރުކުރަން އުޅެވުނެވެ. އަބަދާއަބަދު އެގޭގައި ނާޔަލްއާއިއެކު އުޅުމުން ހަނދާންވަނީހެއްޔެވެ؟ އަޖައިބެކެވެ. ނާސްތާ ތައްޔާރުކޮށްފައި މާމައަށް ސައި ދިނެވެ. ބޭސްކާންދިނެވެ. އުލާ ދޮންތަ ތައްޔާކުރި އެއްޗިއްސަށް ތައުރީފުކުރިއެވެ. ކައްކާފައި ނުފޮނުވާތީ މައްސަލަޖެއްސިއެވެ. ކެމީލާ މާމަ ގޮވައިގެން ފެންޑާއަށް ނުކުމެ އިރުކޮޅެއްވާންދެން ސްނޯ ވެހޭ މަންޒަރު ބަލަން އިނެވެ. ޖޫލް ބަލާ އެގެއަށް ދިޔުމުގެ ކުރިން ނޯޔާއާއި ބައްދަލުކޮށްލަންވެސް އެބަޖެހެއެވެ. ދުންފިނީގެ ސަބަބުން މަގުތައް ފެންނަނީ ތަންކޮޅެއް ފުސްކޮށެވެ. ފިނި އެހާ ގަދައެވެ. ސްނޯ ކަހާލާފައިވާ މަގުން ހިގާލާފައިގޮސް އެގޭގެ ފެންޑާއަށް އެރިތަނާ ނަތާލީ ނުކުތްތަން ފެނި ކެމީލާގެ ހިތަށް ބިރުވެރިކަން ވަނެވެ.\n"ގުޑް މޯނިން ކެމީލާ....."ނަތާލީގެ ތުންފަތުގައި ވީ މަލާމާތުގެ ހިނިތުންވުމެވެ.\n"ނޯޔާ އެބައުޅޭތަ؟ "\n"ނޯޔާ ގެއަކު ނޫޅޭ. އާދޭ ކޮފީއެއް ބޯލަން. ކެމީލާގެ ސަބަބުން އަހަރެމެންވެސް މިގެ ދޫކޮށް ސިޓީއަށް ބަދަލުވާން މިއުޅެނީ. ކީއްވެކަން ކިޔާދޭނަން..." ނަތާލީ އެތެރެއަށް ވަންނަން ދައުވަތުދިނެވެ. ދުޝްމިނެއް ނަމަވެސް ބައެއްފަހަރު ނަތާލީ މިކުރަން އުޅެނީ ރަގަޅުކަމެކޭވެސް ކެމީލާ ހިތަށް އެރިއެވެ. ނާޔަލްއާއި ދުރުކުރަން ނަތާލީ ކުރާ މަސައްކަތް ހަމަ އެންމެ ރަގަޅެވެ. އޭނަ ނަތާލީއާއި މަޝްވަރާ ކޮށް ހައްލެއް ހޯދަން ބޭނުމެވެ. ނަތާލީ ހޫނު ޗޮކްލެޓް ތަށްޓެއް ތައްޔާރުކޮށްގެން ގެނެސް ކުރިމަތީގައި ހުރި މޭޒުމަތީ ބެހެއްޓިއެވެ.\n"އަހަންނާއި ނާޔަލްގެ އެއްވެސް ގުޅުމެއްނެތް. ނާޔަލް ޗޫޒްކުރީ ކެމީލާ. އެހެންވެ އަހަރެން އަންގާފައި އޮންނާނީ އަހަރެން ނާޔަލްއާއި ވާހަކަދައްކާނީ ކެމީލާ ވަރިކޮށްފައި އައި ދުވަހަކުންކަން. ވީމަ ކެމީލާ ރަގަޅަށް ވިސްނާ. އަންހެނެއްގެ ހައިސިއްޔަތުން މިކަމާ ވިސްނާލާ. މަޔަކާއި ދަރިއެއްގެ ދޭތެރެއަށް ވަނުމުން ބަރަކާތް ލައްވާނެތަ؟ ނާޔަލް ބަލާ ބޮޑުކުރިކަމުގެ އަގު އަހަންނަށް މިލިބުނީ ކިހިނެއް؟ ކުށްވެރިއަކީ ތިއީ. ކެމީލާ. އަހަރެންގެ ނާޔަލްދެކެ އަހަރެން ލޯބިވާ ވަރަށް ލޯބިވާނެ އިންސާނެއް މިދުނިޔެއަކު ނެތް. ނާޔަލްގެ އުމުރުން ހަތް އަހަރުގައި ހިނގި އެކްސިޑެންޓެއްގައި ހޮސްޕިޓަލުގައި ބަލިވެ އެތައް ދުވަހެއް ވާންދެން އޮންނާން ޖެހުނު. މިއޮތީ އަލްބަމް. ބަލާލަބަލަ. ނާޔަލް އެނދުގައި އޮތް ފޮޓޯތަކާއި ރިކަވާ ވަމުން އައި ދުވަސްކޮޅު ނެގި ފޮޓޯތައް މިހިރީ. އަހަރެން އެންމެފަހަރަކުވެސް ފިޔަޖަހާނުލާ ނާޔަލް ކައިރީ އިނީ. މިއޮތީ ނާޔަލް ވަރަށް ބޮޑުވާންދެން ގެންގުޅުނު ބަނީ...." ނަތާލީ ނާޔަލް ގެންގުޅުނު ބަނީ އާއި އަލްބަމް ގެނެސް މޭޒުމަތީ ބޭއްވިއެވެ. އަލްބަމެއް ހުޅުވާފައި ނާޔަލް ކުޑައިރުގެ ފޮޓޯތައް ދެއްކިއެވެ. ނާޔަލްގެ މަންމަ އެއިން ކޮންމެ ފޮޓޯއެއްގައި އިނެވެ. މޫނުމަތިން ވަރުބަލިކަން ފެންނާން ހުއްޓެވެ. ނާޔަލް ޅައިރުވެސް ހާދަ ރީއްޗެވެ. އަޅި ދެލޮލާއި ވަރުގަދަ އިސްތަށިގަނޑެކެވެ. ގަދަ ބުމައެވެ. ރަތް ކުލަ އަރާ ތުންފަތެވެ. އެހާ ބޮޑު ފިރިހެން ކުއްޖެއް ބަނީ ހިފާލައިގެން ހުރުމުން އަދި ވަރަށް ލޯތްބެވެ.\n"އަހަންނަށް ނާޔަލް ދީ. އަހަރެންގެ ދަރިފުޅު އަހަންނަށް ދީ. އާދޭސްކޮށްފައި މިބުނަނީ..." ނަތާލީ ކުއްލިއަކަށް ލޮލަށް ކަރުނަ ގެނެސްފައި ރޯ ވައްތަރު ދައްކާލައިފިއެވެ. ފައިސާއިން ކެމީލާ ގަނެނުލެވޭނެކަން އެނގުމުން ޖަޒުބާތުގައި ޖައްސައިގެންވެސް ކާމިޔާބުކުރާނެއެވެ.\n"ދުވަސްކޮޅަކުން އިވޭނީ ތި އުފާވެރި ޚަބަރު. އަޅުގަނޑާއި ނާޔަލްގެ ގުޅުން ރަގަޅެއްނޫން. ވީ ވިލް ސެޕެރޭޓް ސޫން.." ކެމީލާ ޔަގީންކަން ދިނެވެ.\n"ވަން މޯ ތިންގް. ނާޔަލްގެ މަންމަ އެދިލެއްވީތީ އަޅުގަނޑު ގަވާއިދުން މި ބޭސްކާން ފެށީ. މާމަ ކިޔާނެ ދަރިއަކު އިރާދަކުރެއްވިއްޔާ ނުލިބޭނެ......" ކެމީލާ އޭނަގެ ދަބަސް ހުޅުވާލާފައި ކާޑުދެއްކިއެވެ. ނަތާލީ ގެ މޫނުން އުފާވެރިކަން ފައުޅުވިއެވެ. ދެލޮލުގައިވާ ކަރުނަތައް ވަގުތުން ހިނދުނެވެ. ތެދުވެ ކެމީލާގެ ގައިގާ ކުޑަކޮށް ބައްދާލެވުނީވެސް ކެމީލާއަށް އޭނަގެ ހާލު އޮޅުންފިލާ ނާޔަލްއާއި ވަކިވުމަށް ނިންމުމުން ލިބުނު އުފަލެއްގެ ބޮޑުކަމުންނެވެ. ނާޔަލްއަށްޓަކާ އޭނަ ހޯދާނީ އެކަށީގެންވާ އަންބެކެވެ. އޭނަވެސް ފަޚުރުވެރިވާފަދަ ޅީ ދަރިއެކެވެ. ޗޮކްލެޓްތަށި ދަމާލާފައި އަވަހަށް އެތަނުން ދާންޖެހިއްޖެ ކަމުގެ ބަހަނާ ދައްކާފައި ކެމީލާ ނުކުތެވެ. ބޭރަށް ނުކެމެފާ ކެމީލާވެސް ހިނިތުންވެލިއެވެ. އިރާދަކުރެއްވިއްޔާ އޭނަގެ ނިންމުމުން ހުރިހާ ހިތްތަކަށް ހަމަޖެހުން ލިބޭނެއެވެ. ނާޔަލްއާއި ވަކިވުމަށްފަހު އެމެރިކާއަށް އަލްވަދާއު ކިޔަންޖެހޭނެއެވެ. އެއީ މައްސަލައެއް ނޫނެވެ.\nއެދުވަހުވެސް ޖޫލް ކެމީލާއާއިއެކު ވަގުތު ހޭދަކުރިއެވެ. ޖޫލް ބަލާ އައީ މާކަސްއެވެ. މާކަސް އައުމުން ޖޫލް ނުދާން ގަދަހެދިއެވެ. އެހެންވާންވީ ސަބަބެއް ކެމީލާއަކަށް ނޭގުނެވެ.\n"އައި ހޭޓް ހިމް. ހީ ހާޓް މަންމީ...." ޖޫލްގެ ޖުމްލަތަކުން ކެމީލާއަށް ސިހުމެއް ލިބުނެވެ. ޖޫލް އެހެން ބުނާނީ ކޮންމެވެސް ކަމެއް އެދެމީހުން ދޭތެރޭ ހިގީމަ ނޫންހެއްޔެވެ. މާކަސްއާއި ލީސާގެ އެއޮންނަ ގުޅުމާއިމެދު ކެމީލާގެ ހިތުގައި ސުވާލުތަކެއް އުފެދިފައިވެއެވެ. އިތުރު ސުވާލެއް ނުކުރެވެނީސް މާކަސް ޖޫލް އުރާލައިގެން ދާން އުޅުމުން ކެމީލާ ކަންބޮޑުވިއެވެ. އެންމެފަހުން ކެމީލާ ގަސްތުކުރީ ޖޫލްއާއިއެކު އެގެއަށް ދާށެވެ. ކައިޒާންވެސް ހާދަ ނުވިސްނެއެވެ. އަންހެންދަރިއަކު އެންމެ ގާތް އެކުވެރިޔާގެ ހަވާލުގައި ފޮނުވިގެން ނުވާނެއެވެ. ޖޫލް ހުންނަންވާނީ މަންމަ ކައިރީގައެވެ. ލީސާގެ ފަރުވާކުޑަކަމާއިމެދުވެސް ހައިރާންވާ ވަރުވިއެވެ. އެގެއަށް ގޮސްފާ ކައިޒާން ފެނުމުން ކެމީލާ ކުޑަކޮށް ހީލިއެވެ. ޖޫލް ގެ ގައިގާ ބައްދާލާފައި ފަހުން އަންނާނެކަމުގައި ބުނެ ކޮލަށް ބޮސްދިނެވެ. މާކަސް މާނަވީ ގޮތަކަށް ހީލައިފިއެވެ. ކެމީލާ ޖޫލްއާއިއެކީ އައީ މާކަސްއާއިމެދު ޝައްކުކުރެވިގެންކަން އެނގުމުން އުފާވެސްވިއެވެ.\n"ޝީޒް ސޯ ޕްރޮޓެކްޓިވް އޮފް ޖޫލް. ދެން ކައި ޖޫލް ބަލާ ދައްޗޭ. އަހަންނާއި ކައި އާއި ދެމީހުންނަށް ޖޫލްއަށް ކެއާ ކޮށް ލޯބިވެވޭނީ އެއްވަރަކަށް ކަން ނޭގޭ. އެކަމަކު ކެމީލާ އެބަ ޝައްކުކުރޭ..." މާކަސް ހިނިގަނޑެއް ޖަހައިލިއެވެ.\nކެމީލާ ގެއަށް ލާދިނީ ނޯޔާއެވެ. ކާރުގައި ދިޔައިރު ނޯޔާ ވަރަށް ވާހަކަދެއްކިއެވެ. ދޮންބެހާ އޯގާތެރި ރަގަޅު ފިރިޔަކު ނުލިބޭނެކަމަށާއި ލޯބިން އެކީ އުޅެން އެދުނެވެ. އަވަހަށް ދަރިއަކު ހޯދަންވެސް ބުނެލިއެވެ. އޭނަގެ ބައްޕަ ބަލިވެގެން ހޮސްޕިޓަލުގައި އެޑްމިޓްކުރުމުން ނާއީއާއި ދެކުދިން މާލެ ދާން އުޅޭކަމަށް ބުނެ ނާޔަލްއާއި ކެމީލާވެސް ދާން އެދުނެވެ. ކެމީލާ ބުނީ އެކަމާއި ވިސްނާނެކަމުގައެވެ. ކެމީލާއާއިއެކު ނޯޔާވެސް އެގެއަށް ވަނެވެ. ނާޔަލް ދޮރު ހުޅުވާލުމުން ނޯޔާ ނާޔަލްގެ ގައިގާ ހިފައިގަތެވެ.\n"ދޮންބެ. ވަޓްސް ރޯންގް ވިތު މަމް..މަމް ކީއްވެ އެގެއިން ދިޔައީ؟ "\n"ނޯ އަހާ ބަލަ މަންމަ ކައިރިން..." ނާޔަލް ބުނެލިއެވެ.\n"މަންމަ ނުބުނާނެ. މަންމަ އުޅޭގޮތަކުން.........އައި ޑޯނޯ. މާކްއާއިއެކު އަބަދު ފެނޭ. އެކަމާއި ބޯ ގޮވާފައި ހުއްޓާ އާންޓެއް ގުޅާފައި ބުނީ ބައްޕަ ބަލިވެގެން އައިސީޔޫގަޔޯ އޮތީ. ޑެންގީ ހުން ޖެހުނީ. އެހެންވެ ނާއީއާއިއެކު ރާއްޖެ ދާން މިއުޅެނީ..........." ނޯޔާ ދެލޯ މަރާލިއެވެ. ކަރުނަތައް ހިފަހައްޓަން އުޅޭފަދަ ގޮތަކަށެވެ.\n"ދޮންބެއަށް އެނގޭތަ؟ މަންމަ ބައްޕަ ކައިރިން ޑިވޯސްވެއްޖެ. ދެން ބައްޕަ ކިހާ ދެރަވާނެ. އިޓް ވިލް ބްރޭކް ހިމް. ކީއްވެ މެރީކުރީ މަންމަ ލޯބި ނުވަންޏާ؟ " ނޯޔާއަށް ނުހިފެހެއްޓިގެން ރޮވިއްޖެއެވެ.\n"އޯ.......އައިމް ސޮރީ ސްވީޓްހާޓް......." ނާޔަލް ނޯޔާ ގެނެސް މޭގައި ޖައްސައިލުމުން މާ ބާރަށް ރޮވިއްޖެއެވެ. ދެރަވެ ހިތުގައި ޖެހިފައި ހުއްޓާ ލޯބިވާ މީހަކު ކިރިޔާ ހިތްވަރުދިނަސް އެނިމުނީއެވެ. ނާޔަލް ނޯޔާގެ އިސްތަށިގަނޑުގައި ފިރުމައިލިއެވެ. ރުއިން ހުއްޓުވާކަށް މަސައްކަތެއް ނުވެސްކުރެއެވެ. ނޯޔާ ހުރީ ހިތުގައި އެހުރިހާ އެއްޗެއް ފޮރުވައިގެންނެވެ. މަންމައާއި ބައްޕަ ވަކިވިކަން އެނގުމުން އޭނަގެ ބޯ ހަލާކުވާވަރުވިއެވެ. ނަމަވެސް ރޮވުނީ ބޭބެއާއި ދިމާވެފައެވެ. ކެމީލާ އެތެރެއަށް ވަދެގެން ދިޔައީ އޭނައަށްވެސް ރޮވިދާނެހެން ހީވެފައެވެ. ނޯޔާ ރުއީ އެހާ ހިތަށް ތަދުވާފަދަ ގޮތަކަށެވެ. އެހާ ހިތުގައި ޖެހިފައެވެ. އޭނަ އެންމެ ލޯބިވާ ބޭބެ ކައިރީ ހިތް ބަންޑުންކޮށްލީއެވެ. ނޯޔާ އެތައް އިރެއް ފަހުން ހުއްޓާލިއިރު މޫނުކޮޅު އެއްކޮށް ރަތްވެފައެވެ. ނާޔަލް ޗޮކްލެޓް ތަށްޓެއް ހިފައިގެން އައިސް ނޯޔާގެ އަތަށް ދިނެވެ. ކެމީލާ ގެއަށް ވަންނާން ހިނގައިގަތީ ދެކުދިންނަށް ފުރުސަތު ދިނުމަށެވެ. ނާޔަލް ކޮންމެވެސް ޖޯކެއް ޖެހުމުން ނޯޔާ ހޭ އަޑުއިވިފާ ކެމީލާގެ ހިތް ހަމަޖެހިއްޖެއެވެ. ކޮއްކޮދެކެ ލޯބިވާ ބޭބެއެކެވެ. އޭނަގެވެސް އެހާ ލޯބިވާނެ ބޭބެއެއް ހުރިނަމައެވެ. ހުރި އެންމެ ބޭބެ މެލޭޝިއާއަށް ކިޔަވަން ދިޔަގޮތަށް ޚަބަރެއްވީއެއް ނޫނެވެ. އެކީ ހުރިއިރުވެސް އުޅުނީ އެހާ ދުރުންނެވެ. އަމިއްލަ ބޭބެއެއްކަމުގެ އިހުސާސްވެސް ނުކުރެވެއެވެ.\nނޯޔާއާއި ނާއީ ފުރުމުން އެގޭގައި އުޅުނީ މެގީ އެކަނިއެވެ. މާމަގެ ގެއަށް ދާ ފަހަރެއްވެއްޖެއްޔާ ކެމީލާ މެގީއަށް ޒިޔާރަތްކޮށް ވާހަކަދައްކާ ހަދައެވެ. ނަތާލީ އެގެއަށް ނާންނަކަން އެނގުނެވެ. މިއޮތް ރީތި ބޮޑުގެތައް ކަމަކާ ނުލާ ފަޅަށް ބަހައްޓާފައި ނަތާލީމެން އެހެން އެޕާޓްމެންޓްތަކުގައެވެ. މިއީ އިސްރާފު ނޫން ކޮންކަމެއް ހެއްޔެވެ. ވަންނާނެ ހިޔާވައްސެއްނެތި އުޅޭ ފަގީރުންނަށް މިތަންތަން ބޯ ހިޔާވަހިކަމެއް ދިނަސް މާރަގަޅުވާނެއެވެ. ނަމަވެސް އިންސާނުންގެ ތަބީއަތުގައި ހުންނަގޮތުން މުއްސަދިވުމަށްފަހު އެމީހުންނަށް ފަގީރުންގެ ނިކަމެތިކަން އިހުސާސެއް ނުކުރެވޭނެއެވެ. ޒަކާތްދިނުންފަދަ ކަމެއް މި މުއްސަދިން ކުރާކަމެއްވެސް އޭނައަކަށް ނޭގެއެވެ.\nކެމީލާ ހުންނަނީ ނާޔަލް ކައިރީ ވާހަކަދައްކާލާނެ ރަގަޅު ފުރުސަތެއް ނުލިބިފައެވެ. މިހާރަކަށް އައިސް ނާޔަލް އޭނައާއި ދުރުން އުޅެން މަސައްކަތްކުރާހެން ހީވެއެވެ. އިރާދަކުރެއްވިއްޔާ ނާޔަލްގެ ހިތް ބަދަލުވާނެއެވެ.\nސްނޯގެ ތޫފާނެއް އައުމުން މިއަދު ކޮލެޖް ބަންދުވެފައިވާތީ ފޫހި ދުވަހެކެވެ. އަނެއްކޮޅުން ގޭގައި ހައްޔަރުވީއެވެ. ކެމީލާ ފަތިހު ތެދުވެ ނަމާދުކޮށްގެން އާދައިގެ މަތިން ގުރުއާން ކިޔަވަން އިނދެފައި ބަދިގެއަށް ވަނެވެ. ހެނދުނު ނާސްތާއަށް މީރު އެއްޗެއް ހަދާލާހިތްވިއެވެ. ރެސިޕީ ފޮތެއް ހުޅުވާލުމަށްފަހު އޭނަ ތައްޔާރުކުރީ އޯޓްމީލް ޕޭންކޭކާއި އެގްސް ބެނެޑިކްޓް ފްރެންޗް ޓޯސްޓް އެމެންޑައިން އަދި ކިމްޗީ އޮމްލެޓެވެ. ނާސްތާ ތައްޔާރުކޮށްލާފައި މޭވާކޮށަން ފިޔޮހި ނެގިތަނާ ނާޔަލް ފަހަތުން އައިސް ކެމީލާގެ ގައިގާ ކުޑަކޮށް ބައްދާލިއެވެ. ހިތްހަމަނުޖެހިފައި ކުއްލިއަކަށް އެނބުރުނުއިރު އަތުގައި މިޔަތޫނު ފިޔޮއްސެއް އޮތް ހަނދާނެއްނުވިއެވެ. ފިޔޮހިން ނާޔަލްގެ އަތުގައި ޖެހި ތަނެއް ކަފައިގެން ދިޔުމުން ކެމީލާވެސް ސިހުނެވެ. އަތުން ލޭގަނޑު އޮހިގެން މާބްލް މައްޗަށް ތިކިތަޅަންފެށިއެވެ.\n"އޫ އައިމް ސޮރީ..އައި ޑިޑްންޓް މީން ޓު....." ކެމީލާ ކުޑަކޮށް ހާސްވިއެވެ.\n"އިޓްސް އޯކޭ...." ނާޔަލް އަމިއްލައަށް ތަޅުންމަތި ސާފުކުރަން އުޅެގަތެވެ. ކެމީލާ ދެވަނަފަހަރަށްވެސް މާފަށް އެދުނެވެ. އެއްވެސް މީހަކަށް އޭނަގެ ފަރާތުން އަނިޔާއެއް ލިބޭކަށް ނޭދެއެވެ. ނާޔަލް ވެސް ދެން އޭނަ ފިޔޮހި ހިފައިގެން ހުއްޓާ އުދަގޫކުރާކަށް ނުވެސް ޖެހޭނެއެވެ. އެހާ ބޮޑަށް ކަފައިގެން ދިޔުމުން ބެންޑޭޖްކުރަން ނޫޅެ ނާޔަލް ނާސްތާ ކުރަން އިށީނެވެ. އޭރު ފަރުދާތައް ކަހާލެވިފައިވާ ބިއްލޫރި ދޮރުތަކުން ސްނޯ ބޯކޮށް ވެހޭތަން ފެންނަނީ ނިކަން ޗާލުކޮށެވެ. ކިތަންމެ ގިނައިރެއްވާންދެން އެ މަންޒަރަށް ބަލައިގެންވެސް ފޫހިވާގޮތެއް ނުވެއެވެ. ނާޔަލް ކޮންމެވެސް ވަރަކަށް ވާހަކަދެއްކިއެވެ. އާދައިގެ މަތިން ކެމީލާ ބަސް މަދެވެ. ކައިގެން ނާޔަލް ބޭރަށް ނިކުތްތާ އިރުކޮޅެއްނުވަނީސް ކެމީލާ ބަލައިލިއިރު ސޯފާގައި ގަދަ ނިދީގައެވެ. އަތުގައި ހުރި ޒަޚަމްފެނި ކުށްވެރިކަމުގެ އިހުސާސްކުރެވުނެވެ. ނާޔަލް ބޭސް ނާޅާ އޮތީ ކީއްވެހެއްޔެވެ. ކެމީލާ ފަސްޓްއެއިޑް ފޮށި ގެނެސް މާބްލްމަތީ ބެހެއްޓުމަށްފަހު ނާޔަލްގެ ޒަޚަމް މަޑުމަޑުން ސާފުކުރިއެވެ. ބޭސްއަޅާލަދިނެވެ. ބެންޑޭޖްކުރުމަށްފަހު ނާޔަލްގެ މޫނަށް ބަލަހައްޓައިގެން އިނދެވުނެވެ. އޭނައަށް ނާޔަލްދެކެ މިހާ ނަފްރަތު ކުރެވެނީ ކީއްވެބާވައޭ ހިތަށް އެރިއެވެ.\n"ނިދާފައި އޮންނައިރު ކިހާ އިނަސެންޓް. ކައިންޑްހަޓެޑް ހެން ހީވަނީ. އެހާ އީވިލްކޮށް އަހަންނާއި ކައި ދުރުކޮށްލާނެއޭ ހީވެސްނުވޭ. ނަމަވެސް ނާޔަލް އެހެން ހަދައިފި. ވަރަށް ދެރަކޮށް ދެލޯބިވެރިން ދުރުކުރީމަ އެކަމުގެ ސަޒާ ލިބެންޖެހޭނެ. މިދުނިޔޭގައި ނޫނީ އެހެން ދުވަހަކު މީހުން ކުރާ ނުބައި ކަންތައްތަކުގެ ސަޒާ ލިބޭނެއެއްނު. ނާޔަލްގެ މަންމަވެސް ބޭނުމެއްނުވޭ އަހަރެމެން އެކީ އުޅެން. އައިމް ސޮރީ އެކަމަކު އަހަރެން ބޭނުން ވަކިވާން..." ކެމީލާ ހިތާހިތުން ވާހަކަދެއްކިއެވެ. ނާޔަލް އެހުރިހާ އިރުވަންދެން އޮތީ ހޭލައެވެ. ކެމީލާ ބޭސްއަޅާދިނީ އޭނައަތުން ކުރެވުނު ކަމަކަށް ވީމަ ހެއްޔެވެ.\nއެދުވަހު ހަވީރު ނާޔަލްގެ ބައްޕަގެ ފަރާތު ތިމާގެ ދެމަފިރިއަކު އެގެއަށް ޒިޔާރަތްކުރިއެވެ. އެދެމަފިރިންގެ ތިންއަހަރަށްދާ ފިރިހެންދަރިފުޅު ލިއަމް އާއި ގެން ނާޔަލް އުޅުނީ ވަރަށް ލޯބިންނެވެ. އެކުއްޖާ އަބަދުހެން އުރާލައިގެން އުޅެފައި އެންމެފަހުން ކޮނޑުމަތީ ބާއްވައިގެން ނިންދެވިއެވެ. ހަގީގަތުގައި ނާޔަލް އަބަދުވެސް ކުޑަކުދިން ދެކެ އިންތިހާއަށް ލޯބިވެއެވެ. އަބަދުވެސް ކުއްޖަކު ހޯދަން ޝައުގުހުރެއެވެ. ދުވަހަކު ދެން އެފަދަ އުފަލެއް ނުލިބި މަރުވެދާނެއޭވެސް ނާޔަލްގެ ހިތަށް އެރިއެވެ. ލިއަމްއާއި ގެން އެހާވަރުން އުޅެވުނީ އެހެންވެއެވެ.\nނާޔަލް ލިއަމްއާއިގެން އުޅުނުވަރު ފެނިފާ ކެމީލާވެސް ހައިރާންވިއެވެ. އެއްފަހަރު ނާޔަލް ކަރުން ފޮހެލިތަން ފެނުމުން ޔަގީންކުރީ ނާޔަލް ކުއްޖަކު ބޭނުންވާވަރުން ކަމަށެވެ.\nއެރޭ އިޝާ ކޮށްލައިގެން ކެމީލާ މުސައްލަމަތީ އިނދެފައި ނާޔަލްއަށް ވައިބާ މެސެޖެއްކޮށްލިއެވެ. އެ އާޔަތުގައިވަނީ މައިންބަފައިންނަށް ހެޔޮކޮށް ހިތުމާއި ބެހޭގޮތުންނެވެ. ކެމީލާ މެސެޖްގައި ލިޔުނީ ނާޔަލްގެ މަންމަ އެހާ ބޭނުންނުވާއިރު އެދެމީހުން އެކީ އުޅުމުން ބަރަކާތް ނުލައްވާނެކަމުގައެވެ. ނާޔަލް އަށް އޭނައަށްވުރެ މާ ރަގަޅު އަންހެންކުއްޖަކު ލިބިދާނެކަމަށާއި މަންމައާއި ގުޅުން ކަނޑާނުލުމަށެވެ. އޭނަވެސް ބޭނުންވަނީ ވަކިވާން ކަމަށެވެ. ރަގަޅު ދިރިއުޅުމެއް ބިނާކުރެވޭނީ ދެމީހުން ލޯބިވެގެން ކަމަށާއި އޭނަގެ ހިތް ނާޔަލްއަށް ރަގަޅަށް އެނގިހުރެ ކައިވެނިކުރީ ކީއްވެހެއްޔޭ ސުވާލުކުރިއެވެ. ނާޔަލްގެ ޖަވާބެއް ނުލިބުނެވެ.\n"ރިޕްލައި ނުކުރިޔަސް އައިމް ލީވިން ޔޫ..." ކެމީލާ ރުޅިއަންނަގޮތްވިއެވެ.\nކޮޓަރިއަށް ވަންއިރު ނާޔަލް އިނީ ސޯފާގައި ލެޕް ހުޅުވާލައިގެން ކޮންމެވެސް މަސައްކަތެއްގައެވެ. ކެމީލާ ވަނުމުން ލެޕް ލައްޕާލާފައި ތެދުވެގެން އައެވެ. އަލިފާންގެ ރަތްއަލި ނާޔަލްގެ މޫނަށް އެޅި އިސްތަށިގަނޑު ހޭވިފައިވާއިރު ހިތް ދަމައިގަންނަފަދަ ގޮތެއް އޭނަގެ ހުރިކަމުގައި ކެމީލާ ގަބޫލުކުރިއެވެ. އޭރު ފްރެންޗް ދޮރުތަކުން ސްނޯވެހޭ މަންޒަރު ފެންނަނީ އާޝޯޚުވާހާ ރީތިކޮށެވެ. ރޭގަނޑުގެ އަނދިރީގެ ތެރޭ ހުދުހުދު ސްނޯކޮޅުތައް ވަޔާއިއެކު އެގޮތް މިގޮތަށް އުދުހޭއިރު ބަލާ ބަލާ ފޫހިވުމެއްނެތެވެ. ނާޔަލް ގެ މޫނުމަތިން ފެނުނީ ސީރިޔަސްކަމެވެ. ހިތާމައެވެ. ނާޔަލް ކެމީލާ ގެ ކޮނޑުގައި އަތް ބޭއްވިއެވެ.\n"ކެމް ހިފަހައްޓާކަށް ނޫޅެން. އަހަންނަށްވެސް ގަބޫލުކުރެވިއްޖެ ޑެސްޓިނީގައި ދެމީހުންނަށް އެއްކޮށް އުޅެން ލިޔެވިފައި ނުވާކަން. ނަމަވެސް ދުވަސްކޮޅަކަށް މަޑުކޮށްލަދީފާނަންތަ؟ " ނާޔަލް މަޑުމަޑުން އަހައިލިއެވެ. އެއަޑުގައިވީ ހިތަށް އަސަރުކުރުވާފަދަ ހިތާމަވެރި ގޮތެކެވެ. ކެމީލާ ހައިރާންވިއެވެ. އޭނަ ހީކުރީ ނާޔަލް ބޮޑު ހަގުރާމައަކަށް ދާނެކަމަށެވެ. ދޫނުކުރާނަމޭ ކިޔާފައި މައްސަލަ ޖައްސާނެކަމުގައެވެ. ނަމަވެސް ނާޔަލް އެހާ ފަސޭހައިން އެއްބަސްވުމުން ޝޮކެއް ލިބުނެވެ.\n"ވެލް.......ނާޔަލްގެ މަންމަ ބޭނުމެއްނުވޭ ހިދުކޮޅަކަށްވެސް އަހަރެން މިގޭގައި ހުންނަން.." ކެމީލާ އަވަހަށް ބުނެލިއެވެ.\n"އަހަރެން މިއުޅެނީ ފުރަން. އަންނާންދެން މިގޭގައި ހުރެވޭނެއްނު. އިޓް މައިޓް ޓޭކް އެ ކަޕްލް އޮފް ވީކްސް........" ނާޔަލް ބުނެލިއެވެ.\n"ކޮންތާކަށް؟ " ކެމީލާގެ ހިތުގައި ޝައްކުތަކެއް ހިނގައިލިއެވެ.\n"އަހަރެން އެހެން ޕްލެނެޓަކަށް ދިޔަސް ކެމްއަށް މުހިއްމުވާނެތަ؟ ނުވާނެކަން ޔަގީން. ދުވަސްކޮޅެއްވާންދެން ކެމްއަށް މާމައާއި އުލާ ގެނެސް މިގޭގައި އުޅެވިދާނެ. އެންމެ ފަހު ދުވަސްކޮޅުވީމަ ލެޓްސް މޭކް ސަމް މެމަރީސް. ކެމް ދިޔަސް އަހަންނަށް އެ ހަނދާންތަކުގެ އެހީގައި އުޅެވިދާނެކަން ނޭގޭ..." ނާޔަލް އެއް ލޯ މަރާލިއެވެ. ހީލީ ހިތާމަތައް ފޮރުވުމަށެވެ. ހުރިހާ ހިތާމަތަކެއް ފޮރުވައިގެން ހީހީ ހުއްޓަސް ނާޔަލްގެ ހިތްވަނީ ހަލާކުވެފައެވެ. ހަޔާތުގެ އެންމެ ފަހު ދުވަސްތަކުގައި އޭނަ އެކަނިވެރިވަނީ ހެއްޔެވެ.\nނާޔަލްގެ ޖުމްލަތަކުން ވިސްނާލަން މަޖުބޫރުވިއެވެ. ނާޔަލް އެހާ ފަސޭހައިން ދޫކޮށްލަން އެއްބަސްވީ އޭނަ މަތިން ފޫހިވީމަހެއްޔެވެ. ފޫހިވީމަ ރަގަޅީ ނޫންހެއްޔެވެ. ހިތްހަމަޖައްސާލަން ކެމީލާ އެގޮތަށް ވިސްނިޔަސް ހިތަށް އުދަގޫތަކެއްވިއެވެ. ނާޔަލްގެ ބޭނުމަކީ ކޮބާހެއްޔެވެ. ޒޯއީއާއި މާ ބޮޑަށް ރުހެނީކަމަށް ވެދާނެއެވެ. ޒޯއީ މާ ރަގަޅީހެއްޔެވެ. ހިތުގައި އެހެން ކަހަލަ އިހުސާސްތަކެއް ޒޯއީއާއިމެދު އުފެދުނެވެ. އޭނަ ޒޯއީއާއިމެދު ހަސަދަވެރިވާކަށް ބޭނުމެއްނޫނެވެ. ނާޔަލްއާއި ޒޯއީ އިނީމަ ފައިދާ ވާނީ އޭނައަށެވެ. ނަމަވެސް ޒޯއީ ނޫން އަންހެންކުއްޖަކު ނާޔަލްއަށް ނުވާނީހެއްޔެވެ.\nނާޔަލް ފުރަންވެގެން މަންމައާއި ބައްދަލުކުރަން އެޕާޓްމެންޓަށް ދިޔައެވެ. ބެލް އެޅުމުން ކާކުކަން އެނގުމުން ނަތާލީ ދޮރު ނުހުޅުވީއެވެ. މަންމަ ގޭތެރޭގައި އުޅޭކަން ނާޔަލްއަށް އެނގުނެވެ. ކުރާނެކަމެއް ނެތްތާއެވެ. ނާޔަލް އިރުކޮޅެއްވާންދެން ދޮރުމަތީ ހުރެފައި އަނބުރާލާފައި ދިޔައީއެވެ.\nނާޔަލް އޮޕަރޭޝަންކުރެވުނީ ރޯޗެސްޓާގައެވެ. އޮޕަރޭޝަން ކާމިޔާބުވިއެވެ. ސިކުނޑިއަށް ގެއްލުމެއް ނުދީ ޓިއުމާ ނެގުމުގައި ކާމިޔާބުކުރި ނަމަވެސް ފެތުރިފައިވާތީ މުޅިން ނެގުމަކީ ކުރެވޭނެކަމަކަށް ނުވިއެވެ. ގްލިއޯބްލާސްޓޯމާ ފަދަ ނުރައްކާތެރި ކެންސަރަކަށްވިޔަސް ނަސީބަކުން ނާޔަލްއަށް އެހާ ބޮޑު އުދަގޫތަކެއް ނުޖެހުނެވެ. ސިއްހަތު ރަގަޅުކަމުން ނާޔަލްއަށް ހުރިހާ އަލާމާތްތަކެއް ނުފެނުނީއެވެ. ނާޔަލް ކީމޯ ނަގަން ދެކޮޅުހެދިއެވެ. އެއްބަސްވީ ހަމައެކަނި ޕްރޮޓޯން ތެރަޕީއަށެވެ. ޕްރޮޓޯން ތެރަޕީ ހަދަން ނިއުޔޯކްސިޓީއަށް ދާން ނިންމިއެވެ. މައުންޓްސިނާއީ ކަހަލަ ހޮސްޕިޓަލުންވެސް އެ ޚިދުމަތް ލިބޭނެއެވެ. ރިވާއު ވިސްނައިދިނަސް ނާޔާލްއަށްވެސް އޭނަ ބޭނުންވާ ފަރުވާ ޚިޔާރުކުރުމުގެ ފުރުސަތު ދޭންޖެހޭނެއެވެ. ކޮންމެގޮތެއްވިޔަސް އެއީ ސިކުނޑިއަށް ޖެހޭ އެންމެ ނުރައްކާތެރި ކެންސަރަށްވެފައި މުޅިން ރަގަޅު ނުކުރެވޭނެތީއެވެ. ޑޮކްޓަރުން ބަލާނީ ބަލިމީހާއަށް އަޅާ ވޭން ލުއިކޮށްދިނުމަށެވެ.\nނާޔަލް އެދުނުހެން މާމަމެން އެގެއަށް ގެނައުމުގެ ބަދަލުގައި ކެމީލާ އައީ މާމަމެންގެ ގެއަށެވެ. ކޮލެޖަށްދާންވެސް ފަސޭހަވާނީ މާމަގެ ގޭގައި ތިބީމައެވެ. ނާޔަލްގެ ގެ މާ ދުރުގައި ހުރުމުން ދަތުރުކުރަން އެހާ ފަސޭހައެއްނުވާނެއެވެ. އެދުވަސްކޮޅު ކެމީލާއަށް ކޮންމެ ދުވަހަކުހެން ކައިޒާން ފެނެއެވެ. ނަމަވެސް ކައިޒާންވެސް ކެތްތެރިވެލައިގެން ހުންނަނީ ކޮންމެވެސް ދުވަހަކުން ކެމިލާ ހާސިލްކުރުމުގެ އުއްމީދުގައެވެ. ދެތިންފަހަރު ޖޯންއަށް ބަދަލުވުމުން ކެމީލާއަށް ތަންކޮޅެއް އުދަގޫކޮށް ގޯނާކުރިއެވެ. ކިތަންމެ ބޭނުންނުވިޔަސް ކޮންމެ ދުވަހަކުހެން ނާޔަލްގެ މަތިން ހަދާންވެއެވެ. ނާޔަލް އުޅެނީ ކޮންތާކުބާވައޭ ހިތަށް އެރިއެވެ. އޭނަ ނިދަން އަރާފައި ނާޔަލްއަށް ގުރުއާން ނޫނީ ހަދީސެއް ފޮނުވައިލައެވެ. ދީނީ ވީޑިއޯއެއް ފޮނުވައިލައެވެ. ނަމަވެސް ނާޔަލްގެ ފަރާތުން އެއްވެސް ޖަވާބެއްނުލިބޭތީ ކެމީލާ ރުޅިއާދެއެވެ. ހާދަ ފޮންޏެވެ. މިހާވަރަށް އޭނަ މެސެޖްކުރާއިރު ޝުކުރުވެރިވުމުގެ ގޮތުން އިމޯއެއް ފޮނުވައިލިޔަސް ފާފައެއްނުވާނެއެވެ.\nނާޔަލް އެނބުރި އައީ މާރިޗް މަހުގެ މެދު ތެރޭގައެވެ.\nރިވާގެ ދެމަފިރިން ކެމީލާ ބަލާ އައުމުން ދިޔައިރު ގެންދަނީ ކޮންތާކަށް ކަމެއްވެސް ނޭގުނެވެ. ނާދާންގެ ލާނެތްކަމާއި ސަކަރާތްޖެހުމުން ކެމީލާ އެކުއްޖާއާއި ވަރަށް ގަޔާވިއެވެ. އަދި ކުދިންކޮޅު ލޯބިކަމުން ހަމަ މޮޔަވާހާވިއެވެ. ނާދާންއާއި ރިވާއާއިއެކު ހޭދަކުރެވުނު ކުޑަވަގުތުކޮޅުވެސް އެދެ ޒުވާނުންގެ އަމަލުހުރިގޮތުން ލޯބިވަވަރު އެނގުނެވެ. ނާދާންއާއި ދިމާލަށް ރިވާއު ބަލާލާ އިޝްގީ ނަޒަރާއި އަތުގައި ހިފާލާގޮތާއި ހިނގާއިރުވެސް އަތު ގުޅުވާލައިގެން ދާގޮތުން ދެކޭ މީހަކު ހަސަދަވެރިވާނެއެވެ. ލޯބިވާ މީހަކު ލިބުމަކީ ނަސީބެކެވެ. ރަހުމަތެކެވެ. އިރާދަކުރެއްވިޔާ އަދި އޭނައަށްވެސް އެދުވަސް އަންނާނެއެވެ. ރިވާއު ކާރު މަޑުކޮށްލީ ނާޔަލްގެ ކައިރިއަށެވެ.\nކެމީލާ ކާރުން ފޭބިއެވެ. ފިނިމޫސުމް ނިމި ބަހާރުގެ ކުލަތައް ކޮންމެވެސް ވަރަކަށް ފެންނާން ފެށިއެވެ. ބައެއް ދިމާލުގައި ހަރުލާފައިވާ ސްނޯތަކުގެ ތެރެއިން ބޯ ދިއްކޮށްލާފައިވާ ރީދޫކުލައިގެ ޑެފޮޑިލްތައް ރީތިކަމުން ކެމީލާއަށް ބަލަން ހުރެވުނެވެ. ވައިލެޓާއި ހުދު އަދި ނޫކުލައިގެ މާތަކެއްވެސް ބައެއް ދިމާލުން ފެންނާން ހުއްޓެވެ. ގަސްތަކުގައި އާ ކުރި ލައިފިއެވެ. ބަހާރު މޫސުމް ފެށުނީއެވެ. ކެމީލާ ފޮޓޯ ނެގިއެވެ. މުޅި މިހިސާބުގައި ގަސްތައް އިންދާލުމުން ހާދަ ރީތިވާނެއެވެ. އަދިވެސް ފިނިގަދައެވެ. ނަމަވެސް ފިނިމޫސުމާއި ބަލާއިރު ކިތަންމެހާވެސް އަރާމެވެ. ބޯ ކެހެރި ޖެކެޓާއިނުލާ އުޅެވޭވަރުވެއެވެ. ކެމީލާ ރިވާއު މެން ފަހަތުން އަންނާނެކަމަށް ހީކޮށް ބަލައިލިއިރު އެމީހުން ފެންނާކަށް ނެތެވެ. އޭނަ އެކަނިކޮށްލާފައި ދިޔައީހެއްޔެވެ. ކެމީލާގެ ނަޒަރު އަނެއްކާވެސް ހުއްޓުނީ މާތަކަށެވެ. ސްނޯ ފުނިތަކަށެވެ. އުޑަފައިން އިށީދެފައި ސްނޯ ބޯޅައެއް ހެދިތަނާ ފެންޑާއާއި ދިމާލުން އުދުހިފައި ދިޔަ ދިރޭ އެއްޗެއް ފެނުނުހެން ހީވިއެވެ. ސްނޯ ބޯޅަ އެދިމާލަށް އަމާޒުކޮށް ފޮނުވައިލީ މަޖަލަކަށެވެ.\nކެމީލާ ސްނޯ ބޯޅަ އެއްލައިލި ވަގުތާއިއެކު ދޮރު ހުޅުވައިލި ނާޔަލްގެ މޫނުމައްޗަށް އެހަމަލާ އެރިއެވެ. އަތުގައި ހުރި ހޫނު ކޮފީތަށި ހުޝިޔާރުކަމާއިއެކު ސަލާމަތް ކުރަމުން ބަލައިލީ އޭނައަށް ހަމަލާދިން މީހާއަށެވެ. ކެމީލާކަން އެނގުމުން ކުއްލި ހައިރާންކަމެއް ލިބުމާއިއެކު އެހެން މަސްހުނި އިހުސާސްތަކުން ހިތް ގެނބުނެވެ. އެތައް ދުވަހެއްކޮށްލާފައި އެންމެ ލޯބިވާ އަންހެންކުއްޖާ ފެނުމުން ތުންފަތްމައްޗަށް ފަނޑު ހިނިތުންވުމެއްވެރިވިއެވެ.\n"ވޯ ދެޓްސް ކޯލްޑް. ފެންނައިރަށް އެޓޭކްވިއްޔަ ތިކުރީ. އެހާވެސް ރުޅިއާދޭތަ " ނާޔަލް ހީލާފައި ހުއްޓުނީ ފާރަށް ލެނގިލައިގެންނެވެ. އަތްދިގު ޓީޝާޓަކާއި ގުޅޭ ޖިންސެކެވެ. ބޮލުގައި ބީނީ ތޮތްޕެއް އަޅާފައެވެ. އަޅި ދެލޮލާއި ގުޅޭކަހަލަ ގޮތަކަށް ހެދުން އަޅައިގެން ހުރުމުން ހިތްގައިމެވެ. އެތޫނު ނަޒަރު ކެމީލާގެ މޫނަށް ހުއްޓުނުގޮތަށް އެހެން ތަނަކަށް ނުބެލުނެވެ. އެވަރަށް ބަލަންޏާ މީހަކު ލަދުން ހަލާކުވާނެ ނޫންހެއްޔެވެ.\nކެމީލާއަށް އަނގަމަތީ އަތް އަޅާލައިގެން ފަހަތަށް ޖެހިލެވުނެވެ. ހައިރާންވިވަރުން މިފެންނަނީ ހަގީގީ މަންޒަރެއް ބާވައޭ ހިތަށް އެރިއެވެ. ހޭލާ ހުއްޓާ ހުވަފެނެއް ފެންނަނީ ބާވައެވެ. ގަބޫލުކުރިޔަސް ނުކުރިޔަސް ކުރިމަތީ މިހިރީ ނާޔަލްއެވެ.


Inquiry Commitee Ah Andhun Husseyn Ge Badhalu Gai Inthi - Vaguthu\nރައްޔިތުންގެ މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) ގައި އިންނަވާ ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސޭން) ގެ ބަދަލުގައި މާފަންނު އުތުރު ދާއިރާގެ މެންބަރު އިމްތިޔާޒު ފަހްމީ (އިންތި) އިންނަވާ ގޮތަށް އެމްޑީޕީން ނިންމައިފިއެވެ.\nއަނދުންގެ ބަދަލުގައި އިންތި ހިމެނޭ ގޮތަށް ކޮމިޓީއަށް ބަދަލެއް ގެނައިއިރު އިންތިއަކީ މިހާރު މަޖިލީހުގައި ތިއްބެވި މެންބަރުންގެ ތެރެެއިން ރައީސް ނަޝީދަށް އެންމެ ބޮޑަށް ތާއީދު ކުރައްވާ އެއް މެންބަރެވެ.\nމީގެ ކުރިން ވެސް ކޮމިޓީއަށް ބަދަލެއް ގެނައެވެ.\nއެއީ ރައީސް ނަޝީދު މި ވަގުތު ނެތުމުން މަޖިލީސް ހިންގެވުމުގައި މަޖިލީހުގެ ނައިބު ރައީސް އީވާ އަބްދުﷲ އުޅުއްވާތީ އީވާގެ ބަދަލުގައި ޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް އަދި ތުޅާދޫ ދާއިރާގެ މެންބަރު ހިސާން ހުސައިނެވެ. ހިސާނަކީ ނަޝީދުގެ ގާނޫނީ ވަކީލު ކަން ކުރެއްވި ބޭފުޅެކެވެ. ނަމަވެސް ފަހުން އަނެއްކާ އީވާ ވަނީ ކޮމެޓީއަށް އެނބުރި ވަޑައިގެންފައެވެ.\nމިހާރު ކޮމިޓީގައި ތިއްބެވި އެމްޑީޕީގެ ގިނަ މެންބަރުންނަކީ ނަޝީދާ ވަރަށް އަރިސް އަދި އެމަނިކުފާނަށް ވަރަށް ތާއީދުކުރައްވާ މެންބަރުންނެވެ.\n241 ކޮމިޓީން ހިންގާ އިންކުއަރީއަށް އެކި ބޭފުޅުން މިހާރު ހާޒިރު ކުރަން ވަނީ ފަށައިފައެވެ. އިއްޔެ ކޮމިޝަނާ އޮފް ޕޮލިސް މުހައްމަދު ހަމީދާއި ފުލުހުންގެ އިންޓެލިޖެންސްގެ އެކި އޮފިސަރުން ހާޒިރު ކުރިއިރު މިއަދު ވަނީ މާލެ ސިޓީގެ ކުރީގެ މޭޔަރު ޝިފާ މުހައްމަދު ހާޒިރުކޮށްފައެވެ.\n241 ކޮމިޓީގެ ބައްދަލުވުންތައް ގެންދަނީ މީޑިއާއަށް ނުވަދެވޭ ގޮތަށް ސިއްރުންނެވެ.\nމި ކޮމިޓީއަށް ސިފައިންގެ އިސް ބޭފުޅުން ހިމެނޭހެން ސިފައިންގެ 40 ބޭފުޅަކު ހާޒިރު ކުރަން އެދުމުން އެމްއެންޑީއެފުން ވަނީ ދެކޮޅު ހަދައިފައެވެ. އެކަމާ ގުޅޭ ގޮތުން މަޖިލީހަށް ފޮނުވި ލިޔުމުގައި ޑިފެންސް މިނިސްޓްރީގެ ނައިބު ހަސަން ޒަމީލްގެ ސޮއި އޮތުމުން އޭނާއަށް ދައުވާ ކޮށްދޭން ވެސް ވަނީ އެދިފައެވެ.\nނަޝީދުގެ ސެކިއިރިޓީ ފޫއަޅުވާލި ގޮތުގެ މައްޗަށް މަޖިިލީހުގެ 241 ކޮމިޓީން އިންކުއަރީއެއް މި ފެށީ، މެއި މަހުގެ ހަވަނަ ދުވަހުގެ ރޭ އެމަނިކުފާނު އަވަހާރަކޮށްލަން ބޮމުގެ ހަމަލާއެއް ދިނުމާ ގުޅިގެނެވެ. އެމަނިކުފާނު މި ވަގުތު ހުންނެވީ ޖަރުމަނުގައެވެ.\nޖޫން 6, 2021 12:12\nކަލޯ ކަލޯމެންގެ ސަރުކާރު ބޭނުންގޮތަކަށް ތެޅިބާލާ މުޅިގައުމު ވިއްކާލާ ރައްޔިތުންނަށް އެއްކަމެއްވެސް ކުރާކަށް ނުކެރޭނެ ތިބެންޖެހޭނީ ބަލަން އިތުރު އެއްކަމެއްވެސް ކުރާކަށް ލާހިކައެއްނޫން ރައްޔިތުން މިފަހަރު އެތިބެނީ ސައިޒްގައި ރައްޔިތުން އިދިކޮޅަށް ހަންދަމަލާ އަޑޫ ކީއްކުރަން މުޅި ގައުމު ވިއްކަލިޔަސް ހަމަ ގައިމުވެސް ޕީޕީ އެމް ފިޔަވައި ދެން އެކަކަށްވެސް ނުކުންނާކަށް ނުކެރޭނެ އެތަނުގެވެސް މަދު މީސްކޮޅެއް ނުކުންނާނީ ދައުރު ނުނިމެނީސް އަވަހަށް ގައުމު ވިއްކަލާ އަހަރެމެން ތިބެން ޖެހޭނީ ހަމަ ފެލިފެލި 30 އަހަރުވެސް ނިދަނީ ހިތުން ޒުވާން މަހުޖަނު ނިދަނީ އަންހެނުންނަށް ބަލަން ނޭގޭ އިމްރާނުވެސް ހަމަ ނިދަނީ\nޖޫން 6, 2021 14:50\nބަދަލުގައި ތިގޮތަކަށް ކޮމޮޓީގައި ހިތުހުރި މީހަކަށް ބައިވެރި ވެވޭތޯ ؟ ކަލޭމެން ބޭނުން ހާގޮތަކަށް މިއަދު މަޖިލިސް ތިޔަ ގެންދަނީ ކުރިން ތިޔަބައްކައްކާ ކުޅެން ނުލިބުނީމަ!


އެންމެ ބަދުނަސީބު “ރޯދަވެރިޔާ” – Haftha\nއެންމެ ބަދުނަސީބު “ރޯދަވެރިޔާ”\nރަމަޟާން މަހަކީ ރޯދަ ހިފުމުގެ ނަސީބު ލިބިގެންދާ މައްސަރެވެ. އެމައްސަރުގެ ސަބަބުން ސުވަރުގެއަށް ދިއުމުގެ ނަސީބު ލިބިގެންދާ މައްސަރެވެ. އަދި ލައިލަތުލް ޤަދުރި ހިމެނޭ ނަސީބުވެރިންގެ މައްސަރެވެ. ނަސީބުން ފުރިގެންވާ މިމައްސަރުގައި ވެސް ބަދުނަސީބުވެރި ބަޔަކުވެއެވެ. އެންމެ ބަދުނަސީބު ރޯދަވެރިންނަކީ ރޯދައިގެ އަޅުކަމުގެ ސަބަބުން ހަމައެކަނި ކަރުހިތްކެވުމާއި ބަނޑުހައި ހޫނުކަން އިހުސާސްވާ މީހުންނެވެ.\nއަބޫ ހުރައިރާ رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ صلى الله عليه وسلم ޙަދީޘް ކުރެއްވި ބަސްފުޅުގެ މާނާގައިވަނީ “ފަހަރުގައި ރޯދަވެރިއަކަށް ބަނޑުހައިކަމާއި ކަރުހިއްކުން ފިޔަވާ އިތުރު އެއްޗެއް އޭނާގެ ރޯދައިގެ ސަބަބުން ނުލިބިދާނެއެވެ. އަދި ފަހަރުގައި ރޭއަޅުކަންކުރާ މީހަކަށް އޭނާގެ ރޭއަޅުކަމުގެ ސަބަބުން ރޭގަނޑު ހޭލާހުރުން ފިޔަވާ އިތުރު އެއްޗެއް ނުލިބިދާނެއެވެ.”\nއިސްވެ ދެންނެވި ހަދީޡްގައި އެބުނާފަދަ މީހުންނަކީ ކޮބައި ހެއްޔެވެ؟ ނަމެއްގައި ރޯދައަށް ހުރުމަކީ ކޮބާވާއެވެ؟\n– ނަމާދު ނުކުރާ ރޯދަވެރިޔާ:\nނަމާދާއި ރޯދައަކީ އިސްލާމް ދީނުގެ މުހިންމު ދެ އަސާސެވެ. ނަމާދު އެޅުމަކީ ފާފައެކެވެ. ރޯދަ ހިފާއިރު އެފާފަ ބޮލުގަ އަޅައިގެން ރޯދަ ހިފުން ހެޔޮވެގެންވާނީ ކިހިނެއް ހެއްޔެވެ؟ އެހެންކަމުން ނަމާދު ނުކޮށް ރޯދަ ހިފާ ރޯދަވެރިންނަށް އޮތް ނަސޭހަތަކީ ރޯދައަށް ހުންނައިރު އޭގެ ހަގީގީ ފޮނިމީރުކަން ލިބިގަންނާށެވެ. ނަމާދުން ރޯދަވެރިޔާގެ ރޯދަ އިތުރަށް ފުރިހަމަކުރުމަށް އެހީއަކަށްވެގެންދެއެވެ.\n– ޤުރުއާން ނުކިޔަވާ ރޯދަވެރިޔާ:\nރަމަޟާން މަހަކީ ޤުރުއާން ބާވާލެއްވި މައްސަރެެވެ. އެއީ ޤުރުއާނުގެ މައްސަރެވެ. އެހެންކަމުން ރޯދަވެރިޔާއަކީ ޤުރުއާނާއި ގާތް މީހަކަށް ވާންޖެހެއެވެ. ޤުރުއާނުގެ ކޮންމެވެސް މިންވަރެއް ރޯދަވެރިޔާ ކިޔަވަންޖެހެއެވެ. ރޯދައަށް ހުންނައިރު ޤުރުއާން ކިޔުވުމުގައި ދުވަހުގެ ކޮންމެވެސް ވަގުތެއް ހުސްކުރާށެވެ. އޭރުން ރޯދަވެރިޔާ ހިފަމުންދާ ރޯދައަށް އިތުރު ފުރިހަމަކަން ގެނެސްދޭނެއެވެ.\n– ހެޔޮ ޢަމަލު ނުކުރާ ރޯދަވެރިޔާ:\nހެޔޮ ޢަމަލުން ރޯދަވެރިޔާ ޖަރީވާންޖެހެއެވެ. ރޯދައަށް ހުންނަ ވަގުތުގައި ކޮންމެ ދުވަހަކުވެސް ކޮންމެވެސް ހެޔޮ ކަމެއް ކުރަންވާނެއެވެ. ޢާއިލާ މީހުން ކައިރިއަށް ޒިޔާރަތްކުރުމާއި ބަލިމީހުންނަށް ޒިޔާރަތްކުރުމުގެ އިތުރުން ކޮންމެ ދުވަހަކުވެސް ކޮންމެވެސް މިންވަރަކަށް ސަދަޤާތްކުރަންވާނެއެވެ. ރޯދައަށް ހުންނައިރު ހެޔޮކަމުގެ މީޒާން ބަރުކުރަން މަސައްކަތްކުރާށެވެ.\n– ރޭ އަޅުކަން ނުކުރާ ރޯދަވެރިޔާ:\nރަމަޟާން މަހުގެ ރޭތައް ހެޔޮ ގޮތުގައި ބޭނުންކުރުމަކީ ރަމަޟާން މަހުގެ ނަސީބުވެރިންގެ ސިފައެކެވެ. ދުވާލު ރޯދައަށް ހުރެ ރޭގަނޑު އަޅުކަމުގައި ވަގުތުތައް ހޭދަކުރާ އަޅުންނަށް ހުރި ހެޔޮ ޚަބަރު ރަސޫލާ ވަނީ ދެއްވާފައެވެ. އަބޫހުރައިރާ ރަޟިޔަﷲ ޢަންހު ރިވާކުރައްވައިފައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘު ކުރެއްވިއެވެ. “އީމާންކަމާއި އިޙްތިސާބާ އެކު ރަމަޟާން މަހު ރޭއަޅުކަން ކޮށްފި މީހެއްގެ އިސްވެދިޔަހައި ފާފަތަކެއް ފުއްސަވައިދެއްވާހުއްޓެވެ.” (އަލްބުޚާރީ: ކިތާބުއްޞައުމި)\nމީގެ އިތުރުންވެސް ބަދުނަސީބު ރޯދަވެރިންގެ ސިފަތައްވެއެވެ.\nއަޅަމެންނީ ނަަސީބުވެރި ރޯދަވެރިއެއް ކަމުގައި ލައްވާށެވެ. “ބަދުނަސީބު ރޯދަވެރިން”ގެ ތެރޭގައި އަޅަމެން ނުލައްވާންދޭވެ! ރަމަޟާންމަހުގައި ރޯދަހިފައި އެރޯދައަށް ރައްކާތެރިވުމުގެ ތައުފީޤު އަޅަމެންނަށް ދެއްވާނދޭވެ! އަދި ފާފަކުރުމުގެ ސަބަބުން ކުރާ ޢަމަލުތައް ކިލަނބުކޮށްލާ ބަޔަކުކަމުގައި އަޅަމެން ނުލައްވާނދޭވެ!


ލިޔުނީ: ސާމާ އަޙްމަދު | 19/12/2013 |\nﷲ ތަޢާލާ ވަޙީކުރައްވާފައި ވެއެވެ. ” لَقَدْجَاءَكُمْرَ‌سُولٌمِّنْأَنفُسِكُمْعَزِيزٌعَلَيْهِمَاعَنِتُّمْحَرِ‌يصٌعَلَيْكُمبِالْمُؤْمِنِينَرَ‌ءُوفٌرَّ‌حِيمٌ﴿١٢٨﴾ ” سورةالتوبةމާނަ : ” ތިޔަބައިމީހުންގެ ތެރެއިންވާ رسولއަކު ހަމަކަށަވަރުން، ތިޔަބައިމީހުންގެ ގާތަށް ވަޑައިގެންފިއެވެ. ތިޔަބައިމީހުންނަށް އުނދަގޫވެ ދަތިވެއްޖެ ކޮންމެ ކަމެއް، އެކަލޭގެފާނަށް ބޮޑުކަމަކަށް ވެއެވެ. އެކަލޭގެފާނީ (ތިޔަބައިމީހުންނަށް ތެދުމަގު ލިބުމުގެ މައްޗަށް) ދަހިވެތިވެވަޑައިގެންވާ ބޭކަލެކެވެ. މުއުމިނުންނަށް ނުހަނު އޯގާވެރި، ރަޙުމުހުރި ބޭކަލެކެވެ. “\nބޮޑާވެ ކިބުރުވެރިކަމާއި އެކު މީސްތަކުންނާއި މުޢާމަލާތްކުރާނަމަ ، އެހެން މީހުން ތިބާދެކެ ފޫހިވާނެއެވެ. ތިބާގެ ބާރާއި ނުފޫޒު ގެއްލިގެން ދާދުވަހު އެހެން މީހުން ތިބާއަށް އެއްވެސް އިޙްތިރާމެއް ނުކުރާނެއެވެ.\nއެހެންކަމުން ، އެހެން މީހުންގެ ފަރާތުން އަޅާލުމާއި އޯގާތެރިކަމާއި ރަޙުމު ބޭނުންކަމުގައި ވާނަމަ އަޅުގަނޑުމެންނަށް އޮތީ އަޅުގަނޑުމެންފަދަ އެހެން އަޚުންނަށް އޯގާތެރިވެ ރަޙުމުކުރުމެވެ. ތިމާގެ މައިންބަފައިންނަށެވެ. އަޚުންނާއި އުޚުތުންނަށެވެ. އަނބިމީހާ އާއި ދަރިންނަށެވެ. ދަންނަ މީހުނާއި ނުދަންނަ މީހުނަށެވެ. ނިކަމެތި މީހާ އިތުރަށް ނިކަމެތި ކޮށްލުމުގެ އުޞޫލު އަޅުގަނޑުމެން ދޫކޮށްލަން ވެއްޖެއެވެ.\nއެއްދުވަހެއްގައި ރަސޫލުﷲ ޞައްލަﷲ ޢަލައިހި ވަސައްލަމަ ، އެކަލޭގެފާނުގެ ކާފަ ދަރިކަލެއްކަމުގައިވާ الحَسَنْبُنعَلِيރަޞިޔަﷲ ޢަންހުމާ ގެ ގައިކޮޅުގައި ބޮސްދެއްވިއެވެ. އެވަޤުތު އަލްޢަޤްރައު ބުން ޙާބިސް އެތަނުގައި އިންނެވިއެވެ. އަދި ވިދާޅުވިއެވެ. ހަމަކަށަވަރުން ތިމަންނައަށް ދިހަ ދަރީން ލިބިފައިވެއެވެ. އަދި ދުވަހަކަވެސް އެތަނުން ކުއްޖެއްގައި ގައި ތިމަން ބޮސްނުދެމެވެ. ދެން ރަސޫލުﷲ ޞައްލަﷲ ޢަލައިހި ވަޞައްލަމަ އެކަލޭގެފާނާއި ދިމާއަށް ބައްލަވާލައްވާފައި ހަދީޘް ކުރެއްވިއެވެ. ” مَنْلاَيَرْحَمُلاَيُرْحَمُ. ” رواهالبخاريމާނަ : ” (އެހެން މީހުންނަށް)ރަޙުމު ނުކުރާ މީހަކަށް ،(އެހެންމީހުންގެ ފަރާތަކުން) ރަޙުމެއްނުލިބޭނެއެވެ.”\nއަދި މި މާތް ޞިފައިގެ ސަބަބުން، ލޯތްބާއި އޯގާތެރިވުމުގެ މަތިވެރި ޞިފަތައް މީސްތަކުންގެ މެދުގައި ފެތުރިގެންދާނެއެވެ. އަދި ﷲތަޢާލާގެ ރަޙްމަތް އަޅުގނޑުމެންނަށް ލިބިގެންދާނެއެވެ.\nލިޔުނީ: ސާމާ އަޙްމަދު | 09/12/2013 |\nހަމަ ޔަޤީނުންވެސް ކޮންމެ އިންސާނަކީ އަމާން، އޮމާން، ބާއްޖަވެރި ޙަޔާތެއް ބޭނުންވާނެ މީހެކެވެ. އެންމެންވެސް އެބަޔަކަށް ލިބިފައިވާ އެންމެހާ ވަޞީލަތްތައް ބޭނުންކޮށްގެން މަސައްކަތްކުރަމުން ދަނީ އުފާވެރި، ހިތްހަމަޖެހޭ ޙަޔާތެއް ހޯދުމަށެވެ.\nއެއްބަޔަކު ދެކޭގޮތުގައި ބާއްޖަވެރި ޙަޔާތެއް ލިބޭނީ ގިނަ މުދަލާއި ފައިސާ ހުރެގެންނެވެ. އަނެއްބަޔަކު ދެކޭގޮތުގައި އެއީ ޖާހާއި މަންސަބާއި މަތީ މަޤާމުން ޙާޞިލުކުރެވިދާނެ އެއްޗެކެވެ. އަދި އަނެއްބަޔަކު ދެކޭގޮތުގައި އުފާވެރި ދިރިއުޅުމެއްގެ ތަޅުދަނޑިއަކީ މަތީ ތަޢުލީމާއި ފާސްތަކެވެ.\nޙަޤީޤަތަކީ ހަމައެކަނި މިކަންކަމުން ބާއްޖަވެރިކަމުގެ އައްސޭރިއާ ހަމައަށް ވާޞިލްނުވެވޭނޭ ކަމެވެ. ދިމާވާ ގޮތަކުން މުދަލުގެ ވެރިޔާގެ މުދާ ގެއްލި ބަނގުރޫޓު ވެދާނެއެވެ. އަދި ދިމާވާ ގޮތަކުން ޖާހާއި މަންސަބާއި މަޤާމުގެ އަހުލުވެރިންގެ ޤަދަރު ވެއްޓިދާނެއެވެ. މުދަލާއި ފައިސާގެ ތަނަވަސްކަމަކީ މާތް ﷲ އިރާދަކުރައްވާ އަޅަކަށް އެއިލާހު އޭނާ އިމްތިޙާން ކުރެއްވުމަށްޓަކައި ދެއްވާ އިމްތިޙާނެކެވެ.\nއެ އިމްތިޙާނުން ފާސްވުމަށްޓަކައި މުދާ ހޭދަކުރާންވީ ކިހިނެއްކަން އެއިލާހު ވަނީ ބަޔާންކޮށްދެއްވާ ފައެވެ. އެހެންކަމުން މުދަލާއި، ފައިސާއާއި މަޤާމާއި ޖާހާއި މަންސަބުގެ ސަބަބުން ﷲ ސުބުހާނަހޫ ވަތަޢާލާއަށް ކިޔަމަންތެރިކަން އަދާކުރުމަށް ހުރަސް އެޅޭނަމަ އެއީ އެމީހަކަށް ހުރި ހަލާކާއި ގެއްލުމަކަށެވެ. މަގުފުރެދުމެކެވެ. ﷲ ސުބުހާނަހޫ ވަތަޢާލާ ކީރިތި ޤުރުއާނުގައި ވަޙީކުރައްވާފައި ވެއެވެ.\nفَلاَ تُعْجِبْكَ أَمْوَالُهُمْ وَلاَ أَوْلاَدُهُمْ إِنَّمَا يُرِيدُ اللَّهُ لِيُعَذِّبَهُمْ بِهَا فِي الْحَيَاةِ الدُّنْيَا وَتَزْهَقَأَنْفُسُهُمْ وَهُمْ كَافِرُونَ ” (التوبة: 55)\n“ފަހެ އެބައިމީހުންގެ މުދައުތަކާއި، ދަރީންތައް، ކަލޭގެފާނު ޢަޖައިބުކުރުވިޔަ ނުދޭ ހުށިކަމެވެ. ހަމަކަށަވަރުން މާތް ﷲ އިރާދަކުރައްވަނީ ދުނިޔޭގެ ދިރިއުޅުމުގައި އެތަކެތީން އެބައިމީހުންނަށް ޢަޛާބު ދެއްވުމަށެވެ. އަދި އެއުރެން ކާފިރުންކަމުގައި ވާޙާލު އެއުރެންގެ ފުރާނަ ދިޔުމަށެވެ.”\n“ وَنَادَى فِرْعَوْنُ فِي قَوْمِهِ قَالَ يَا قَوْمِ أَلَيْسَ لِي مُلْكُ مِصْرَ وَهَذِهِ الأَنْهَارُ تَجْرِي مِنْتَحْتِي أَفَلاَ تُبْصِرُونَ ” (الزخرف: 51)\n“އަދި ފިރުޢައުނު އޭނާގެ ޤައުމުގެ މީހުންގެ ތެރޭގައި ހުރެ ގޮވާލިއެވެ. އޭނާ ބުންޏެވެ. އޭ އަހަރެންގެ ޤައުމުގެ މީހުންނޭވެ! މިޞްރުގެ ވެރިކަމާއި އަހަރެންގެ ދަށުން ހިނގަ ހިނގާ މިހުރި ކޯރުތަކުގެ މިލްކުވެރިކަން ލިބިގެންވަނީ ތިމަންނާއަކަށް ނޫން ހެއްޔެވެ؟ ފަހެ ތިޔަބައިމީހުންނަށް ނުފެންނަނީ ހެއްޔެވެ؟“\nއިތުރަށް ވިދާޅުވޭ >>>\nލިޔުނީ: ސާމާ އަޙްމަދު | 08/12/2013 |\nތަފާތު ގޮތްގޮތަށް މިފަދަ ސުވާލުތަކަށް ޖަވާބުދީ ހަދާފައި ވެއެވެ. ތަފާތު މީހުން ތަފާތު ގޮތްގޮތްތަށް މިފަދަ ސުވާލުތަކަށް ޖަވާބުދީ ހަދައެވެ. ސަލާމަތްބުއްދި ހުރި ކޮންމެ މީހަކަށް ވެސް އެނގިގެންދާ ޙަޤީޤަތަކީ ހެއްދެވިގެންވާ ކޮންމެ އެއްޗަކަށް ހެއްދެވި ފަރާތެއް ވާންޖެހޭކަމެވެ. މި ފުރިހަމަވެގެންވާ ކާއިނާތުތަށްވެސް ހެއްދެވިފަރާތެއް ވާނެކަމެވެ. ކޮންމެއަކަސް އިސްވެ ދެންނެވި ސުވާލުތަކުގެ ޖަވާބުދެވޭނީ ޙައްޤުގެ ދީނުގެ ތެރެއިންލާފައެވެ. ކީރިތި ޤުރްއާނުގެ އެންމެ ކުރު ސޫރަތް ތަކުގެ ތެރެއިން ސޫރަތެއް ކަމުގައިވާ العصر ސޫރަތުގައި މާތް الله ވަނީ މާނައިން ފުރިގެންވާ ބަސްފުޅެއް ވަޙީ ކުރައްވަވާފައެވެ. ވަގުތު ގަންދެއްވުމަށް ފަހު ދެން ވަޙީކުރަށްވަނީ ހަމަކަށަވަރުން އިންސާނާ ވަނީ ހަލާކުގެ ތެރޭގައި ކަމަށެވެ. އެ ހަލާކުން ސަލާމަތް ވަނީ އިމާންވެ ހެޔޮ ޢަމަލު ކުރިމީހުންނާއި ޙައްޤަށާއި ކެތްތެރިވުމަށް ވަޞިއްޔަތްކުރި މީހުން އެކަންޏެވެ. އަދި މާތް الله ރޫމް ސޫރަތުގެ 27 ވަޙީކުރެއްވިއެވެ.\n” އަދި އެކަލާނގެ އީ ޚަލުޤު ތަކުން ހައްދަވަން ފެއްޓެވި ރަސްކަލާނގެ އެވެ، އެއަށް ފަހު އެތަކެތި ޚލްޤު ކުރެއްވުން ތަކުރާރު ކުރައްވައެވެ. އެކަމަކީ އެކަލާނގެއަށް ނުހަނު ލުއިފަސޭހަކަމެކެވެ.”\nލިޔުނީ: ސާމާ އަޙްމަދު | 07/12/2013 |\nލިޔުނީ: ސާމާ އަޙްމަދު | 03/12/2013 |


Anhenakah "Badhalu Vegen" Ulhunu Firihenaku, Ehves Jinsakah Nufethunu - Vaguthu\nއަންހެނަކަށް "ބަދަލުވެގެން" އުޅުނު ފިރިހެނަކު، އެއްވެސް ޖިންސަކަށް ނުފެތުނު\nއަންހެނަކަށް ވާން އުޅުނު ފިރިހެނަކު އެއްވެސް ޖިންސަކަށް ނިސްބަތްނުވާކަމަށް ދޭހަވާ ޕާސްޕޯޓް ނެދަލޭންޑްސްގައި ދޫކޮށްފިއެވެ. މިއީ މިގޮތަށް ނެދަލޭންޑްގައި އެއްވެސް ޖިންސަކަށް ނިސްބަތްނުވާ ގޮތަށް ޕާސްޕޯޓް ދޫކުރި ފުރަތަމަ ފަހަރެވެ.\nޖިންސަކަށް ނިސްބަތްނުވާ ގޮތަށް ޕާސްޕޯޓް ދޫކޮށްފައިވަނީ އުމުރުން 57 އަހަރުގެ ލިއޯނީ ޒީގާ ނަމަކަށް ކިޔާ މީހަކަށެވެ. ލިއޯނީގެ ޕާސްޕޯޓްގައި ޖިންސް ފާހަގަކޮށްދޭ ގޮޅީގައި އެހެން މީހުންނާއި ޚިލާފަށް ޖަފާފައިވަނީ X މިހެންނެވެ. އާއްމުކޮށް ޕާސްޕޯޓްގައި އަންހެން އަދި ފިރިހެން ޖިންސުގެ މީހުންނަށް ޚާއްސަ އަކުރެއް ދީފައި ވެއެވެ.\nޖިންސަކަށް ނިސްބަތްނުވާ ގޮތަށް ނެދަލޭންޑްސްގައި ޕާސްޕޯޓް ދޫކޮށްފައިވާ މީހާއަކީ ފިރިހެނެކެވެ. ނަމަވެސް ލިއޯނީ ބުނެފައިވަނީ އޭނާގެ ގައިގައި ފިރިހެންވަންތައް ސިފަތަކެއް ނެތްކަން އެނގުނީ ފުރާވަރަށް އެރި ހިސާބުން ކަމަށެވެ. އަދި 2001 ވަނަ އަހަރު ސާޖަރީއެއް ހެދި ކަމަށާއި ފަހުން އަންހެނަކަށް ބަދަލުވީ ކަމަށްވެސް އޭނާ ބުނެފައިވެއެވެ.\nނަމަވެސް ލޮއޯނީ ބުނީ މިގޮތަށް ސާޖަރީ ހެދި ނަމަވެސް އޭނާއަކީ ސީދާ އަންހެނެއްގެ ގޮތުގައި ކަނޑަނޭޅޭނެ ކަމަށެވެ. ލިއޯނީއަކީ މީގެ ކުރިން ކުޅިވަރުގެ ދާއިރާގައި އުޅުމަށްފަހު މިހާރު ނަރުހެއްގެ ވަޒީފާގައި އުޅޭ މީހެކެވެ. މިގޮތަށް ޖިންސަކަށް ނިސްބަތް ނުވާ ގޮތަށް ނެދަލޭންޑްސްގެ ޕާސްޕޯޓް ހެދޭ ގޮތަށް ހަދާފައިވަނީ އެޤައުމުގެ ކޯޓުން ތިންވަނަ ޖިންސެއް އުފައްދަން ޖެހޭ ކަމަށް އަމުރުކޮށްފައިވާ ދަނޑިވަޅެއްގައެވެ.\nމިއީ ނެދަލޭންޑްސްގައި މިގޮތަށް ޕާސްޕޯޓް ދޫކުރި ފުރަތަމަ ފަހަރު ކަމުގައި ވީނަމަވެސް، މީއީ ދުނިޔޭގެ ޤައުމެއްގައި މިފަދަ ގޮތަކަށް ޕާސްޕޯޓް ދޫކުރި ފުރަތަމަ ފަހަރު ނޫންކަން ފާހަގަކޮށްލެވެއެވެ. މިގޮތުން ފުރަތަމަ ފަހަރަށް މިފަދަ ޕާސްޕޯޓެއް ދޫކޮށްފައިވަނީ އޮސްޓްރޭލިޔާގައެވެ. އެއީ 2003 ވަނަ އަހަރުގައެވެ.\nއޮކްޓޯބަރ 21, 2018 20:26\nއެއަރުޕޯޓުގައި ތިންވަނަ ފާހާނާއެއް ވެސް ހަދަންޖެހޭނެތާ


SunOnline: Saudi ge Abha airportah dhin drone hamalaaeggai ekaku maruvejje\nސައުދީގެ އަބްހާ އެއާޕޯޓަށް ދިން ޑްރޯން ހަމަލާއެއްގައި އެކަކު މަރުވެއްޖެ\nރުގިއްޔާ މުހައްމަދު މޫސާ 24 Jun 2019, 11:32\nސައުދީގެ އަބްހާ އެއާޕޯޓަށް މިމަހުގެ 12އިގައިވެސް ހޫޘީންގެ ހަމަލާއެއް އަމާޒުވި -- ފޮޓޯ: ރޮއިޓާސް\nރިޔާޒު (ޖޫން 24): ސައުދީ އަރަބިއާގެ އަބްހާ އެއާޕޯޓަށް ޔަމަނުގެ ހޫޘީ ހަނގުރާމަވެރިން އަނެއްކާވެސް ހަމަލާއެއްދީ، އެކަކު މަރާލައިފި އެވެ.\nޔަމަނުގައި ސައުދީ އަރަބިއާ އިސްވެ އޮންނަ ކޯލިޝަނާ ހަނގުރާމަ ކުރަމުންދާ ހޫޘީންނާ ގުޅުން ހުރި އަލްމަސީރާ ޓީވީން ބުނި ގޮތުގައި އެޖަމާއަތުން ވަނީ އިއްޔެ އަބްހާ އާއި ޖިޒާން އެއާޕޯޓަށް ޑްރޯން ހަމަލާތަކެއް ދީފަ އެވެ.\nއަދި ސައުދީ ކޯލިޝަނުން ނެރުނު ބަޔާނެއްގައިވާ ގޮތުން "އީރާނުން ވާގިވެރިވާ ހޫޘީން އަބްހާ އިންޓަނޭޝަނަލް އެއާޕޯޓަށް ދިން ހަމަލާއެއްގައި ސީރިއާގެ މީހަކު މަރުވެ، ސައުދީ ހަތް މީހަކަށް ވަނީ އަނިޔާވެފަ" އެވެ.\nމީގެ ކުރިން، މިމަހުގެ 12އިގައި ވެސް ހޫޘީންގެ ހަމަލާއެއް އަބްހާ އެއާޕޯޓަށް އަމާޒުވި އެވެ. ޔަމަނުގެ ބޯޑަރާ ގާތްގަނޑަކަށް 200 ކިލޯމީޓަރު ދުރުގައި އޮންނަ އެ އެއާޕޯޓަށް ދިން މިސައިލް ހަމަލާގައި 26 މީހުންނަށް އަނިޔާވި އެވެ.\nހޫޘީން ޔަމަނުގެ ވެރިރަށް ސަންއާ ހިފައި، އެޖަމާއަތުގެ ވެރިކަމެއް ގާއިމު ކުރީ 2014 ވަނަ އަހަރެވެ. އަދި ސައުދީ ކޯލިޝަނުން އެހަނގުރާމައިގައި ބައިވެރިވީ ހޫޘީން ބަލިކޮށް، ބައިނަލްއަގުވާމީ ދުނިޔެއިން ބަލައިގަންނަ ރައީސް އަބްދުރައްބުމަންސޫރު ހާދީގެ ސަރުކާރު ރުޖޫއަ ކުރާނެ ކަމަށް ބުނެ 2015އިގައި އެވެ.


Hiya flat ge support facilitie gaaim kuraane bayaku hoadhanee\nހިޔާ ފްލެޓްތަކުގެ ސަޕޯޓް ފެސިލިޓީ ގާއިމް ކުރާނެ ބަޔަކު ހޯދަނީ\nހިޔާ ފްލެޓްތައް: އަންނަ އަހަރު ހުޅުވާނެ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nރައީސް އަބްދުﷲ ޔާމީންގެ ވެރިކަމުގައި އެޅި، "ހިޔާ ފްލެޓް" އަށް ބޭނުން ވާނެ ސަޕޯޓް ފެސިލިޓީ ގާއިމް ކޮށްދޭނެ ބަޔަކު ހޯދަން އިއުލާނު ކޮށްފި އެވެ.\nހައުސިން ޑިވްލޮޕްމަންޓް ކޯޕަރޭޝަން (އެޗްޑީސީ) އިން ބުނި ގޮތުގައި ދެވަނަ ފިޔަވަހީގައި ހަދާފައިވާ "ހިޔާ" ފްލެޓުގެ އިމާރާތް ތަކަށް ބޭނުން ވާނެ ސަޕޯޓް ފެސިޓީ ގާއިމް ކޮށްދޭނެ ބަޔަކު ހޯދަން ބޭނުންވާ ކަމަށެވެ. ސަޕޯޓް ފެސިލިޓީގެ ގޮތުގައި މި ފްލެޓަށް ވަންނަ މީހުންނަށް ބޭނުންވާނެ ބައެއް މުނިސަޕް ހިދުމަތްތާއި ޑޭކެއާ ސެންޓަރު ފަދަ ތަންނެވެ.\nހިޔާ ފްލެޓު މަޝްރޫއުގެ ދަށުން 7،000 ފްލެޓެއް އަޅާފައިވެ އެވެ. ފަންސަވީސް ބުރީގެ ހަތަރު އިމާރާތަށް ވާގޮތަށް ހަދާފައިވާ މި ފްލެޓުތަކުގެ ކޮންމެ އިމާރާތަކުންވެސް ވަކި ބައެއް ސަޕޯޓް ސާވިސްތަކަށް ހާއްސަކުރަން ސަރުކާރުން ވަނީ ނިންމާފަ އެވެ.\nފްލެޓުގެ މަސައްކަތް ކުރަމުން ގެންދަނީ ޗައިނާގެ އެންމެ ބޮޑު އެއް ކުންފުނި ކަމަށްވާޗައިނާ ސްޓޭޓް އިންޖިނިއަރިން އެންޑް ކޮންސްޓްރަކްޝަން ކޮމްޕެނީ (ސީއެސްއީސީ) އިންނެވެ. ޗައިނާ ސަރުކާރުގެ އެންމެ ބޮޑު އެއް ކުންފުންޏަށް މި މަޝްރޫއު ހަވާލުކޮށްފައިވަނީ، އެޕާޓްމަންޓެއް 62،000 ޑޮލަރު (954,800 ރުފިޔާ) ގެ ރޭޓުން 434 މިލިއަން ޑޮލަރު (ގާތްގަނޑަކަށް 6.6 ބިލިއަން ރުފިޔާ) އަށެވެ. މި މަޝްރޫއުގެ ދަށުން 25 ބުރީގެ 16 ޓަވަރު އަޅާފައިވެއެވެ. މި މަޝްރޫއު އަށް ކުރީގެ ޗައިނާގެ އެގްޒިމް ބޭންކުން 434 މިލިއަން ޑޮލަރުގެ ލޯނެއް ނަގާފައިވެ އެވެ މި ލޯނު ހޯދާފައި ވަނީ ސަރުކާރުގެ ސޮވެރިން ގެރެންޓީއާ އެކު ހަ ޕަސެންޓްގެ އިންޓަރެސްޓް ރޭޓްގަ އެވެ. އެގޮތުން ލޯނުގެ 15 ޕަސެންޓް، ފަސް އަހަރުގެ ތެރޭގައި އަދި އަނެއް 85 ޕަސެންޓް 15 އަހަރުގެ ތެރޭގައި ދަައްކަން ޖެހެ އެވެ\nރައީސް އަބްދުﷲ ޔާމީން ރައީސް އިބްރާހިމް މުހައްމަދު ސޯލިހު ހުޅުމާލެ + އެޗްޑީސީ ބޯހިޔާވަހިކަން ހުޅުމާލޭ ސެންޓްރަލް ޕާކްގެ ލެޝާ ޒޯން ހުޅުމާލޭ ޔޫތު ސިޓީ ފްލެޓް މައްސަލަ އެންމެނަށް ހިޔާ ކަށަވަރު މަޝްރޫއު\nހިޔާގައި ސީސީޓީވީ ހަރުކުރާނެ ބަޔަކު ހޯދަނީ\nހިޔާގެ އަލިފާން ނިވާ ނިޒާމްތައް ބަލަނީ\nހިޔާ ފްލެޓްގައި މަސައްކަތް ކުރަން ބިދޭސީން ފިލަނީ


Boduvazeeru Modi ge biopic gai Shatrughan Sinha | Mihaaru\nސަތަރޭ: ބޮޑުވަޒީރު މޯދީގެ ބައޮޕިކްގައި މޯދީގެ ރޯލް ކުޅޭނެ.\nބޮޑުވަޒީރު ނަރެންދުރަ މޯދީގެ ރޯލް ސްކްރީންގައި ކުޅޭނީ ސަތަރޭ\n07 މާޗް 2018 - 06:373comments\nކުރިން އަޑު އަރާފައި އޮތް ގޮތުން އިންޑިއާގެ މިހާރުގެ ބޮޑުވަޒީރު ނަރެންދުރަ މޯދީގެ ހަޔާތުގެ މައްޗަށް ބިނާކޮށް އުފައްދާ ފިލްމްގައި މޯދީގެ ރޯލް ކުޅޭނީ އެކްޓަރު ޕަރޭޝް ރާވަލް އެވެ.\nނަމަވެސް އިންޑިއާގެ ލޯކް ސަބާގައި، ވެރިކަން ކުރާ ބީޖޭޕީ ތަމްސީލު ކުރާ މެމްބަރެއްގެ ގޮތުގައި މިހާރު މަސައްކަތް ކުރަމުން އަންނަ ކުރީގެ އެކްޓަރު ޝަތުރުގަން ސިންހާ (ސަތަރޭ) ވަނީ މޯދީގެ ބައޮޕިކްގައި ބޮޑުވަޒީރުގެ ރޯލް އަދާ ކުރާނީ އޭނާކަން ކަށަވަރުކޮށް ދީފަ އެވެ.\nއިންޑިއާގެ ސިނަމާއަށާއި ސިޔާސީ ދާއިރާ އަށް ސަތަރޭ ކޮށްދީފައިވާ ހިދުމަތްތަކުގެ އަގުވަޒަންކޮށް އިނގިރޭސިވިލާތުގައި ނެރޭ ބްރިޓްންސް އޭޝިއަން ވޮއިސް ވީކްލީން އޭނާ އަށް "ޕޮލިޓިކަލް އެންޑް ޕަބްލިކް ލައިފް އެވޯޑް އަރުވަން" ބޭއްވި ހަފުލާގައި ކުރިއަށް ގެންދިޔަ ސުވާލާއި ޖަވާބު ސެޝަނުގައި ސަތަރޭ ބުނީ ބޮޑު ސްކްރީނުގައި ވަރުގަދަ ޝަހުސިއްޔަތެއްގެ ރޯލް އަދާ ކުރަން ލިބިފައިވާ ކަމަށާއި އެ މީހަކީ މޯދީ ކަމަށެވެ.\nމޯދީގެ ބައޮޕިކް ޕްރޮޑިއުސް ކުރަނީ ޝީތަލް ވިނޯދް ތަލްވާރް އެވެ. އަދި ފިލްމް ޑައިރެކްޓް ކުރަނީ އޭނާގެ އަންހެނުން ބަވާނާ ތަލްވާރް އެވެ. އޭނާ މީގެ ކުރިން ޑައިރެކްޓް ކުރި ފިލްމްތަކުގެ ތެރެއިން ޝާހިދު ކަޕޫރްގެ ބައްޕަ ޕަންކަޖް ކަޕޫރު ކުޅުނު 2007 ގެ ފިލްމް "ދަރަމް" އަކީ ކްރިޓުންގެ މެދުގައި ވަރަށް މަގުބޫލުވި ފިލްމެކެވެ. ބަވާނާ އެންމެ ފަހުގެ ފިލްމަކީ 2010 ގައި ރިލީޒް ކުރި "ހައްޕީ" އެވެ.\nއޭނާ ޑައިރެކްޓް ކުރާ މޯދީގެ ބައޮޕިކުން ސަތަރޭ ފެންނާނެކަން ކަށަވަރުކޮށް ދިން ނަމަވެސް ފިލްމް ސިނަމާތަކަށް އަންނާނެ ތާރީހެއް އަދި ނުނިންމަ އެވެ. ފިލްމްގެ ޝޫޓިން ފަށަން ހަމަޖެހިފައި ވަނީ މި އަހަރުގެ ފަހުކޮޅު އެވެ.\nސަތަރޭ، އަންހެނުންނާއި ދަރިފުޅު ސޮނާކްޝީއާ އެކު ބޮޑުވަޒީރު މޯދީއާ އެކު.\nމަޝްހޫރު ބަތަލާ ސޮނާކްޝީ ސިންހާގެ ބައްޕަ ސަތަރޭ، 72، އަކީ 1970 ގެ އަހަރުތަކުގައި ވަރަށް ވިދާލި އަދި ކާމިޔާބު ގިނަ ފިލްމްތަކެއް ކުޅެފައިވާ އެކްޓަރަކެވެ. އޭގެ ތެރޭގައި "ނަސީބު" އާއި "ދޯސްތާނާ" ފަދަ ފިލްމްތައް ފާހަގަކޮށްލެވެ އެވެ.\nފަހުން ސިޔާސީ ދާއިރާ އަށް ވަދެ، ސަތަރޭ ވަނީ ތަފާތު މިނިސްޓްރީތަކުގެ ވަޒީރުކަން ވެސް ކޮށްފަ އެވެ. އޭނާ އެންމެ ފަހުން ފިލްމަކުން ފެނުނީ 2010 ގައި ރިލީޒް ކުރި "ރަކްތަ ޗަރިތުރާ" އިންނެވެ. "އެނީތިން ބަޓް ހާމޯޝް" ގެ ނަމުގައި މިދިޔަ އަހަރު ވަނީ ސަތަރޭގެ ބައޮގްރަފީ ވެސް ނެރެފަ އެވެ.\nކޮންގްރެސް ޕާޓީގެ ވެރިކަމުގައި އިންޑިއާގައި ބޮޑުވަޒީރުކަން ކުރި މަންމޯހަން ސިންގްގެ ހަޔާތުގެ މައްޗަށް ވެސް ބޮލީވުޑްގައި އަންނަނީ ފިލްމެއް ހަދަމުންނެވެ. "ދި އެކްސިޑެންޓަލް ޕްރައިމް މިނިސްޓާ" ގެ ނަން ދީފައިވާ ފިލްމްގައި މަންމޯހަން ސިންގްގެ ރޯލް ކުޅެނީ އަނޫޕަމް ކޭރެވެ.


Ehmaabadu Dhekudheen'na Balive In Rafshaa Ge Kulli Maraa eku Fuvahmulakuge Ginabayakah Sihumeh\nއެއްމާބަނޑު ދެކުދިންނަށް ބަލިވެއިން ރަޝްފާގެ ކުއްލި ...\nރާއްޖޭގައި ފަހަކަށް އައިސް މަދުން ނޫނީ ދިމާ ނުވާގޮތަކަށް އެއްމާބަނޑު ދެކުދިންނަށް ބަލިވެ އިން ޒުވާނަކު ރޭ ފަތިހު ކުއްލި ގޮތަކަށް ކ.މާފުށީގައި މަރުވުމާއެކު ފުވައްމުލަކުގެ ގިނަ ބަޔަކަށް ސިހުމެއް ގެނުވައިފިއެވެ.\nއުމުރުން 20 އަހަރުގެ ފުވައްމުލަކު އޯޝަންވިލާ، ހޯދަޑު، ރަޝްފާ އަހުމަދު މަރުވެފައި ވަނީ މާބޮޑު ބައްޔެއް ނެތި ކުއްލި ގޮތަކަށް ކެއްސާތީ އުޅުމަށްފަހުގައެވެ.\nރަޝްފާ މަރުވި އިރު އޭނާ އިނީ އެއް މާބަނޑު ދެކުދިންނަށް ބަލިވެ އެވެ. ފިރިހެން ކުއްޖަކާ އަންހެން ކުއްޖެކެވެ. ބަނޑަށް އަށް މަސް ފުރިގެން ނުވަ މަހަށް އަޅައިފަ އެވެ.\nރަޝްފާ ދިރިއުޅެމުންދިޔައީ މާފުށީ މީހަކާއިދެގެން މާފުށީގައެވެ. އަލަށް ބަލިވެ އިން ރަޝްފާ ކެއްސާތީ ރޭވެސް ޑޮކްޓަރަށް ދެއްކި ކަމަށް މާފުށިން ވާހަކަދެއްކި މީހަކު ވަނީ ބުނެފައެވެ. އެހެން ނަމަވެސް މާފުށީ ސިއްހީ މަރުކަޒުން މިކަމާއި ގުޅޭ އިތުރު ތަފްސީލެއް ލިބޭ ގޮތް ވަނީ ނުވެފައެވެ.\nމަރުވި ރަޝްފާއާ ގުޅޭ މައުލޫމާތު ކިޔައިދިން މީހަކު ބުނިގޮތުގައި ރަޝްފާ ރޭ އުޅުނީ ވަރަށް ބޮޑަށް ކެއްސާތީ އެވެ. އެހެންވެ ޑޮކްޓަރަށް ވެސް ދެއްކި ކަމަށް، އާއިލާއިން މީހަކު ކިޔައިދިނެވެ.\n“ހުން އައިސް ހުއްޓަސް މި ދެ ދުވަހު ހުން މަޑުވެފައި ހުރީ. ދެން އޭނާ ވަރަށް ކެއްސާތީ އުޅުނީމަ ރޭ ޑޮކްޓަރަށް ވެސް ދެއްކި ކަމަށް އާއިލާއިން ބުނީ. އެކަމަކު ވެސް ކެއްސާ ވަރުން ނުވެސް ނިދޭ. އެހެން ހުރެފައި 12-1 ޖެހިއިރު ވަރަށް ހޮޑުވެސް ލި… ފަތިހު ބަނޑުހައިވެގެން ކާންދާން ވެގެން ހެދުން ބަދަލުކުރަނިކޮށް މަޑުމަޑުން އަރިއަޅާލީ. އެހެންވެ އޭނާ ފިރިމީހާ އޭނާ ގައިގައި ހިފެހެއްޓީ،” އެ ރަށު މީހަކު ބުންޏެވެ.\nރަޝްފާގެ ކަށުނަމާދު ކުރަން ހަމަޖެހިފައި ވަނީ މިރޭ މައުރިބް ނަމާދަށްފަހު މާފުށީ ހުސައިން މަނިކް މިސްކިތުގައެވެ.\nމަސްދަރު: ފުވައްމުލަކު ޓައިމްސް


ނިލަންދޫ ބަލިކޮށް ފޯކައިދޫން ބަދަލުހިފައިފި، ދެން ފެނުނީ ހަމަނުޖެހުން\nމިހާރު ކުރިއަށްދާ ދިރާގު ދިވެހި ޕްރިމިއާ ލީގުގައި ރޭ ށ. ފޯކައިދޫ ފުޓްބޯޅަ ކްލަބާއި ފ. ނިލަންދޫ ސްޕޯޓްސް ކްލަބް ބައްދަލުކުރި މެޗް ފޯކައިދޫއިން ކާމިޔާބުކޮށްފިއެވެ. ލީގުގެ ދެވަނަ ބުރުގައި ދެ ޓީމުންވެސް ކުޅުނު ފުރަތަމަ މެޗްގައި ނިލަންދޫގެ މައްޗަށް ފޯކައިދޫން ކުރި ހޯދީ 1-2 އިންނެވެ. ފޯކައިދޫން ރޭ ނިލަންދޫގެ މައްޗަށް ކުރި ހޯދައިފައި މިވަނީ ދިވެހި ޕްރިމިއާ ލީގުގައި އެޓީމް އެންމެ ފަހުން ނިލަންދޫއާ ދެކޮޅަށް ކުޅުނު ދެ މެޗުންވެސް ބަލިވެފައި އޮއްވައެވެ.\nރޭގެ މެޗަށް ނުކުތުމުގެ ކުރިން ފޯކައިދޫގެ ކޯޗް އަލީ ނިޝްތާރު މުހައްމަދު ބުނެފައި ވަނީ މީގެ ކުރިން ލީގުގައި ފޯކައިދޫ އަތުން ޖެހިޖެހިގެން ދެ ފަހަރު ބަލިވެފައި އޮތުމާއެކު މެޗަށް ނުކުންނާނީ އެކަމުގެ ބަދަލުހިފުމަށް ކަމަށެވެ. ރޭގެ މެޗްގެ ކުރިން ނިލަންދޫ އާއި ފޯކައިދޫ އެންމެ ފަހުން ބައްދަލުކުރި ދެ މެޗްގެ ތެރެއިން ފުރަތަމަ މެޗަކީ މިދިޔަ ސީޒަންގެ ދިވެހި ޕްރިމިއާ ލީގުގެ ފަހު ބުރުގައި 0-5 އިން ފޫކައިދޫ ބަލިވި މެޗާއި މި ފަހަރުގެ ލީގުގެ ފުރަތަމަ ބުރުގައި 2-3 އިން ނިލަންދޫ އަތުން އެޓީމް ބަލިވި މެޗެވެ.\nރޭގެ މެޗް ނިމުމާއެކު ދެޓީމުގެ އޮފިޝަލުންނާއި ކުޅުންތެރިންގެ މެދުގައި ކޮންމެވެސް ވަރެއްގެ ހަމަނުޖެހުންތަކެއް ހިނގިއެވެ. މެޗް ހޫނުވާން ފެށީ ފޯކައިދޫ އަށް ޕެނަލްޓީއެއް ލިބުނު ހިސާބުންނެވެ. އޭގެ ފަހުން މެޗްގެ އިތުރު ވަގުތުގައި ފޯކައިދޫގެ ފޯވާޑް މުހައްމަދު ޖައިލަމް (އޮގީ) އާއި ނިލަންދޫގެ ޑިފެންޑަރު އަހުމަދު ސާޖިދު އާ ދެމެދު ހިނގި ހަމަނުޖެހުންތަކާއި ގުޅިގެން އެ ދެކުޅުންތެރިންނަށް ރެފްރީ ވަނީ ރަތްކާޑު ދެއްކައިފައެވެ. މެޗް ނިމިގެން ހަމަ ނުޖެހުން ހިނގަން ފެށީ ފޯކައިދޫގެ ކުޅުންތެރިން ދަނޑުން ފައިބައިގެން އައިސް ނިލަންދޫގެ ބެންޗުގައި ތިބި ކުޅުންތެރިންނާއި އޮފިޝަލުންނާއި ސަލާމް ކުރަން ދިޔަ ވަގުތު ފޯކައިދޫގެ މިސްރުގެ ފޯވާޑް މުސްތަފާ ސެޑިކް ނިލަންދޫގެ އޮފިޝަލަކަށް ރައްދުވާ ގޮތަށް ބުނި ބަސްތަކަކާއި ގުޅިގެން ކަމަށް ބެލެވެއެވެ. އެ ކަމާ ގުޅިގެން ހިނގި ހަމަނުޖެހުންތައް އެންމެ ފަހުން ކޮންޓްރޯލްކުރީ މެޗްގެ ސެކިއުރިޓީ ބަލަހައްޓަން ތިބި ފުލުހުން ގޮހެވެ.\nވާދަވެރި ކުޅުމެއް ފެނިގެންދިޔަ ރޭގެ މެޗްގައި ފުރަތަމަ ލަނޑު ޖަހައި ލީޑު ހޯދީވެސް ފޯކައިދޫ ޓީމުންނެވެ. މެޗްގެ 32 ވަނަ މިނެޓްގައި މި ލަނޑު ފޯކައިދޫއަށް ކާމިޔާބުކޮށްދިނީ އެޓީމަށް ކުޅެމުން އަންނަ މިސްރުގެ މިޑްފީލްޑަރު ހަލީލް ގަމާލް އެވެ. އޭގެ ފަހުން ނިލަންދޫން ކުޅުން ރަގަޅުކޮށް ގިނަ ހަމަލާތަކެއް އުފެއްދޭތޯ މަސައްކަތްކުރަން ފެށިއެވެ. ނަތީޖާއެއްގެ ގޮތުން މެޗްގެ ފުރަތަމަ ހާފް ނިމުމުގެ ކުރިން މެޗްގެ ނަތީޖާ ނިލަންދޫން ހަމަހަމަކުރިއެވެ. ނިލަންދޫ އަށް މެޗްގެ ނަތީޖާ އެއްވަރުކޮށްދިން ލަނޑު މެޗްގެ ފުރަތަމަ ހާފްގެ އިތުރު ވަގުތުގައި ކާމިޔާބުކޮށްދިނީ ޑިފެންޑަރު ކިންގްސްލީ އެވެ.\nރޭގެ މެޗްގައި ފޯކައިދޫން ދެވަނަ ފަހަރަށް ލީޑް ނެގީ މެޗްގެ ފަހުކޮޅު އެޓީމަށް ލިބުނު ޕެނަލްޓީއަކުންނެވެ. މެޗް ނިމެން ގާތްގަނަޑަކަށް ތިން މިނެޓަށް ވެފައިވަނިކޮށް ފޯކައިދޫ އަށް ލިބުނު ޕެނަލްޓީ ކާމިޔާބުކޮށް އެޓީމަށް ތިން ޕޮއިންޓް ކަށަވަރުކޮށްދިނީ މިސްރުގެ ފޯވާޑް މުހައްމަދު މުސްތަފާ ސެޑިކް އެވެ. ފޯކައިދޫއަށް ލިބުނު ޕެނަލްޓީ އަކީ ނިލަންދޫގެ ޕެނަލްޜޓީ އޭރިއާގެ ތެރެއިން އެޓީމްގެ ޑިފެންޑަރު އަހުމަދު ސާޖިދު ސެޑިކަށް ކުރި ފައުލަކާ ގުޅިގެނރެފްރީ ދިން ޕެނަލްޓީ އެކެވެ.\nރޭގެ ނަތީޖާ އާއެކު ފޯކައިދޫ މިހާރު އޮތީ 12 ޕޮއިންޓާއެކު ޓޭބަލްގެ ހަވަނައިގައެވެ. ނިލަންދޫ އޮތީ ހަ ޕޮއިންޓާއެކު ޓޭބަލްގެ އަށް ވަނައިގައެވެ.\nރޭގެ މެޗަކީ ވޯލްޑްކަޕާއި އޭޝިއަން ކަޕް ކޮލިފައިންގައި އަންނަ މަހުގެ 10 ވަނަ ދުވަހު ރަށުން ބޭރުގައި ސީރިއާ އާ ދެކޮޅަށް ކުޅެން ޖެހޭ މެޗަށް ތައްޔާރުވުމަށް ގައުމީ ޓީމަށް ފުރުސަތު ދިނުމުގެ ގޮތުން ލީގު މެދުކަނޑާލުމުގެ ކުރިން ކުޅުނު އެންމެ ފަހު މެޗެވެ. ކޮލިފިކޭޝަން މެޗަށްފަހު އަލުން ލީގު ފަށާ ގޮތަށް ހަމަޖެހިފައިވަނީ އަންނަ މަހުގެ 15 ވަނަ ދުވަހު އެވެ.\nށ. ފޯކައިދޫ, ނިލަންދޫ ސްޕޯޓްސް ކްލަބް, ފޯކައިދޫ ފުޓްބޯޅަ ޓީމް, ދިވެހި ޕްރިމިއާ ލީގު 2019\nފޯކައިދޫ ބަލިކޮށް ނިލަންދޫން ސީޒަނުގެ ފުރަތަމަ މޮޅު ހޯދައިފި ބަލިވިޔަސް މާޔޫސެއް ނުވޭ، އެނބުރި އަންނާނީ ވަރުގަދަކޮށް: ނަޒީހް ފޯކައިދޫން ގަދަފަދަ މާޒިޔާ މޮޅުވިޔަނުދީ ހިފަހައްޓައިފި


Easa Member Kamunves Isthiufaa Dheyn Jehey: Mosta - Vaguthu\nއީސަ މެމްބަރުކަމުންވެސް އިސްތިއުފާ ދޭން ޖެހޭ: މޮސްޓާ\n2 ހަފްތާ ކުރިން ( މެއި 20, 2021 )\nނޮޅިވަރަމް ދާއިރާގެ އަމިއްލަ މެމްބަރު މުހައްމަދު ނަޝީދު އަބްދުﷲ (މޮސްޓާ)\nރައްޔިތުންގެ މަޖިލީހުގެ ނ. ކެނދިކުޅުޅުދޫ ދާއިރާ މެންބަރު އަހުމަދު އީސާގެ މައްޗަށް ކުރެވޭ ގެވެށި އަނިޔާކުރުމުގެ ތުހުމަތުތަކާއި އެކު، މެމްބަރުކަމުންވެސް އިސްތިއުފާ ދެއްވަން ޖެހޭ ކަމަށް ނޮޅިވަރަމް ދާއިރާގެ އަމިއްލަ މެމްބަރު މުހައްމަދު ނަޝީދު އަބްދުﷲ (މޮސްޓާ) ވިދާޅުވެއްޖެއެވެ.\nގެވެށި އަނިޔާގެ ތުހުމަތު އަމާޒުވެފައިވުމާއި ގުޅިގެން އީސަ ވަނީ އިޖުތިމާއީ ކޮމިޓީގެ މުގައްރިރުކަމުން ވަނީ އިސްތިއުފާ ދެއްވާފައެވެ. މަޖިލީހުގެ އިދާރާއަށް ފޮނުވި ލިޔުމުގައި އީސަ ވިދާޅުވީ އެ މަގާމުން އިސްތިއުފާ ދެއްވީ ވެސް އޭނާގެ މައްޗަށް ތުހުމަތު ކުރެވޭ މައްސަލައިގެ ތަހުގީގަށް އެއްބާރުލުން ދިނުމުގެ ގޮތުން ކަމަށެވެ. އަދި ގާނޫނު އަސާސީއާއި ގާނޫނުތަކާ ޚިލާފަށް އެއްވެސް ކަމެއް ކުރައްވާފައި ނުވާނެ ކަމަށް ވިދާޅުވެފައިވެއެވެ.\nއީސައަށް އަމާޒުވެފައިވާ ތުހުމަތުތަކާއި ގުޅިގެން މޮސްޓާ ވިދާޅުވީ މިފަދަ އަމަލުތަކަކީ އެއްވެސް ގޮތަކަށް ބަލާގަނެވޭނެ ކަންކަމެއް ނޫން ކަމަށެވެ. އަދި މެމްބަރުކަމުންވެސް އީސަ އިސްތިއުފާ ދެއްވުމަށް ގޮވާލާފައިވެއެވެ.\n"މުގައްރިރުކަމުން އެކަންޏެއް ނޫން އީސަ އިސްތިއުފާ ދޭންވީ، މެމްބަރުކަމުންވެސް އިސްތިއުފާ ދޭންވީ! މިފަހަރު ކިހާ ވަރަކުން ދާނެބާ؟ އަލީ ވަހީދަށް ވީހެން މި މައްސަލަވެސް ތޮޅިއަށްބާ ދާނީ؟ ޖިންސީ ގޯނާއާއި ފުރައްސާރައަށް ނޫނެކޭ ބުނި ސަރުކާރުން އެ އުސޫލު ތަންފީޒު ކުރަނީ ބަކި ބަޔަކަށް! އިންސާފް ކޮބާ؟" މޮސްޓާ ކުރެއްވި ޓްވީޓްގައި ވެއެވެ.\nމުގައްރިރުކަމުން އެކަންޏެއް ނޫން @MPahmedeasa އިސްތިއުފާ ދޭންވީ، މެމްބަރުކަމުންވެސް އިސްތިއުފާ ދޭންވީ! މިފަހަރު ކިހާ ވަރަކުން ދާނެބާ؟ ޖިންސީ ގޯނާއާއި ފުރައްސާރައަށް ނޫނެކޭ ބުނި ސަރުކާރުން އެ އުސޫލު ތަންފީޒު ކުރަނީ ވަކި ބަޔަކަށް! އިންސާފް ކޮބާ؟\n— Mohamed Nasheed Abdulla (@MNA_MosTaaA) May 20, 2021\nމޮސްޓާ ވަނީ ސަރުކާރުން ގެންގުޅޭ ޒީރޯ ޓޮލެރެންސް އުސޫލަށްވެސް ފާޑުވިދާޅުވެފައެވެ. އެގޮތުން އޭނާ ވިދާޅުވީ ޒީރޯ ޓޮލެރެންސްގެ އުސޫލު ތަންފީޒުވަނީ ވަކި ބަޔަކަށް ކަމަށެވެ. އަދި އީސައަށް ކުރެވުނު ތުހުމަތުތައް ދާނީ މި ސަރުކާރުގެ އެންމެ ފުރަތަމަ ޓޫރިޒަމް މިނިސްޓަރަކަށް ހުންނެވި އަލީ ވަހީދުގެ މައްސަލަ ދިޔަ ގޮތަށް "ތޮޅިއަށް" ތޯ އޭނާ ވަނީ ސުވާލު އުފައްދަވާފައިވެއެވެ.\nމޮސްޓާ އެމްޑީޕީ މެމްބަރުން ސިފަކުރެއްވީ "މޮޔަ ގެރިން"ގެ ގޮތުގައި!\nއަވަގުރާނަ ގޮވުމުން މެންބަރު މޮސްޓާއަށް ނަސޭހަތްތެރިވެއްޖެ\nމެއި 20, 2021 16:51\nގައިމުތާ މާލަސްވެސްވެއްޖެ ހަމަ މިހާރުން މިހާރަށް އީސަ އިސްތިއުފާދޭންވީ އީސަތިއީ އަނިޔާވެރިޔެއް އީސަ އިސްތިއުފާ އިސްތިއުފާ އިސްތިއުފާ\nމެއި 20, 2021 17:11\nމަޖްލިސް ގަ ރާބޯ މެމެބަރުންނައް ތިބެވޭނެހޭ؟\nމެއި 20, 2021 17:15\nއިސްތިުފާނުދިނަސް ގެއްލޭނެ ކުއްސާބިބިތުވެއްޖެނަމަ\nމެއި 20, 2021 22:25\nފަސްޓް ޔޫ.. ސެކަންޑް މީ..


ޤުރުއާން ކިޔެވުމުގެ ޤައުމީ މުބާރާތަށް ވީ.ޖޭ.އެސްގެ3ދަރިވަރަކު ހޮވިއްޖެ | Vaadhoo Beevaa\nޤުރުއާން ކިޔެވުމުގެ ޤައުމީ މުބާރާތަށް ކުދިން ހޮވުމަށް އިއްޔެ ވާދޫ ޖަމާލުއްދީން ސްކޫލުގައި ބޭއްވި ޤުރުއާން ކިޔެވުމުގެ އިންޓަރ ސްކޫލު ޒޯން މުބާރާތުން ވާދޫ ޖަމާލުއްދީން ސްކޫލުގެ3ދަރިވަރަކު ޤަައުމީ މުބާރާތަށް ހޮވިއްޖެއެވެ.\nވާދޫ ޖަމާލުއްދީން ސްކޫލުގެ އިތުރުން ހުވަދޫ ސްކޫލާއި ގދ.އަތޮޅު މަދަރުސާއިން ވާދަކުރި ޒޯން މުބާރާތުގައި ޖުމްލަ 10 ދަރިވަރުން ވާދަކޮށްފައިވެއެވެ. އެއީ ހުވަދޫ ސްކޫލުން 1 ކުއްޖަކު، އަތޮޅު މަދަރުސާއިން4ކުދިން އަދި ޖަމާލުއްދީން ސްކޫލުން5ކުދިންނެވެ. ޤައުމީ މުބާރާތަށް ހޮވިފައިވާ3ދަރިވަރުންނަކީ ޝިފްނާ ޙަމީދު (5 ފޮތުން ބަލައިގެން) ، ޝަމަން ޢަލީ (2 ފޮތުން ނުބަލައި) އަދި ޢައިޝަތު ޝަބާ އަޙުމަދު (4 ފޮތުން ނުބަލައި) އެވެ.\nޤުރުއާން ކިޔެވުމުގެ ޤައުމީ މުބާރާތުގައި ކޮންމެ އަހަރަކުވެސް އެކި ސްކޫލުތަކުންނާއި ޤުރުއާން ކްލާސްތަކުންނާއި އަދި އަމިއްލަގޮތުން ވަރަށްގިނަ ޢަދަދަކަށް ދަރިވަރުންނާއި މީހުން ބައިވެރިވެއެވެ. މިގޮތުން، މިދިޔަ އަހަރުވެސް ވާދޫ ޖަމާލުއްދީން ސްކޫލުން މިމުބާރާތުގައި ބައިވެރިވެފައިވާކަން ފާހަގަކުރެވެއެވެ.